
PREFAŢĂ LA EDIŢIA A IV-A 


1. Cele trei ediţii anterioare ale Gramaticii normative (Editura Dacia, Cluj- 
Napoca, 1994 şi 1998, Editura Polirom, laşi, 1999) aveau ca bibliografie de 
bază Gramatica limbii române, ediţia a Il-a (1963), şi Dicţionarul ortografic, 
ortoepic şi morfologic al limbii române (DOOM), 1982. În anul 2005 au apă- 
rut ediţia a I-a a Dicţionarului (DOOM-2) şi ediţia a II-a a Gramaticii limbii 
române (GALR), ambele revizuite, îmbogăţite şi actualizate informaţional şi 
metodologic. Ele reprezintă acum reperele normative fundamentale ale limbii 
române. În această situație, întrebările/răspunsurile noastre din Gramatică 
normativă trebuiau confruntate cu recomandările celor două lucrări şi implicit 
cu noutăţile oferite de dinamica limbii române în faza actuală. Această aducere 
la zi ne-am asumat-o împreună cu Editura Paralela 45 din Piteşti. 


2. În Prefaţa de la ediţia I încercam să stabilim rostul şi profitul unei cărți 
ca cea de faţă, în raport cu tratatele normative oficiale. Fără a relua în detaliu 
aceste explicaţii, câteva precizări credem că sunt oportune. În România există 
un singur for autorizat, prin lege, să reglementeze în domeniul cultivării limbii: 
Academia Română. Cele două lucrări apărute în 2005 (DOOM-2 şi GALR), 
elaborate sub egida instituției menţionate, reprezintă, cum arătam mai sus, re- 
perele fundamentale în materie de corectitudine ortografică, ortoepică şi gra- 
maticală. Cărţi precum Gramatică normativă, care se adresează publicului 
larg, sunt instrumente auxiliare menite să popularizeze norma literară, să o ex- 
pliciteze în termeni accesibili, să indice sfera de aplicare, excepţiile tolerate 
sau abaterile interzise. Avantajul unor asemenea lucrări constă în faptul că ele 
pot fi selective, oprindu-se numai la anumite aspecte, care, de obicei, produc 
vorbitorului cele mai multe ezitări în comunicare, în plus, beneficiază de o mai 
mare libertate de expunere, în comparaţie cu masivele tratate descriptiv- 
normative, având posibilitatea de a recurge la diferite artificii de provocare şi 
menținere a interesului pentru problemele abordate (întrebare/răspuns, exem- 
plificări abundente, evitarea abuzului terminologic etc). 


3. Dicţionarul ortografic, ortoepic şi morfologic al limbii române, ediţia a 
Il-a revăzută şi adăugită, Editura Univers Enciclopedic, Bucureşti, 2005 (DO- 
OM-2) şi Gramatica limbii române, voi. I, Cuvântul, voi. II, Enunţul, Editura 
Academiei, Bucureşti, 2005 (GALR) aduc, sub aspectul care ne interesează 
aici, cel normativ, multe noutăţi. Aceste noi reglementări beneficiază acum de 
o dublă susţinere, întrucât lucrările menţionate au fost realizate cam în aceeaşi 
perioadă de timp, iar unele dintre autoare au fost implicate, în diferite calități, 
în elaborarea şi definitivarea amândurora. S-a putut realiza astfel o viziune 
sincronă, unitară asupra momentului lingvistic actual şi o armonizare a per- 

spectivei teoretico-descriptive cu cea aplicativ-normativă. În volumul I al 
GALR (Cuvântul), de pildă, se întâlnesc frecvente explicaţii şi justificări pentru 
deciziile normative din DOOM-2, pe care de altfel îl evocă la tot pasul. Un alt 
efect benefic al acestei sincronizări este adoptarea unei atitudini identice față 
de relația dintre uz şi normă. Atât DOOM-2, cât şi GALR sunt suficient de 
permisive acolo unde limba „lucrează”, se află în căutarea formulei optime, 
acceptând variante paralele. Resping însă destul de ferm „inovaţiile” venite pe 
contrasens în raport cu spiritul limbii sau cu principiile care guvernează în 
mod firesc evoluţia acesteia. Desigur, comentariile de până acum au identificat 
şi anumite reglementări discutabile, care pot fi luate în seamă pe viitor şi re- 
mediate. Oricum, nici limba, nici lingviştii nu se vor opri din lucru. Important 
este acum să ne familiarizăm cu exigenţele normative actuale, în vederea apli- 
cării lor corecte în exprimare. Aceasta înseamnă efort de informare şi adaptare, 
dar şi renunțare, deloc uşoară, la vechi deprinderi gramaticale şi ortografice, 
formate pe parcursul anilor sau, pentru mulţi, chiar al deceniilor. Este nevoie, 
poate,- şi de puţină înţelegere faţă de cei oare au un start mai ezitant, din moti- 


simpatice nostalgii lingvistice. 


4. Pentru alinierea Gramaticii normative lâ noile exigenţe academice, 
aveam două soluţii. Una ar fi fost modificarea textului în subcapitolele afectate 
de modificările recente. Am ales însă altă cale, în speranţa că aceasta va fi mai 
avantajoasă pentru cititor. Lăsând textele exact ca în ediţiile anterioare, la fi- 
nalul fiecărui subceapitol cu probleme am adăugat modificările intervenite, 
subliniind apăsat că acestea reprezintă în momentul de faţă variantele co- 
recte. Adaosul apare la 25 de subcapitole şi este marcat prin imperativul lati- 
nesc NOTA BENE! (= Atenţie!). Considerăm că în felul acesta noutăţile nu se 
pierd în text, au pregnanţă, iar cititorul poate compara lucrurile pentru a vedea 
concret, pe de o parte, cum evoluează limba şi, pe de altă parte, cum se adap- 
tează interpretările specialiştilor. 

Ediţia de față cuprinde tot 77 de subcapitole (întrebare/răspuns), la fel ca 
edițiile I şi III. O modificare a intervenit la subcapitolul 47 (Fabrica 
„Clujana ” este renumită sau Fabrica „Clujeana ” este renumită?), care a fost 
înlocuit cu întrebarea nr. 52 din ediţia a H-a (Mulţumim mass-media locale 
pentru ajutor sau Mulţumim mass-mediei locale pentru ajutor?), întrucât tra- 
tează o problemă mult mai importantă şi mai actuală. 


PREFAŢĂ LA EDIŢIA I 


1. Lucrarea de față îşi propune să atragă atenţia asupra existenţei în limba 
română a unor forme paralele şi să arate care este statutul acestora în raport cu 
limba literară. 

Am considerat că este bine ca soluțiile prezentate să aibă un consistent su- 
port gramatical; în consecință, de fiecare dată norma este explicată, justificată, 
i se analizează perspectivele, prin raportare detaliată la tendinţele care se mani- 
festă în dinamica limbii române actuale. 


2. Cartea se poate citi la două niveluri şi va avea, probabil, două categorii 
de cititori. 

Categoria cea mai largă o reprezintă, presupunem noi, cititorii care nu dis- 
pun de o pregătire lingvistică specială, dar care sunt interesați de corectitudi- 
nea exprimării lor. Acestora le recomandăm o citire mai „superficială”, cu 
oprire mai ales asupra soluţiilor propuse, a exemplificărilor din text şi a obser- 
vaţiilor care vizează încadrarea formei discutate în „familia” unor cazuri simi- 
lare. 

Desigur, ne vom bucura dacă cititorii nefilologi ai acestei cărți vor avea 
răbdarea şi curiozitatea de a urmări şi discuţiile explicative de la fiecare sub- 
capitol, în redactarea acestora am ţinut seama şi de o asemenea eventualitate, 
eliminând aparatul complicat al trimiterilor bibliografice şi renunțând, pe cât a 
fost posibil, la un limbaj excesiv tehnicizat. Terminologia lingvistică de bază 
nu a putut fi însă evitată şi acest lucru* nici mi a stat în intenţia noastră. Con- 
tăm pe faptul că gramatica, aşa cum se predă în şcolile noastre, asigură totuşi 
oricărui absolvent de gimnaziu capacitatea înţelegerii şi utilizării unor termeni 
care se referă la categoriile fundamentale ale acestei ştiinţe (gen, număr, caz, 
persoană, mod, timp, diateză etc). 

Cititorii filologi - şi-i avem în vedere în primul rând pe profesorii de limba 
şi literatura română - sperăm să găsească în această carte argumente clare cu 
care să-şi convingă elevii asupra „legitimităţii” unor norme mai mult sau mai 
puţin cunoscute şi respectate. 


3. Formula de prezentare (întrebare - răspuns) a fost adoptată cu gândul la 
prima categorie de cititori. Am vrut să pornim de la faptul concret de limbă, să 
arătăm vorbitorului că el se află de foarte multe ori în faţa unor alternative lin- 
gvistice şi că este cazul să se întrebe dacă deciziile pe care le ia, de obicei, în 
asemenea situaţii, sunt cele mai bune. Este o manieră problematizantă, incitan- 
tă, un fel de provocare la adresa orgoliului cultural-lingvistic al fiecăruia, în- 
cercând să rezolve testul celor 77 de probleme gramaticale, cititorul va face un 
exercițiu intelectual şi va descoperi, poate, dincolo de utilitatea gramaticii, 
frumuseţea unei discipline considerate aridă, bună doar pentru a asigura pro- 
movarea unor examene obligatorii. 


4. Cei mai puţin familiarizați cu problemele de limbă vor fi surprinşi pro- 
babil de faptul că, uneori, răspunsul nostru nu va avea un caracter tranşant, ca- 
tegoric, exclusiv. Precizăm că normele lingvistice au şi ele viața lor, evoluea- 

ză, se schimbă. Lupta dintre norma veche şi cea nouă cunoaşte câteodată lungi 
perioade de echilibru, când cele două forme apar în variație liberă, cu sau fără 
anumite conotații stilistice. De obicei, inovațiile lingvistice aduc ceva în plus 
sub aspectul clarităţii, al economicităţii, al perfecţionării sistemului lingvistic, 
iar acceptarea lor este favorizată de calitatea acestor noutăţi. De fiecare dată 
am încercat să stabilim raportul dintre aceste variante, arătând care sunt forme- 
le corecte, măsura în care sunt recomandate sau doar tolerate, dacă aparțin 
limbii literare sau exprimării neîngrijite, dacă au un caracter regional, arhaic 
sau sunt specifice unui anumit stil funcțional. 


5. Cartea este structurată pe capitole şi subcapitole, după criteriul morfolo- 
gic. Faptele de limbă discutate au însă în vedere întregul perimetru al gramati- 
cii: flexiune, reguli de articulare, acord, valenţe combinatorii, funcții sintacti- 
ce, topică etc. Am consacrat primul capitol verbului (şi nu substantivului, cum 
se obişnuieşte), deoarece această parte de vorbire are flexiunea cea mai bogată, 
este implicată în acord (cu reguli multe şi complicate), generând cele mai nu- 
meroase dificultăţi, ezitări? abateri. 


6. Analizând diferite variante gramaticale, în termeni care trimit la normă, 
la criteriul acceptabilității şi al gramaticalității, în paginile cărții ne referim 
frecvent la o anumită bibliografie de profil, indicată generic prin sintagma „lu- 
crări normative”. 

Am avut în vedere, în primul rând, câteva instrumente de lucru elaborate 
sub egida Academiei, care reglementează oficial utilizarea corectă a limbii ro- 
mâne, în comunicarea scrisă şi orală: Dicţionarul explicativ al limbii române 
(1975), Dicţionarul ortografic, ortoepic şi morfologic al limbii române (1982), 
îndreptar ortografic, ortoepic şi de punctuație (ed. a IV-a, 1983). 

Sintagma menţionată se referă şi la unele cărți de autor, în care accentul es- 
te pus,în totalitate (sau în bună măsură) pe aspectul normativ: Iorgu Iordan, 
Limba română actuală. O gramatică a „greşelilor” (ediţia a Il-a, 1948), Vale- 
ria Guţu Romalo, Corectitudine şi greşeală (Limba română de azi) (1972), 
Mioara Avram, Gramatica pentru toți (1986). 

Bibliografia de bază a lucrării noastre mai cuprinde următoarele volume, 
care au un caracter normativ implicit: Gramatica limbii române (ediţia a Il-a, 
1963), Iorgu Iordan, Valeria Guţu Romalo, Alexandru Niculescu, Structura 
morfologică a limbii române contemporane (1967), Al. Graur, Tendinţele ac- 
tuale ale limbii române (1968), G. Gruiţă, Acordul în limba română (1981), 
Ion Coteanu, Gramatica de bază a limbii române (1982). 


7. Recomandările noastre ţin seama de regulile formulate în lucrările de 
specialitate amintite. In câteva situaţii am exprimat rezerve față de norma „ofi- 
cială”, propunând, argumentat, modificarea ei, aducerea la zi. Asemenea ca- 

zuri nu sunt frecvente. Ambiţia demersului nostru nu a fost aceea de a propune 
norme „originale”, ci, aşa cum am mai arătat, de a le explica şi justifica pe cele 
existente. A fost pentru noi un principiu de lucru să nu derutăm cititorul, să nu 
subminăm autoritatea normei, ci să înlesnim accesul românilor spre rigoarea 
limbii literare. Măsura în care am reuşit acest lucru ne-o va da reacţia „benefi- 
ciarului”, pe care o aşteptăm cu emoție. 


8. Unele subcapitole ale acestei cărți au fost, inițial, publicate în excelenta 
revistă Excelsior, din Cluj-Napoca. Redactorul-şef al publicaţiei amintite, pro- 
fesorul Ilie Radu-Nandra, ne-a făcut şi inspirate sugestii cu privire la maniera 
de prezentare a problemelor tratate. Pentru toate acestea, ca şi pentru consec- 
venţa cu care a susținut ideea alcătuirii lucrării de faţă, îi aducem călduroase 
mulțumiri. 


Autorul 

Í: 


Capitolul I 
VERBUL 


Cartea va apare în curând sau 
Cartea va apărea în curând? 


Verbul subliniat din titlu aparține conjugării a Il-a (Cu infinitivul în -ea), de 
aceea formularea corectă este cea de pe locul secund (Cartea va apărea în cu- 
rând). Este adevărat însă că foarte mulți vorbitori - şi nu dintre cei cu un slab 
nivel de instrucţie - apelează astăzi la varianta în -e (va apare), cu sufix infini- 
tival specific conjugării a III-a. 

Frecvența abaterii de la normă, sesizabilă şi la alte verbe care aparţin acelu- 
iaşi tip flexionar, arată că avem de-a face cu un fenomen lingvistic mai amplu, 
care merită să fie cunoscut. Este vorba de tendinţa unor verbe de a părăsi clasa 
flexionară a conjugării a II-a, trecând la conjugarea a III-a -a. Întrucât conjuga- 
rea a H-a este foarte slab reprezentată în limba română actuală (aproximativ 25 
de verbe active), se pune chiar întrebarea asupra şanselor de supraviețuire a 
acesteia într-o perspectivă mai mult sau mai puţin îndepărtată. În mod implicit, 
este pusă în discuţie şi autoritatea/legitimitatea normei pe care am invocat-o în 
soluţionarea cazului exemplificat în titlu. 


1. Destinul verbelor de conjugarea a II-a poate fi aproximat numai în urma 
examinării acestor verbe, individual sau pe grupuri mai restrânse. Înainte însă 
de acest demers, facem câteva precizări lexico-gramaticale cu caracter mai ge- 
neral. 

Toate verbele conjugării a II-a sunt de origine romanică. Unele au fost moş- 
tenite direct din latină: a avea, a bea, a cădea, a durea, a încăpea, a părea, a 
plăcea, a putea, a scădea, a şedea, a tăcea, a vedea, a vrea, a zăcea Altele 
sunt apariţii târzii, rezultate din calchierea, totală sau parţială, a unor modele 
neoromanice: a apărea, a compărea, a se complăcea, a decădea, a dispărea, a 
displăcea, a întrevedea, a prevedea, a reapărea, a recădea, a revedea. 

Având în vedere că neologismele de mai sus au intrat în limbă în ultimii 
150-200 de ani, putem afirma că, mai mult de un mileniu, această clasă flexio- 
nară (conjugarea a II-a) a fost total neproductivă, în ciuda multor influenţe le- 
xicale pe care le-a suportat limba română în acest vast interval de timp. Înca- 
drarea morfologică a neologismelor verbale amintite, la conjugarea a II-a, ca 
derivate ale verbelor a cădea, a părea, a plăcea, a vedea, nu numai că nu a dus 
la fortificarea unui model flexionar fragil, dar I-a slăbit şi mai tare. Migrând 
ulterior spre conjugarea a III-a, noile achiziţii au atras după ele şi verbele-bază. 


SD 


2. Orientarea acestor verbe spre conjugarea a III-a, care cuprinde cam 250- 
300 de verbe, şi nu spre celelalte două, mult mai bine reprezentate cantitativ 
(conj. I, aproximativ 2500; conj. a IV-a, aproximativ 3000 de verbe), se expli- 
că prin asemănarea foarte mare dintre modelele flexionare ale conjugărilor a 
Il-a şi a III-a. În esenţă, diferenţa dintre ele se poate reduce la plasarea accen- 
tului, manifestată la următoarele forme: 


a) Infinitivul prezent are accentul pe silaba penultimă, la verbele de conju- 
garea a III-a (a înțelege, a merge, a pricepe etc.), iar la cele de conjugarea a I- 
a accentul cade pe silaba ultimă (a avea, a putea, a durea etc.). Această dife- 
renţă de accent este mai importantă decât opoziţia afixală (e-ea), care poate fi 
neutralizată. De exemplu, forma regională a vede, cu un-e deschis în final, ac- 
centuat, se încadrează tot la conjugarea a II-a, ca a vedea, formă literară; în 
schimb, a ține şi a ţine (cu e deschis) prin diferenţă de accent, sunt repartizate 
la conjugări diferite. 


b) Indicativul prezent (persoanele I şi a II-a plural) are radicalul accentuat 
când verbul este de conjugarea a II-a (mergem, mergeţi); la verbele de conju- 
garea a II-a, accentul cade, obligatoriu, pe flectiv (putem, puteți). 

Desigur, pentru a realiza o imagine absolut exactă a deosebirilor dintre cele 
două conjugări, trebuie să avem în vedere, pe lângă formele menționate mai 
sus, timpurile şi modurile compuse, în a căror structură apare infinitivul (indi- 
cativul prezent, condiţionalul-optativ prezent, imperativul negativ singular). 
De asemenea, trebuie să ţinem cont că formele de persoanele I şi a II-a plural, 
de la indicativul prezent, se repetă întocmai la persoanele respective de la con- 
junctiv prezent, de la viitorul construit cu conjunctivul şi de la imperativul plu- 
ral (persoana a II-a). În rest, cum afirmam anterior, cele două paradigme (con- 
jugarea a III-a - conjugarea a I-a) sunt identice, fapt care facilitează trecerea 
de la o clasă la alta (în realitate, de la cea mai slabă cantitativ, mai neproducti- 
vă, la cea mai puternică). 

Trecerea de la conjugarea a I-a la conjugarea a III-a se face în două etape: 
(1) modificarea infinitivului (şi a formelor compuse „cu acesta) şi (2) modifica- 
rea indicativului prezent, persoanele I şi a II-a plural (şi a formelor identice cu 
ele). Din această cauză, procesul cunoaşte şi o fază intermediară, de flexiune 
mixtă. De pildă, un verb ca a apărea se află acum în această fază: se spune 
frecvent va apare, ar apare (după conjugarea a III-a), dar apărem, apăreți 
(după conjugarea a II-a). Fireşte, un verb îşi schimbă statutul morfologic nu- 
mai după ce a străbătut toate etapele, cum s-a întâmplat cu a rămânea, a ținea, 
a umplea, care, astăzi, în toate lucrările descriptive, explicative sau normative 
sunt trecute ca verbe de conjugarea a III-a (rămânem, ținem, umplem). 


RE ie E 


3. Ținând seama de cele arătate până aici, putem examina situația principa- 
lelor verbe care aparțin conjugării a îl-a şi putem încerca o prognoză privind 
„ataşamentul” acestora la tipul flexionar respectiv. 


a) Verbele a avea, a lua, a durea, a putea, a şedea şi a vrea au o poziţie 
foarte bine consolidată şi nu manifestă tendinţa de părăsire a conjugării a II-a. 
Cauzele acestei stabilității nu sunt identice pentru toate cele 6 verbe amintite. 
De exemplu, a bea şi a vrea nu se vor putea încadra niciodată la conjugarea a 
III-a, deoarece, fiind monosilabice, nu pot respecta regula accentului pe silaba 
penultimă, regulă fermă, obligatorie la infinitivul acestei conjugări. 

În cazul lui a avea, frecvenţa sa extrem de mare (ca verb predicativ, auxili- 
ar morfologic, semiauxiliar de modalitate) face imposibilă apariţia unor modi- 
ficări prin analogie, indiferent de forța de atracţie a unui alt model flexionar, 
într-o situație aproape similară se află verbul a putea (frecvenţă mare, valori 
multiple, plus motive de eufonie). Mai greu de explicat este „ataşamentul” ce- 
lorlalte două verbe (a durea, a şedea), de aceea ne mulţumim doar să-l con- 
semnăm, ca simplă stare de fapt. 


b) Verbele a încăpea, a scădea, a tăcea şi a zăcea cochetează intens cu 
modelul flexionar al conjugării a III-a. Cele mai avansate sunt a încăpea şi a 
zăcea. Pentru cel dintâi, explicația avansului ar putea-o constitui structura sa 
trisilabică. Este singurul verb de conjugarea a Il-a, dintre cele moştenite din la- 
tină, care are o asemenea dimensiune, dacă ţinem seama că a rămânea, tot tri- 
silabic, a trecut deja la conjugarea a III-a (a rămâne). La a zăcea s-ar putea 
găsi o explicaţie prin „uitarea modelului”, datorită frecvenţei sale mai reduse. 
Oricum, nici acestea (a încăpea, a zăcea), nici celelalte două (a scădea, a tă- 
cea) nu au depăşit etapa I a tranziţiei (modificarea infinitivului). Formulări ca 
ar mai încape, va scade, ar tot zace, n-ar mai tace (în loc de ar mai încăpea, 
va scădea, ar tot zăcea, n-ar mai tăcea) pot fi frecvent reperate în româna ac- 
tuală, dar încăpem, scădem, tăcem, zăcem (pentru încăpem, scădem, tăcem, 
zăcem) nu apar decât cu totul izolat. 


c) Verbele-bază (a cădea, a plăcea, a părea şi a vedea) sunt atrase spre 
conjugarea a III-a prin derivatele lor. Vom explica mai jos mecanismul acestei 
deplasări. Deocamdată, menţionăm că a plăcea şi a părea sunt destul de frec- 
vent utilizate cu forme modificate, de conjugarea a III-a: nu mi-ar place, nu 
mi-ar pare rău (în loc de nu mi-ar plăcea, nu mi-ar părea rău). 


d) Setul de neologisme obţinute prin calchiere derivativă şi încadrate la 
conjugarea a I-a (a decădea, a displăcea, a se complăcea, a apărea, a compă- 
rea, a dispărea, a întrevedea, a prevedea, a recădea, a reapărea, a revedea) 
nu s-a adaptat definitiv la rigorile flexionare ale clasei. Fiind în majoritate ver- 

be cu structură trisilabică, nespecifică celei de a doua conjugări, adaptate oare- 
cum forțat, ca derivate ale unor lexeme aparținând acestei clase, ele au mani- 
festat de la început tendința de a părăsi neproductivul model flexionar oferit, 
atrăgând, cum am mai arătat, şi verbele-bază spre conjugarea a III-a. Primul 
grup „evadat” îl constituie a ținea (devenit a ține) şi „derivatele” sale: a se ab- 
ține, a aparține, a conţine, a deține, a menţine, a obţine, a reţine, a susţine. În 
stare foarte avansată se află neologismele adaptate după a plăcea (a se com- 
plăcea, a displăcea), care au depăşit, considerăm noi, faza intermediară, a fle- 
xiunii mixte. Formele de infinitiv sau cele compuse cu infinitivul sunt, aproape 
în totalitate, orientate după modelul conjugării a III-a: s-ar complace, se va 
complace, mi-ar displace (în loc de s-ar complăcea, se va complăcea, mi-ar 
displăcea, variante atestate tot mai rar în exprimarea curentă), în plus, la aceste 
verbe apare şi indicativul prezent cu accent modificat: ne complăcem, vă com- 
plăceți, nu-mi displăceți etc, în locul formelor cu accent pe flectiv, după regula 
conjugării a Il-a (ne complăcem, vă complăceți, nu-mi displăceţi), forme desu- 
ete, ieşite din uz. În legătură cu cele două verbe (a se complăcea/a se compla- 
ce şi a displăcea/a displace), considerăm că lucrările normative ar trebui să va- 
lideze noua realitate lingvistică, renunțând la o, normă pe care uzul a făcut-o 
anacronică. 

Destul de avansate în evoluţia lor spre conjugarea a III-a sunt şi verbele din 
familia lui apărea. Timpurile formate cu infinitivul sunt frecvent atestate în 
noua variantă: cartea va apare, va dispare, el va compare etc. Formele de in- 
dicativ prezent urmează regulile conjugării a II-a, cu accent pe flectiv: apărem, 
dispărem, compărem etc. Acesta este şi motivul pentru care, deocamdată, din- 
tre cele două variante din titlu, corectă este cea care se conformează conjugării 
a Il-a (Cartea va apărea în curând). 

Cam aceeaşi este situaţia verbelor a decădea, a prevedea, poate cu un uşor 
avans, deoarece la acestea se înregistrează, sporadic, şi modificări specifice 
etapei a doua (să decădem, să prevedem). Ultimul verb, a prevedea, tinzând să 
devină a prevede, a provocat deja o deplasare de accent şi la substantivul pre- 
vedere, pronunţat de unii prevedere/prevederi, contrar normei literare. 


4. Procesul trecerii unor verbe de la conjugarea a II-a la conjugarea a III-a 
este o realitate a limbii române actuale. El se realizează treptat, prin „abateri” 
de la normă, pe care uzul le produce treptat. 

În momentul în care un verb a parcurs toate etapele tranziției, acesta pri- 
meşte „oficial” (în gramatici, dicţionare, îndreptare) un alt statut flexionar. Pâ- 
nă atunci, „abaterile” amintite reprezintă, raportate la limba literară, greşeli de 
exprimare. Vorbitorii trebuie să ştie că acest „haos lingvistic”, în care formele 
vechi şi cele noi coexistă şi care prepară saltul calitativ final, este tolerat numai 
în ocaziile nepretențioase de comunicare lingvistică, în situaţiile care reclamă 
o riguroasă respectare a normelor limbii literare, aceste „inovaţii” trebuie evi- 

tate. O formulare cum ar fi Cartea va apare în curând, tolerată în româna co- 
locvială, nepretenţioasă, nu este recomandabilă într-o publicaţie care se respec- 
tă, într-o expunere la radio sau la televiziune, într-un discurs academic, parla- 
mentar etc, unde, aşa cum am mai precizat pe parcurs, este obligatorie varianta 
de conjugarea a Il-a: Cartea va apărea în curând. 


NOTA BENE! 


DOOM-2 păstrează întregul lot al verbelor de conjugarea a II-a în limitele 
acestui model flexionar. Nu se fac concesii nici pentru cele mai rebele devieri 
de la paradigma amintită (a se complăcea, a displăcea). În consecinţă, formele 
corecte ale acestor verbe rămân, în continuare, m-aş complăcea, mi-ar displă- 
cea, ne complăcem, vă displăcem etc. (nu m-aş complace, mi-ar displace, ne 
complăcem, vă displăcem etc). 


Campania care precedă alegerile este decisivă sau 
Campania care precede alegerile este decisivă? 


Unele verbe neologice au manifestat mari ezitări în perioada acomodării lor 
la sistemul morfologic al limbii române. Verbul subliniat în titlu, de pildă, a 
oscilat între conjugarea I (a preceda) şi conjugarea a III-a (a precede), iar pro- 
cesul de adaptare nu este încheiat nici astăzi. 

Lucrările normative recomandă încadrarea la modelul flexionar al conjugă- 
rii I (a preceda), ceea ce înseamnă că, dintre cele două variante date în titlu, 
numai prima este corectă: 


Campania care precedă alegerile este decisivă 


Intr-adevăr, examinând întreaga paradigmă a verbului în discuţie, consta- 
tăm că atracţia conjugării I a fost mai puternică, la marea majoritate a moduri- 
lor şi timpurilor existente în sistem. De exemplu, participiul precedat (de la a 
preceda) nu are concurent într-un eventual preces (de la a precede), în conse- 
cință, toate formele compuse în structura cărora intră participiul — şi acestea 
nu sunt puţine — vin să consolideze poziţia lui a preceda (a precedat, va fi 
precedat, să fi precedat, ar fi precedat, a fi precedat, de precedat). Se adaugă 
întreaga diateză pasivă (este precedat/ă, era precedat/ă etc). De asemenea, la 
imperfect, perfectul simplu şi mai mult ca perfectul indicativului, se utilizează 
exclusiv formele lui a preceda (preceda, precedă, precedase). Singurele locuri 
în care a precede îl concurează serios pe a preceda sunt: 


m infinitivul prezent (şi formele compuse în structura cărora intră infiniti- 
vul); 

m prezentul indicativului şi al conjunctivului. 


a) Infinitivul prezent şi formele compuse cu acesta oferă, prin urmare, vari- 
antele paralele: 


Campania va preceda/va precede alegerile. 
Campania ar preceda/ar precede alegerile etc. 

Opţiunea gramaticii normative pentru prima variantă (va preceda, ar pre- 
ceda etc.) se justifică prin alinierea la sistem, argumentată şi de preponderența 
în uz a acestei forme. 


b) In ceea ce priveşte prezentul indicativului, lucrurile sunt ceva mai com- 
plicate. Pentru o înțelegere exactă a acestei situaţii, recurgem la o prezentare 


paralelă a celor două paradigme, la timpurile menţionate. 


Indicativ prezent  Conjunctiv pre- 


zent 

a preceda a precede a preceda a precede 
preced preced să preced să preced 
precezi  precezi să precezi să precezi 
precedă precede să precede să preceadă 
precedăm precedem să precedăm să precedem 
precedaţi precedeți să precedaţi să precedeţi 
precedă preced să precede să preceadă 


Compararea celor două paradigme, la timpurile indicate, arată că, de fapt, o 
reală concurență se manifestă numai la persoana a III-a, singular şi plural. La 
persoanele I şi a Il-a singular, formele sunt identice. La persoanele I şi a I-a 
plural, formele sunt diferite, dar cele de conjugarea I (precedăm, precedați; să 
precedăm, să precedaţi) s-au impus, variantele de conjugarea a III-a 
(precedem, precedeţi, să precedem, să precedeţi) fiind în curs de abandonare. 
Pentru persoana a III-a, limba literară a impus o soluţie mixtă: la indicativ pre- 
zent a fost acceptată forma lui a preceda (precedă), iar la conjunctiv prezent, 
forma lui a precede (să preceadă). Această normă hibridă este unanim respec- 
tată la conjunctiv (să preceadă), dar este puternic contestată la indicativ pre- 
zent. Într-adevăr, foarte mulţi vorbitori preferă formele el/ea precede, ei/ele 
preced, ignorând varianta recomandată (el/ei precedă). Aşa stând lucrurile, se 
pune întrebarea dacă n-ar trebui „demixtată” flexiunea persoanei a III-a, 
admiţându-se formele lui a precede şi la indicativ prezent, nu numai la con- 
junctiv. Aceasta ar însemna o mică extindere a unei excepţii deja existente, 
pentru că, în restul flexiunii, au învins, aşa cum s-a văzut, formele lui a prece- 

da. Uzul va decide asupra viitorului acestei norme. Deocamdată, corect este să 
spunem campania/campaniile care precedă alegerile, evitând formulările 
campania care precede alegerile sau campaniile care preced alegerile. 


Observaţii: 

1. Discuţia de mai sus este valabilă şi pentru a succeda, care se află exact în 
aceeaşi situaţie. In consecință, vom spune evenimentul/evenimentele care suc- 
cedă alegerile (nu evenimentul care succede alegerile, nici evenimentele care 
succed alegerile). 


2. Alte verbe neologice aparent similare (exemplu: a accede) au avut alt 
destin morfologic, încadrându-se hotărât la conjugarea a III-a (el/ea accede; 
ei/ele acced etc), după modelul lui a purcede. 


NOTA BENE! 


În cazul verbelor a preceda şi a succeda, norma şi uzul îşi păstrează deo- 
camdată traseele paralele. DOOM-2 şi GALR recomandă formele precedă şi 
succedă, urmărind alinierea totală la un model flexionar. 

Acest obiectiv nu va fi uşor de realizat, având în vedere că rudele adjectiva- 
le (precedent, precedentă, precedenţi, precedente) sau substantivale (un pre- 
cedent - nişte precedente) trimit mai degrabă la a precede decât la a preceda. 

Dintr-un motiv similar (v. excedent), nici a exceda nu se simte prea bine la 
conjugarea I, în -ez). Corect este excedează, dar excede nu s-a predat definitiv. 


Cui i se datoresc aceste rezultate sau 
Cui i se datorează aceste rezultate? 


Aici nu mai este vorba de un neologism, ci de un verb format pe teren ro- 
mânesc (de la dator), care a cunoscut o dublă încadrare flexionară: a datora 
(conjugarea I) şi a datori (conjugarea a IV-a), generând forme paralele, cum 
sunt cele din titlu. 

Cazul nu este singular, deoarece limba română cunoaşte şi alte verbe care 
oscilează între cele două modele flexionare. Ambele conjugări (I şi a IV-a) 
sunt bine reprezentate cantitativ, dar forţa lor de atracție este variabilă în timp. 
Conjugarea a IV-a a fost foarte productivă în perioada veche, a achiziţiilor 
verbale de origine slavă, apoi maghiară, turcă, neogreacă. În româna contem- 
porană, neologismele de origine romanică au consolidat poziția conjugării I, au 
transformat-o în modelul cel mai productiv, sporindu-i considerabil forța de 
atracție. Aşa se explică şi faptul că în cazul unor dublete, cum este şi cel discu- 
tat aici, varianta de conjugarea I a obţinut, de regulă, câştig de cauză. In mo- 
mentul de față, se pot înregistra următoarele trei situaţii: 

1. Limba literară acceptă numai varianta de conjugarea I, cea de conjugarea 
a IV-a fiind abandonată. Exemple: 


a adăuga (nu a adăugi) a gâdila (nu a gâdili) 
a aiura (nu a aiuri) a rezolva (nu a rezolvi) 


Dintre formele respinse, au supravieţuit doar câteva participii adjectiviza-te 
(adăugit, aiurit) sau substantivele derivate de la asemenea forme (rezolvitor; 
exemplu: lista rezolvitorilor de probleme). Tot aici se poate încadra perechea a 
curăța - a curați, cu primul termen reţinut de limba literară, iar al doilea (a cu- 
rați) circulând doar cu statut de regionalism gramatical. 


2. Ambele încadrări sunt admise, dar cu diferențieri semantice, funcționând, 
în fapt, ca două verbe diferite: 


a înflora („a împodobi cu flori”) - a înflori („a face flori”); 
a îndesa („a îngrămădi, a face compact”) - a îndesi („a înmulţi, a face 
frecvent”). 


3. Cele două forme se folosesc în variaţie liberă: 


a împătura - a împături 
a datora — a datori 


Rezultă de aici şi răspunsul la întrebarea din titlu: ambele formulări sunt 
corecte. 


Observaţii: 

m Trebuie precizat că această variaţie liberă se limitează, în principal, la 
două timpuri: indicativ prezent şi conjunctiv prezent. Celelalte forme ale lui a 
datori au cam dispărut din uz, inclusiv infinitivul şi participiul, plus formele 
compuse construite cu acestea. A fost reținut doar datorită, dar ca prepoziţie. 

Chiar şi la cele două timpuri menţionate (prezent indicativ şi prezent con- 
junctiv), active sunt mai ales formele de persoana a III-a ale lui a datori. Prin 
urmare, o reală concurență are loc numai între: 


datorează — datoreşte (pers. a III-a, sg.)l prezent 


datorează — datoresc (pers. a II-a, pi.) J indicativ; 
să datoreze ~ să datorească (pers. a III-a, sg. şi pi.): prezent conjunctiv. 

m Statistic vorbind, cei mai mulți vorbitori preferă, în perechile de mai sus, 
varianta din stânga (de la a datora). Mai nou, se înregistrează, la unii români 
instruiți, tendinţa de a utiliza ambele forme, dar cu o specializare semantică di- 
ferită: cea de conjugarea I, când este vorba de o datorie concretă, materială (/ 
datorează 50 de lei) şi cea de conjugarea a IV-a, când este vorba de un sens 
cauzal, agentiv, instrumental, de o datorie morală (Acest succes se datoreşte în 
primul rând antrenorului său). 

Nu credem că aspectul semantic explică, singur, preferința pentru a datori, 
în situaţii cum ar fi cea de mai sus. Considerăm că intervine aici şi un element 
de natură gramaticală: utilizarea reflexivului pasiv. Numai combinate, cele do- 
uă condiții pot favoriza pe a datori în raport cu a datora. Dovada o avem chiar 
în enunţul citat aici. Dacă renunțăm la reflexivul pasiv, apare mai naturală apa- 
riția lui a datora: El datorează acest succes în primul rând antrenorului său. 

În cazul formulărilor din titlu, am arătat că ambele sunt corecte, dar, având 
în vedere că sunt întrunite cele două condiţii menţionate anterior (în primul 
rând prezenţa reflexivului pasiv), varianta primă prezintă un plus de naturale- 
fe. 


NOTA BENE! 


a) Pe lângă a datora - 1 („a avea o datorie materială sau morală”) DOOM-2 
introduce pe a datora - 2 (verb reflexiv, a se datora, „a avea drept cauză”). 
Amândouă sunt dublate de o variantă în -i (a datori-a se datori), considerată 
învechită”. Aşadar, rămâne aprecierea că ambele formulări din titlu sunt corec- 
te, (cui i se datoresc/datorează aceste rezultate), cu precizarea că a doua (se 
datorează) este varianta modernă, recomandată. 


b) Potrivit aceleiaşi lucrări, a aiura trebuie plasat în grupul verbelor de la 2 
(două încadrări, dar cu diferenţe semantice), deoarece există şi a aiuri (,„fami- 
liar”), cu sensul „a zăpăci”. 


c) A împături este acceptat acum ca formă unică, fără perechea de conjuga- 
rea I (a împătura). Utilizări ca împătur, împături, împătură, să împăture etc. 
sunt plasate în afara normei, corecte fiind doar variantele de tipul -esc (împătu- 
resc, să împăturească etc). 


Lichidele se evaporă sau 
Lichidele se evaporează? 


Verbele de conjugarea I se împart în două subclase, după o anumită particu- 
laritate flexionară care apare la indicativ prezent, conjunctiv prezent, imperativ 
şi viitorul format cu conjunctivul: verbe cu -ez, ca a studia (studiez, să studiez, 

Studiază tu, o să studiez) şi verbe fără -ez, ca a învăţa (învăţ, să învăţ, învaţă 
tu, o să învăţ). 

Unele şi-au creat paradigme paralele (cu şi fără -ez), provocând dificultăți 
în alegerea variantei corecte. In aceste cazuri, este bine să avem în vedere ur- 
mătoarele realităţi lingvistice: 


1. Există verbe la care cele două forme paralele au un statut diferit din 
punctul de vedere al limbii normate, în sensul că una este considerată literară, 


corectă, iar cealaltă este regională sau învechită, în orice caz neliterară. 
a) Forma cu -ez este cea corectă: 


„eu lucrez, tu lucrezi, el lucrează” etc. 

a lucra a 
„eu lucru, tu lucri, el lucră” (v. regională) 
„el îngenunchează” 


a îngenunchea 
„el îngenunche” (v. regională) 


b) Forma fără -ez este corectă, literară: 


„el disperă” 
a dispera < 


„el disperează” (v. Învechită) 


„el înhamă calul” 
a înhăma N 
„el înhâmează calul” (v. regională, învechită) 


2. O altă categorie o formează verbele care s-au impus cu ambele forme în 
limba literară, fiecare variantă având însă un conținut specific: 


„acordă un premiu” 
a acorda < 
„acordează vioara” 
„factorii care concură la această reuşită” 
a concura ci 
„sportivii care concurează, la probele atletice” 


„muşchii se contractă” 
a contractai 


Ola 


„relațiile comerciale se contractează anual” 
„crinul degajă un miros specific” 

a degaja ci 
„poliția degajează căile de acces” 


„manifestă multă înțelegere” 


a manifesta fi 
„manifestează în faţa ambasadei” 
„ordonă retragerea armatei” 

a ordona cN 
„ordonează lucrurile din cameră” 
„oglinda reflectă realitatea” 

a reflecta | 
„filosofii reflectează asupra realităţii” 
„toarnă apă în cană” 

a turna ti 
„turnează un film despre tineret” 


3. Româna actuală dispune şi de un grup de verbe cu dublă formă, la care 
nu sunt prezente diferențieri semantice, stilistice sau de statut normativ. Ambe- 
le variante sunt corecte, iar vorbitorii le pot folosi la libera alegere: 


a desfăta - „ne desfată/ne desfășează cu cântecele sale” 

a (se) evapora - „lichidele se evaporă/se evaporează” 

a şchiopăta - „el şchiopătă/şchiopătează uşor” 

a ignora - „ei ignoră/ignorează adevărul” 

a îngemăna - „se îngeamănă/se îngemănează două destine” 
a însemna - „Ce înseamnă/însemnează asta?” 


Prin al doilea exemplu din această listă am dat şi răspunsul ia întrebarea din 
titlu: ambele formulări sunt corecte. 


Observaţii: 


In general, limba literară nu tolerează pentru o perioadă prea extinsă situaţii 
ca aceea prezentată mai sus, la punctul 3. De regulă, una dintre variante este 

treptat marginalizată, abandonată, fiind considerată învechită sau destinată 
unui uz local, regional, ca în cazul verbelor de la punctul 1. 

Fac excepţie dubletele care încep să se specializeze semantic sau stilistic. 
Acestea trec în categoria verbelor menţionate la punctul 2, iar procedeul este 
apreciat ca un mijloc de îmbogăţire a limbii. De pildă, un verb ca a însemna se 
înscrie în această deplasare treptată de la grupul 3 la grupul 2, consolidându-şi 
ambele forme printr-o tot mai pronunţată specializare semantică. Varianta cu - 
ez este preferată pentru sensul „a nota, a face însemnări, a scrie”, pe când cea 
fără -ez se foloseşte mai nou pentru „a semnifica, a avea un anumit înţeles”; 


„el îşi însemnează totul în carnet” 


a însemna ce 
„acest succes înseamnă mult pentru el” 


Desigur, nu orice tentativă de genul celei de mai sus este sortită reuşitei. Un 
verb ca a marca, încadrat la modelul cu -ez, începe să-şi formeze şi o variantă 
„sportivă”, fără -ez („el marcă gol după gol”), dar este puţin probabil ca aceas- 
ta să se impună, dată fiind motivaţia semantică-stilistică prea puţin consistentă, 
în orice caz, uzul va decide. Deocamdată, la verbul respectiv, este recomandată 
forma cu -ez pentru toate situaţiile. 


NOTA BENE! 


a) Cele două forme paralele din titlu (evaporă/evaporează) au o balanţă a 
frecvenţei puternic dezechilibrată în favoarea variantei fără -ez (se evaporă). 

Întrucât a doua, cea cu -ez (se evaporează), nu a dobândit între timp nicio 
specializare semantică sau măcar o nuanță suplimentară, DOOM-2 renunţă, 
justificat, la aceasta, recomandând utilizarea exclusivăl a formei nesufixate. 
Răspunsul la întrebarea din titlu trebuie modificat astfel: numai prima formula- 
re este corectă (Lichidele se evaporă). 


b) Din acelaşi motiv, DOOM-2 acceptă numai forma nesufixată pentru a 
ignora (ignoră), a desfăta (desfată), a înfiripa (înfiripa), iar pentru a îngemăna 
numai varianta cu sufix (îngemănează). În felul acesta, numai a şchiopăta ră- 
mâne în grupul verbelor de la 3, cu forme duble, admise în variaţie liberă 
(șchiopătă/șchiopătează). 


c) A însemna, din acelaşi grup 3, trebuie trecut la 2, recunoscându-i-se spe- 


cializarea semantică pentru formele paralele: a însemna - 1 („a nota”: însem- 
nează) şi a însemna - 2 („a reprezenta”: înseamnă). 


2 


5, 


Speranţele noastre se năruie sau 
Speranţele noastre se năruiesc? 


Ca şi la conjugarea I (vezi întrebarea nr. 4), verbele de conjugarea a IV-a 
pot urma în flexiune două modele: cu sufixul -esc/-ăsc (a privi, a citi, a hotărî) 
sau fără acest sufix (a fugi, a veni, a cobori). Marea majoritate a verbelor s-au 
încadrat ferm la una din cele două subclase, cum este cazul celor notate mai 
sus, în paranteză. Altele au oscilat între tipurile flexionare menţionate, gene- 
rând în cele din urmă o flexiune dublă. Este vorba de verbe cu infinitivul în -/ 
care au radical vocalic: 


- în u (cele mai multe): a destăinui (se destăinuie/se destăinuieşte) 
- în ă: a mormăi (mormăie/mormăieşte) 

- în 0: a ostoi (se ostoaie/se ostoieşte) 

- în ă: a hâşăi (hăşâie/hâşăieşte) 


Se cuvine să facem şi aici precizarea că diferenţa (prezenţa sau absenţa lui - 
esc) se manifestă numai la indicativ prezent (destăinuie/destăinuieşte), con- 
junctiv prezent (să destăinuie/să destăinuiască), viitorul format cu formele de 
conjunctiv (o să destănuie/o să destăinuiască, are să destăinuie/are să destăi- 
nuiască) şi imperativ (destăinuie tu/destăinuieşte tu). 

În ceea ce priveşte raportul dintre aceste variante şi limba literară, există 
aceleaşi trei situaţii menţionate şi cu alt prilej: 


1. Ambele variante sunt acceptate, utilizându-se în variație liberă: a dăinui 
(dăinuie/dăinuieşte), a dibui (dibuie/dibuieşte). 


2. Ambele forme sunt literare, dar fiecare are alt conţinut: 
„el îndoaie o sârmă” 
a înđoi 
„el se îndoieşte de justeţea măsurilor luate” 
3. În uz apar amândouă formele, dar literară este doar una, cealaltă fiind 
considerată regională, arhaică, colocvială, aparținând exprimării neîngrijite. 


Dăm, în continuare, o listă a principalelor verbe care ilustrează această situaţie. 


a) Verbe la care literară (corectă) este forma cu -esc: 


a bănui a fulgui a jelui a tăinui 
a dărui a gelui a mânui avanii 
a destăinui agâtui apărui a vămui 


-24- 


a drămui a hăitui a socoti a zeciui 
a drăcui a huidui a (se) strădui a zemui 
a străjui 


b) Verbe la care literară este forma fără -esc: 


a bâigui a dezvălui a învălui a ronţăi 
a bântui a distribui a lălăi a stărui 

a behăi a grohăi a mormăi a turui 

a bubui a îngădui a (se) nărui a zăhăi 

a constitui a înlănţui a ostoi a zgudui 


Verbul a se nărui face parte, după cum se vede, din această din urmă cate- 
gorie. Prin urmare, formularea corectă, recomandabilă este prima: Speranţele 
noastre se năruie. 


Observaţii: 


m Salvarea unora dintre formele respinse este posibilă, cum am mai arătat, 
prin specializare semantică sau stilistică. Un verb ca a mântui, impus cu vari- 
anta fără -esc (mântuie), are o întrebuințare specială în limbajul religios („a 
salva, a purifica, a vindeca sufleteşte”), care apelează la formele cu -esc (mân- 
tuieşte). În felul acesta, verbul respectiv se transferă de la 3b la clasa verbelor 
menţionate la punctul 2. 


m [zul mai mult sau mai puţin arhaic sau regional al variantelor neliterare 
pentru verbele de la 3 (a şi b) este valorificat în literatura beletristică pentru 
efectele sale caracterizante. Utilizarea acestor forme şi în alte stiluri nu este re- 
comandabilă. Întrucât diferența literar/neliterar este mai greu de sesizat de că- 
tre unii vorbitori, acestora li se poate recomanda consultarea lucrărilor norma- 
tive (dicţionare, îndreptare) în momentele de nesiguranță, până se vor familia- 
riza cu inventarul formelor corecte. 


m Verbul a trebui este cel mai important (ca frecvenţă, particularităţi sintac- 
tice, oscilaţii flexionare) dintre toate verbele încadrabile la subclasa de la 3. 
Datorită caracterului special şi foarte complex al situaţiei sale, va fi discutat 
separat (vezi întrebarea nr. 6). 


m Verbele cu infinitivul în î cunosc o încadrare flexionară mult mai fermă. 
Oscilaţia între modelele cu sau fără -sc este prezentă foarte rar (exemplu: a 
tăbări - corectă e flexiunea fără -ăsc, ei tabără etc, dar regional apar şi forme 
ca ei tăbărăsc). 

NOTA BENE! 


a) Constatând că, la unele verbe de conjugarea a IV-a, concurenţa dintre 
formele cu -esc şi cele fără -esc nu a decis încă, prin uz, un învingător, DO- 
OM-2 validează ambele variante. Intră aici verbe ca a destăinui, a huidui, a se 
strădui, care, de la grupul 3a, trebuie trecute la grupul 1 (destăinuie / destăinu- 
ieşte, huiduie / huiduieşte, se străduie / se străduieşte). Aceeaşi variaţie liberă 
(cu/fără sufix) este recomandată, ca noutate, şi la alte verbe: a biciui, a drăcui, 
a orbecăi, a zgândări (biciuie / biciuieşte, drăcuie / drăcuieşte, orbecăie / or- 
becă-ieşte, zgândăre / zgăndăreşte). 


b) Alte modificări: a gâtui se transferă la 3b, grupul verbelor fără -esc 
(gătuie, nu gâtuieşte); în schimb, a ostoi şi a zăbovi se încadrează la grupul 3a, 
cu -esc (pstoiesc, Zăhăiesc, nu ostoaie, zăhăie). 


Trebuie luate măsuri urgente sau 
Trebuiesc luate măsuri urgente? 


Corectitudinea formulărilor de mai sus vizează două aspecte: morfologia lui 
a trebui şi raporturile sale cu ceilalți componenți ai enunțului. 


1. Ca verb de conjugarea a IV-a (în -i), cu radical vocalic (în -u), a trebui 
cunoaşte forme paralele: cu şi fără -esc (vezi întrebarea nr. 5). Spre deosebire 
de verbele discutate în subcapitolul anterior, paralelismul se manifestă aici 
numai la persoana a III-a, întrucât a trebui este un verb unipersonal. Din ace- 
laşi motiv, este exclus imperativul (care are doar persoana a Il-a), rămânând în 
discuţie numai indicativul prezent şi conjunctivul prezent (plus, fireşte, viitorul 
format cu prezentul conjunctivului). 

Şi tot spre deosebire de verbele prezentate în subcapitolul 5, limba literară a 
manifestat de data aceasta inconsecvenţă în selecţie. La indicativ prezent a fost 
acceptată forma fără -esc: trebuie (îmi trebuie un caiet) îmi trebuie nişte caie- 
te). La conjunctiv prezent (şi la viitorul cu să) a fost preferată varianta cu -esc 
(o să-mi trebuiască un caiet, o să-mi trebuiască nişte caiete). 


Aşa stând lucrurile, rezultă că numai prima variantă din titlu este în concor- 
danţă cu normele limbii literare: Trebuie luate măsuri urgente. Cealaltă pre- 
zintă, pentru cei care o folosesc, riscul unor conotații defavorizante (regional, 
arhaic, neîngrijit). ' 


Observaţii: 


Fără a contesta norma actuală, semnalăm totuşi un anumit reviriment al 
formei cu -esc. Faptul se explică probabil şi prin utilizarea tot mai frecventă a 

lui a trebui ca verb tripersonal, adică şi la persoanele I şi a II-a (vezi expresia 
de expresie pentru aceste persoane. Să mai reținem că generalizarea formei cu 
-esc ar pune de acord prezentul indicativ cu prezentul conjunctiv, ar „demixta” 
conjugarea acestui verb. Deocamdată este greu de precizat cât de puternică es- 
te această tendinţă şi dacă ea va putea răsturna raportul de forțe dintre cele do- 
uă variante de indicativ prezent. 


2. Trebuie luate măsuri urgente este o structură derivată din Trebuie să fie 
luate măsuri urgente. Ca regent impersonal al unei subiective, verbul a trebui 
apare, obligatoriu, la persoana a III-a singular, indiferent de numărul şi per- 
soana care sunt implicate în relaţia predicativă din subordonată. Pentru a evi- 
denţia acest lucru, trecem verbul la imperfect, unde nu mai există omonimia 
singular-plural, iar forma unică a regentului se explică prin regula amintită: 


Trebuia să fiu anunțată. 

Trebuia să fii anunţat/ă. 

Trebuia să fie anunţat/ă fratele/familia. 
Trebuia să fim anunțați/e. 

Trebuia să fiți anunţaţi/e. 

Trebuia să fie anunţaţi/e frații/ familiile. 


Prin suprimarea auxiliarului a fi de la verbul pasiv al subiectivei, a trebui 
îşi schimbă statutul morfosintactic, fapt atestat şi de posibilitatea apariţiei sale 
la plural: 


Trebuia anunțată familia, dar 
Trebuiau anunțate familiile. 


In legătură cu suprimarea lui a fi se, impune o constatare importantă: ea 
(suprimarea) se aplică numai la persoana a IH-a, singular şi plural. La persoa- 
nele I şi a II-a, subiectul este indhrs, fiind exprimat tocmai prin desinenţele 
acestui auxiliar (fiu, fii, fim, fiţi), care, din această cauză, nu poate fi suprimat, 
încercările unor vorbitori de a crea forme de persoana I sau a II-a la a trebui, 
pentru a include în el subiectul, au generat apariţii ca: trebuiam anunţat, trebu- 
iai anunţat, trebuiam anunţaţi, trebuiaţi anunţaţi. Acestea însă sunt privite cu 
multă rezervă şi' au puţine şanse de a fi acceptate. Chiar şi la indicativ prezent, 
care, prin varianta cu -esc tinde să dezvolte o paradigmă tripersonală, formulă- 
rile prescurtate de persoanele I şi a H-a (frebuieşti anunțat, trebuim anunțați 
etc.) sunt departe de a primi girul limbii normate. 


A 


Observaţie: 


Sintagmele de tipul trebuie plecat, trebuie mers, trebuie venit nu sunt rezul- 
tatul suprimării auxiliarului a fi, deoarece verbele de pe poziţia a doua (apleca, 
a merge, a veni), fiind,intranzitive, nu au diateza pasivă. De fapt, plecat, mers, 
venit sunt aici nişte supine neprepoziţionale. Supinul neprepoziţional apare şi 
în cazul unor verbe tranzitive utilizate cu sens absolut: trebuie muncit, trebuie 
învăţat etc. În toate aceste sintagme, apelul la supinul prepoziţional (trebuiede 
venit, trebuie de muncit etc> reprezintă o greşeală care trebuie evitată. 


3. Verbul a trebui prezintă anumite „;ciudăţenii” nu numai când este urmat 
de contrageri participiale. Ca semiauxiliar de modalitate, el este foarte sudat, 
semantic şi gramatical, cu verbul de la dreapta lui. În realitate, el nu exprimă 
altceva decât necesitatea de a se efectua acţiunea conținută de verbul al doilea 
(Trebuie să plec). Vorbitorii simt aceste două verbe ca o unitate semantic- 
funcţională. În consecință, unele părţi ale propoziției subiective sunt adeseori 
plasate în faţa acestui bloc biverbal. Frecvent se întâmplă acest lucru cu su- 
biectul, subordonate: 


Eu va trebui să plec. 


După cum se vede, prin această deplasare a subiectului în faţa verbului re- 
gent, apar nişte vecinătăți neobişnuite pentru limba română: subiect de persoa- 
na I sau a II-a (singular sau plural), urmat imediat de un verb de persoana a II- 
a singular: 


Tu va trebui să pleci. 
Noi va trebui să plecăm. 
Voi va trebui să plecați. 


Această nepotrivire nu deranjează pe nimeni. La persoana a III-a plural în- 
să, alăturarea „dezacordată” a subiectului subordonatei şi a verbului a trebui 
nu mai este tolerată: Ei va trebui să plece este înlocuit cu Ei vor trebui să 
plece. 


Această reacție de respingere, urmată de modificarea lui a trebui, are o ex- 
plicație care ține mai degrabă de psiholingvistică. Pentru români, una dintre 
cele mai grave abateri de la regulile acordului gramatical este considerată utili- 
zarea singularului pentru plural, la persoana a III-a: ei merge, ei zice, ăştia e 
mulți, astea nu e bune etc. În literatura noastră satirică s-a făcut adeseori apel 
la asemenea exprimări pentru a caracteriza nivelul cultural al unui personaj. 

Ele sunt regionalisme gramaticale munteneşti, pe care limba literară nu le-a 
acceptat niciodată. 


Teama față de cel mai ruşinos dezacord din limba română a determinat mo- 
dificarea amintită: a trebui abandonează statutul de verb impersonal, la care îl 
obligă calitatea de regent al subiectivei, şi se acordă în număr cu subiectul ei. 
Această abatere de la sistem a devenit normă, în condiţiile complexe menţio- 
nate mai sus, şi ea trebuie respectată ca atare. 


Observaţii: 
a) Rezolvarea a fost simplă, sub aspect morfologic, întrucât marea majori- 


tate a timpurilor dispun de forme diferite pentru singular şi plural, la persoana 
a II-a: 


El trebuia să plece — Ei trebuiau să plece. 
El a trebuit să plece - Ei au trebuit să plece etc. 


La indicativ prezent, cum s-a văzut, cele două forme (singular-plural) sunt 
omonime: 


El trebuie să plece - Ei trebuie să plece. 


N-ar fi exclus ca, sub imperiul aceleiaşi dorinţe de a evita o formulare care 
nu elimină total impresia de dezacord (prin omonimia singular-plural), unii 
vorbitori să simtă o motivaţie în plus pentru apelul la formele cu -esc, unde 
opoziţia de conţinut amintită (sg.-pl.) este clar exprimată formal (frebuieşte - 
trebuiesc). Aşa cum am mai arătat, acest avantaj ar fi obținut cu preţul utiliză- 
rii unor forme lipsite deocamdată de prestigiul exprimării literare. 


b) Când subiectul rămâne în propoziţia subordonată, a trebui îşi păstrează 
forma normală pentru orice regent impersonal al unei subiective (persoana a 
III-a, singular). 


Trebuia să plece ei mai întâi. 
Va trebui să plece ei mai întâi. 
A trebuit să plece ei mai întâi. 


Poziţia subiectului de persoana a Hl-a plural (ei) nu mai justifică aici accep- 


tarea abaterii de la regula regentului impersonal, de aceea trebuie evitate for- 
mulări ca Au trebuit să plece ei etc. Situaţia se prezintă diferit la structurile 


29 - 


analizate la punctul 2. Variantele contrase, cu subiect la plural, îl păstrează pe 
a trebui la acest număr (plural), indiferent de poziția subiectului: 


Familiile trebuiau anunţate. 
Trebuiau anunțate familiile. 


Prin suprimarea auxiliarului a fi, este greu pentru vorbitori să interpreteze 
substantivul familiile ca un subiect al participiului, iar pe acesta ca un subiect 
al lui a trebui. Situaţia insolită a participiului în asemenea contexte (aceea de a 
avea subiect şi de a fi el însuşi subiect) este discutabilă chiar şi pentru specia- 
lişti. Soluţia practică adoptată de vorbitori (pluralul generalizat, indiferent de 
topică) arată că ei percep aici semiauxiliarul a trebui în sintagmă sudată cu 
participiul de la dreapta lui, iar subiectul îl raportează la întregul bloc verbal 
(numit predicat compus/complex de către unii lingviști). 


c) Ca a trebui se comportă şi alte câteva verbe, în ipostaza de regente im- 
personale ale unor subordonate cu subiect la plural: 


a urma: Eu urma să plec/Noi urma să plecăm. 
Tu urma să pleci/Voi urma să plecați, dar 
El urma să plece/Ei urmau să plece. 
a fi: Eu era să cad/Noi era să cădem. 
Tu era să cazi/Voi era să cădeţi, dar 
El era să cadă/Ei erau să cadă. 


Tot ca la a trebui, nu sunt admise formele „personale”: Eu eram să cad, Tu 
erai să cazi, Eu urmam Să plec, Tu urmai să pleci. De asemenea, este respins 
pluralul la persoana a III-a când subiectul (la plural) este plasat în interiorul 
subiectivei: 


Urma să plece ei mai întâi (nu Urmau să plece ei). 
Era să cadă ei mai întâi (nu Erau să cadă ei). 


Cartea merită citită sau 
Cartea merită să fie citită? 


1. Cartea merită citită este o variantă prescurtată, rezultată în urma supri- 
mării auxiliarului să fie de la predicatul pasiv al subordonatei (să fie citită). 

Modelul acestei transformări l-au constituit construcţiile cu a trebui, discu- 
tate la subcapitolul 6: Familia trebuia să fie anunțată > Familia trebuia anun- 
fată. Se pune însă întrebarea dacă structurile din titlu repetă întocmai condițiile 


zis 


de contragere semnalate la a trebui. De răspunsul dat depinde şi aprecierea co- 
rectitudinii formulării Cartea merită citită. 

Mai întâi, să precizăm că utilizarea prescurtată a unor structuri pasive de 
acest tip nu se manifestă doar la cele două verbe amintite aici. 


a) Verbul a se cuveni, ca regent al unei subiective cu predicat la diateza pa- 
sivă, apare frecvent cu auxiliarul suprimat: 


Se cuvine să fie luată această măsură/Se cuvine luată această măsură. 
Se cuvine să fie luate măsuri urgente./Se cuvin luate măsuri urgente. 


Restructurarea operată implică, aşa cum am arătat în subcapitolul 6, modi- 
ficări de acord şi reinterpretarea relațiilor din interiorul enunțului rezultat. 


b) Alte două verbe (a se cere, a se impune) încep a fi atrase tot mai mult în 
formulări cu participiul în locul diatezei pasive: 


Se cere luată o decizie urgentă. 
Se cer luate măsuri urgente. 


Poate nu chiar în aceeaşi situație se află al doilea verb, deoarece o exprima- 
re ca Se impune luată o decizie apare uşor forţată, în comparaţie cu varianta 
necontrasă (Se impune să fie luată/a fi luată o decizie) sau cu cea rezultată din 
nominalizarea verbului (Se impune luarea unei decizii). 


Observaţie: 


Indiferent de frecvenţa sau gradul de acceptabilitate a structurilor contrase 
menţionate la a) şi b), subliniem că ele se justifică, sunt legitimate semantic şi 
gramatical, întrucât apar în aceleaşi condiţii cu modelul. Într-adevăr, a se cu- 
veni, a se cere, a se impune, ca regente impersonale ale unei subiective, sunt 
sinonime cu a trebui, se comportă ca semiauxiliare de modalitate, exprimând 
„necesitatea” acțiunii din verbul următor, cu nuanţă imperativă variabilă. 


2. A merita se deosebeşte de a trebui atât semantic, cât şi gramatical. El es- 
te, în primul rând, un verb tranzitiv personal. În enunţul Cartea merită să fie 
citită, propoziţia subordonată (să fie citită) este o completivă directă, iar regen- 
tul poate sta la orice persoană: 


Eu merit să fiu citit (lăudat etc). 
Tu meriți să fii citit (lăudat etc). 


BE. RE 


Mai mult, a merita, ca verb tranzitiv, nu se poate întrebuința cu sens abso- 
lut, el reclamă prezenţa, reală sau subînțeleasă, a complementului direct în 
enunţ. Nu putem spune Studenții merită, aşa cum spunem Studenții învaţă. În 
dialog, în exprimările eliptice, excepţia este doar aparentă, deoarece comple- 
mentul direct este, în mod obligatoriu, subînţeles: 


— Merită Ion un premiu? 
— Merită! („un premiu”). 


Această particularitate a lui a merita (complement direct obligatoriu) este 
importantă. Prin suprimarea lui a fi din Cartea merită să fie citită, rolul de 
complement direct al subordonatei este preluat, în mod necesar, de verbul la 
participiu (citită - Cartea merită citită). Prin aceasta însă s-a ajuns într-o situa- 
ție stranie: participiul acordat, care urmează schema funcțională a adjectivului, 
este plasat într-o poziţie sintactică (complement direct) cu care este incompati- 
bil. Acesta este motivul pentru care limba literară a respins varianta prescurtată 
Cartea merită citită, ca pe o abatere de la regulile sintaxei româneşti. Anoma- 
lia semnalată aici este cu atât mai puțin tolerată când se manifestă la persoane- 
le I şi a H-a: Tu meriţi bătut, Eu merit lăudat etc. 

Prin urmare, construcțiile corecte sunt: Cartea merită să fie citită sau Car- 
tea merită a fi citită. 


Observaţii: 
a) Verbul a merita se foloseşte în limba română şi cu sens impersonal, ca 
regent al unei subiective: 


Merită să încercăm şi noi. 


Dată fiind calitatea de verb personal tranzitiv a lui a merita, cu care apare 
de obicei, subiectul subordonatei trebuie, în mod obligatoriu, plasat în interio- 
rul subiectivei. Deplasarea subiectului în faţa regentului schimbă situația, mai 
ales când acesta este de persoana a III-a, iar predicatul subiectivei este la dia- 
teza pasivă: 


Merita/să fie citită toată cartea (merita + subiectivă). 
Toată cartea merita/să fie citită (merita + compl. directă). 


Dacă prima construcţie (şi interpretare) este uşor ambiguă, a doua variantă 
evită orice echivoc semantic şi gramatical. 


za 


b) înlocuirea unei subordonate al cărei predicat este la diateza pasivă, cu 
participiul verbului respectiv, reprezintă un procedeu economicos şi productiv 
în limba română. Totul este ca funcţia rezervată participiului acordat să fie în 
concordanță cu valenţele sintactice ale acestuia. Aşa cum am arătat deja, parti- 
cipiul urmează schema funcțională a adjectivului, de aceea refuză orice înca- 
drare improprie. Cazul lui a merita + participiu nu este singular. De pildă, un 
verb ca a aştepta nu admite o variantă prescurtată, deoarece oferă participiului 
care substituie subordonata funcţii incompatibile cu statutul sintactic al acestu- 
ia (complement direct şi complement indirect): 


El aşteaptă să fie invitat (c.d.). 
El se aşteaptă să fie invitat (ci.). 


El aşteaptă invitat şi El se aşteaptă invitat sunt, din motivele arătate, inac- 
ceptabile. 

Cel mai adesea, participiile rezultate în urma unor transformări, cum sunt 
cele de mai sus, îndeplinesc funcția de element predicativ suplimentar, deter- 
minată de dubla lor orientare: spre verbul din stânga (ca reprezentant al fostei 
subordonate) şi spre un nume (ca orice cuvânt cu comportament adjectival). 


Exemple: EI lasă să fie aşteptat. > El se lasă aşteptat. 
EI consideră că a fost învins. > El se consideră învins. 
Ea visa să fie invitată. > Ea se visa invitată. 


Se înregistrează chiar un abuz de elemente predicative suplimentare, dintre 
care unele se află la limita de jos a toleranţei: El se vrea lăudat, El se cere tra- 
tat. Ea se dorea aleasă. 


NOTA BENE! 


GALR plasează structura a merita + participiu în acelaşi tipar sintactic cu a 
trebui + participiu, atât ca mod de generare (amalgamarea regentei cu subiec- 
tiva şi suprimarea lui a fi), cât şi ca grad de acceptabilitate (voi. II, pag. 327). 
In consecinţă, varianta primă din titlu (Cartea merită citită) are aceeaşi legiti- 
mitate ca şi modelul său (Cartea trebuie citită). Rezerva trebuie menţinută to- 
tuşi când este vorba de persoanele I şi a H-a (Meriţi bătută, Aş merita lăudată). 

8. 


Nu merită să cumperi aşa ceva sau 
Nu se merită să cumperi aşa ceva? 


Enunţurile din titlu ilustrează un model sintactic frecvent atestat în limba 
română: verb impersonal + subordonată subiectivă. Intr-o asemenea schemă 
relațională, regentul poate fi actualizat prin: 


a) verb impersonal propriu-zis: a trebui, a se cuveni, a se întâmpla etc. 


b) verb personal, supus unei' transformări de „impersonatizare”, prin trece- 
rea la reflexivul pasiv (se zice, se aude, se ştie, se anunţă că...) sau, mai rar, la 
pasivul impersonal (este ştiut că,..). 


Verbele de la a) nu pot fi raportate la un subiect-persoană (eu, tu, el), de 
aceea, formal sunt unipersonale, dispun doar de persoana a III-a: 


Trebuie să plecăm. 
Se cuvine să aplaudăm. 


Verbele de la b) sunt tranzitive, tripersonale (au paradigma completă) şi 
constituie o clasă bogat reprezentată în limbă. „Impersonalizarea!'” lor şi utili- 
zarea cu o singură formă (de persoana a III-a singular) au loc contextual, fiind, 
cum am menţionat, rezultatul unei transformări. Marca formală a aceste 
schimbări de statut este, în primul rând, pronumele reflexiv se. 


Exemplu: 
a lucra (personal) a lucra („impersonalizat”, 
devenit, formal, unipersonal) 
Eu lucrez 
Tu lucrezi Se lucrează numai ce a fost proiectat. 
El/ea lucrează 
Noi lucrăm 


Voi lucraţi 
Ei/ele lucrează 


Practic, aproape orice verb tranzitiv are o variantă „impersonalizată”, po- 
tențial regent al unei subiective. 

Verbul a merita se plasează,,cum am arătat în subcapitolul 7, undeva între 
cele două clase menţionate la a) şi b); el este un verb tranzitiv tripersonal (ca a 
lucra), dar cunoaşte şi «utilizare impersonală, nemarcată formal, prin se (ca a 
lucra). 

Personal Impersonal 


Eu merit (ceva) ! 

Tu meriţi 

El/ea merită Merită să încercăm şi noi. 
Noi merităm 

Voi meritaţi 

Ei/ele merită 


Unii vorbitori nu au percepţia clară a celui de al doilea sens al lui a merita, 
de aceea aplică procedeul de la b), „impersonalizarea” prin reflexiv: 


Se merită să cumperi aşa ceva. / Nu se merită să cumperi aşa ceva. 


Apariţia lui se este însă superfluă, redundantă, generează o exprimare pleo- 
nastică şi, în consecinţă, este nerecomandabilă. Forma corectă: Nu merită să 
cumperi aşa ceva (cu varianta afirmativă Merită să cumperi aşa ceva). 


Observaţii: 

1. Un statut similar are a renta, care, ca verb impersonal, este sinonim cu a 
merita. Prin urmare, este incorectă construcția: Nu se rentează să cultivi plante 
tehnice (sau Se rentează...). Admisă este doar, varianta fără se: Nu rentează să 
cultivi plante tehnice sau Rentează să cultivi plante tehnice. 


2. Ocazional, este atestată şi o formulare ca Nu se există să nu câştigăm, 
respinsă categoric de limba normată. Adăugăm că, în acest caz, nici varianta 
fără se (Nu există să nu câştigăm) nu are un statut prea nobil, deoarece utiliza- 
rea acestui verb (a exista) ca regent impersonal al unei subiective (substitut 
pentru nu se poate) apare ca forțată, neadecvată. 


Eu continui cursa sau 
Eu continuu cursa? 


Verbul a continua, neologism de conjugarea I, cu radicalul în vocala -u, are 
o poziţie ingrată în sistemul verbal românesc. Celelalte neologisme cu forme 
similare de infinitiv (a dilua, a evalua, a evolua, a efectua, a insinua, a eva- 
cua, a eşua etc.) s-au încadrat la tipul de flexiune cu -ez (diluez, evaluez, evo- 
luez, efectuez etc). A continua face excepţie, urmând modelul fără -ez al conju- 
gării I: 


aa 


eu continuu noi continuăm 
tu continui voi continuaţi 
el/ea continuă ei/ele continuă 


Grupul verbelor de conjugarea I cu radical în -u, fără -ez la flectiv, este ex- 
trem de redus în limba română: a lua şi derivatele sale (a relua, a prelua). 
Acestea sunt verbe neregulate, nu reprezintă un reper paradigmatic constant. 
Pe de altă parte, opoziţia -u (semivocalic)/-/ (semivocalic), de la persoanele I şi 
a Il-a, nu are o reprezentare puternică la indicativ prezent (respectiv, conjunc- 
tiv prezent). Ea apare mai ales la verbe neregulate (a da, a sta, a lua, a vrea) 
sau la alte câteva, tot cu radical monosilabic (a şti, a scrie). 

Fragilitatea modelului la care s-a încadrat verbul a continua explică slaba 
rezistență a acestuia la influenţa unor subclase flexionare apropiate. Este vor- 
ba, în primul rând, de verbele de conjugarea I, cu radical vocalic, în -/: a apro- 
pia, a speria, a tăia etc, care au forme omonime pentru persoanele I şi a II-a, 
indicativ prezent: eu mă apropii - tu te apropii. Aceeaşi omonimie se regăseşte 
şi la verbele de conjugarea a IV-a cu radical în -u, fără -esc (a atribuita bântui, 
a constitui, a contribui etc), sau cu radical terminat în alte vocale (a mormăi, a 
ronțăi, a mârâi etc): eu contribui/tu contribui. 

Cele arătate până aici (fragilitatea modelului şi analogia cu alte tipare flexi- 
onare) explică numărul mare de abateri de la normă în utilizarea verbului a 
continua (eu continui, eu o să continui/am să continui). Ca şi în alte împreju- 
Tări, explicația nu este o scuză, de aceea reamintim că formele corecte de per- 
soana I, pentru indicativul prezent, conjunctiv prezent şi viitorul cu să, sunt ce- 
le cu desinenţa -u (semivocalic): eu continuu, eu trebuie să continuu, eu o să 
continuu, am să continuu. Aceasta înseamnă că a doua variantă din titlu este 
cea recomandabilă: 


Eu continuu cursa. 


NOTA BENE! 


DOOM-I1 indica o exprimare vocalică a desinenţei -u pronunţată în hiat: 
(eu) con-ti-nu-u). Uzul a neglijat aproape în totalitate această recomandare, op- 
tând pentru o desinență semivocalică, asociată în diftong descendent cu vocala 
din radical: (eu) con-ti-nuu, dar şi (eu) con-ti-nui). DOOM-2, susţinut de 
GALR (voi. I, pag. 548 şi 563), consideră că varianta cu -i s-a impus treptat, 
părăsind aici (pers. I sg. prezent) modelul fragil la care s-a încadrat verbul a 
continua, orientându-se spre alt tipar flexionar, la care pers. I şi pers. a H-a 
singular sunt omonime (a tăia, a mângâia etc). In felul acesta, (eu) continui 
devine norma unică, iar răspunsul la întrebarea din titlu se modifică: formula- 

rea corectă este prima (Eu continui cursa), afirmaţie valabilă şi pentru con- 
junctiv (Eu trebuie să continui cursa) sau viitor (Eu o să continui cursa). 


10. Ei nu vreau nimic sau 
Ei nu vor nimic? 


Verbul a vrea este supus unei duble contaminări formale: 


1. Cu paradigma unui verb sinonim - a voi - aşa cum se vede în prezentarea 
paralelă de mai jos: 


a vrea a voi ---> a vroi (formă hi- 
bridă) 

vreau voiesc Vroiesc 

vrei voieşti vroieşti 

vrea voieşte vroieşte 

vrem voim vroim 

vreţi voiți vroiți 

vreau voiesc Vroiesc 


Limba literară a respins paradigma hibridă (a vroi), cu excepţia formelor de 
imperfect, care, prin marea lor frecvență, au primit statut de variante tolerate. 
Prin urmare, vroiam, vroiai, vroia, vroiam, vroiaţi, vroiau pot să apară în vari- 
ație liberă cu vream, vreai, vrea, vream, vreaţi, vreau sau voiam, voiai, voia, 
voiam, voiaţi, voiau. 


2. Cu paradigma auxiliarului morfologic pentru timpul viitor: 


vreau voi vreau 
vrei vei vrei 
vrea va vrea 
vrem vom vrem 
vreţi veţi vreţi 
vreau Vor ---> vor 


Aici este vorba doar de persoana a III-a plural (indicativ prezent), dar opţi- 
unea limbii literare este mai tranşantă: a adoptat paradigma nouă, combinată, 
cea cu vor. Rezultă că între cele două formulări din titlu, corectă este a doua: 
Ei nu vor nimic. Este adevărat că şi prima variantă (Ei nu vreau nimic) apare 
destul de frecvent, dar ea are un statut” de formă populară, învechită, neadec- 
vată unei exprimări exigente. 


za 


Observaţie: 


Între a vrea şi a voi, verbe sinonime, „s-a stabilit un fel de complementarita- 
te în distribuţie. La unele timpuri/moduri este preferat, a vrea. De exemplu, la 
indicativ prezent, eu vreau, tu vrei etc. domină distribuţional în raport cu eu 
voiesc, tu voieşti etc. La altele, a voi are întâietate: voiam, voiați, voiau (imper- 
fect) sunt preferate în raport cu vream, vreați, vreau. La imperativ se utilizează 
numai a voi (voieşte tu' voiţi voi). Uneori, în interiorul aceluiaşi timp, apar di- 
ferenţe de utilizare, de la o persoană la alta (exemplu: perfectul simplu: vrui, 
vruşi - prioritare; vru/voi - egale; voirăm, voirăţi, voiră - prioritare). Am putea 
alcătui o paradigmă mixtă a perfectului simplu, care să arate astfel: 


vrui voiram 
vruşi voirăți 
Vru / voi voira 


Probabil această alternanță funcţională a favorizat treptat contaminarea 
formală şi apariţia variantelor hibride. 


NOTA BENE! 


Noile reglementări scot în afara uzului literar varianta hibridă a vroi. 
Această precizare este valabilă şi pentru imperfect, ceea ce înseamnă că forme- 
le vroiam, vroiai, vroia, vroiam, vroiaţi, vroiau trebuie evitate în exprimarea 
îngrijită. 


11. Eio să meargă sau 
Ei or să meargă? 


Formularea corectă este prima: Fi o să meargă. 

Vorbitorii care utilizează forma greşită (Ei or să meargă) sunt, în general, 
oameni preocupaţi de corectitudinea exprimării lor, dar care au o cunoaştere 
limitată a normelor gramaticale. Această nesiguranță, combinată cu dorința de 
a nu greşi, îi duce uneori Ia excese. În exemplul nostru, de frica unui dezacord, 
probabil, a fost operată o diferenţiere singular/plural (El o să meargă - Ei or să 
meargă), inexistentă în sistem. Reamintim că acest tip de viitor are următoarea 
structură: auxiliarul invariabil o + conjunctivul prezent al verbului de conju- 
gat: o să merg, o să mergi etc. 

În legătură cu diferitele modalităţi de exprimare a viitorului în limba româ- 
nă, se constată o percepţie uşor deformată a statutului lor în raport cu limba li- 
terară. Se pare că şcoala nu este străină de această optică. Utilizând frecvent 
Sintagma „viitorul popular” pentru formele compuse cu conjunctivul (o să 
merg, am să merg), a creat falsa impresie că „viitorul literar” este reprezentat 

numai de cel construit cu auxiliarul a vrea şi infinitivul verbului de conjugat 
(voi merge, vei merge etc.). De aici şi un abuz al elevilor în utilizarea ultimei 
variante, ori de câte ori consideră că se impune o exprimare literară, corectă. 
Mulţi păstrează această obişnuinţă şi „mai târziu, imprimând o notă de livresc 
şi artificial comunicării lor. 

În realitate, toate cele trei tipuri de viitor sunt corecte, literare, cu precizarea 
că există totuşi o specializare stilistică, de care este bine să se ţină seama. Ti- 
pul de viitor cu infinitivul, „viitorul academic” (voi merge etc.) este caracteris- 
tic exprimării scrise, mai ales pentru stilurile ştiinţific şi administrativ. Viitorul 
format cu conjunctivul (o să merg, am să merg) este varianta literară pentru 
celelalte stiluri, conferind naturaleţe exprimării orale. 


Observaţie: 


Forme de viitor cu caracter popular-familiar, regional există. Ele se înregis- 
trează tocmai la viitorul considerat literar prin excelenţă, cel cu infinitivul: eu 
oi merge, tu ăi (îi, ei, oi) merge, el o (a) merge, noi om merge, voi ăţi (îti, e/i, 
0/i) merge, ei or merge. 


12. Trebuie să aibă răbdare sau 
Trebuie să aibe răbdare? 


Cei mai mulți vorbitori întrebuințează forma cu -ă (să aibă),adică varianta 
corectă. Abaterea de la normă este însă destul de frecvent atestată, de aceea o 
semnalăm aici, în scopul evitării ei. 


1. Conjunctivul prezent este identic, în limba română, cu indicativul pre- 
zent, la care se adaugă conjuncţia să (citesc - să citesc, citeşti — să citeşti). 
Regula este valabilă pentru persoanele I şi a II-a. Persoana a 1,1 l-a cunoaşte 
un joc al interşanjabilităţii desinenţelor (ă-e; e-ă), în felul următor: verbele ca- 
re au desinenţa -ă la indicativ prezent, persoana a III-a, marchează aceeaşi per- 
soană la conjunctiv prezent prin desinenţa -e (el/ea învaţă - el/ea să înveţe); şi 
invers, cele care au desinenţa -e schimbă la conjunctiv cu -ă (el/ea merge - 
el/ea să meargă). Aceste forme de persoana a III-a singular (conjunctiv pre- 
zent) se repetă întocmai la persoana a III-a plural (ei/ele să învețe, ei/ele să 
meargă). 


2. Excepţiile de la această regulă a interşanjabilităţii desinenţelor (ă-e; e-ă) 
se produc în următoarele situații: 


a) Când apariţia lui ă sau e, la conjunctiv, este nerealizabilă din motive fo- 
netice. 


RE: - 


e  Desinenţa -e nu poate să apară precedată de u semivocalic. Această in- 
compatibilitate fonetică a creat forme omonime, pentru indicativ şi con- 
junctiv, persoana a III-a, la următoarele verbe: a ploua (plouă ~ să ploua) 
şi a oua (ouă - să ouă). Regional există forme diferenţiate de conjunctiv 
(exemplu: să ploaie), dar ele nu au fost reţinute de limba literară. 

e  Desinenţa -ă nu poate fi precedată de i semivocalic, datorită aceleiaşi in- 
compatibilităţi fonetice, generând omonimie desinenţială în -e (taie - să 
taie, se sperie - să se sperie, se suie - să se suie, scrie - să scrie). La unele 
verbe (ca a scrie, a se speria), semivocala nu este marcată în scris. 


b) Când verbele prezintă o flexiune mixtă, prin încadrarea lor la două mo- 
dele, cum este cazul lui a preceda/a precede şi a succeda/a succede. Omoni- 
mia de la persoana a III-a prezent (indicativ şi conjunctiv) rezultă din tratarea 
lor ca verbe de conjugarea I, la indicativ, aşa cum recomandă lucrările norma- 
tive (precedă, succedă), dar ca verbe de conjugarea a III-a, la conjunctiv (să 
preceadă, să succeadă) (vezi subcapitolul 2). 


c) Când avem de-a face cu verbe a căror flexiune este neregulată: dă - să 
dea, stă - să stea, este — să fie. Primele două au şi un conjunctiv „regulat”, în 
-e (să deie, să steie), dar acesta are un statut regional-arhaic. 


Observaţii: 

m Forma să aibă este aberantă în sistemul flexionar al lui a avea doar din 
punctul de vedere al radicalului (aib-); desinenţa -ă respectă formula menţio- 
nată la punctul 1 (e-ă): are - să aibă. Alături de forma greşită să aibe, trebuie 
evitate şi variantele să aivă sau să aive. 


m O regulă aparte funcţionează în cazul unor verbe monosilabice de conju- 
garea a Il-a (a vrea, a bea), care nu au la indicativ prezent nici desinenţa -ă, 
nici desinenţa -e, pentru persoana a II-a. Omonimia indicativ-conjunctiv se 
realizează aici în baza unei desinenţe zero: el/ea vrea - el/ea să vrea; el/ea bea 
- el/ea să bea. Formele să vreie, să beie nu sunt literare. 


m Verbul a ieşi marchează opoziția indicativ-conjunctiv prin formele: el/ea 
iese - el/ea să iasă. Unii vorbitori inversează în mod eronat aceste forme, pro- 


babil sub influenţa graiului „de acasă”, spunând el iasă - el să iese. 


m De evitat sunt şi formele iotacizate regionale ca: să amăie, să rămâie, să 
saie, să spuie, să vie, să crează, să vază, să trimită etc. 

13. A venit fără să fi scris sau telefonat înainte sau 
A venit fără să fi scris sau să fi telefonat înainte? 


Flexiunea verbală cunoaşte două modalităţi de realizare: prin forme sinteti- 
ce (scriu, scriam, scrisesem etc.) şi prin forme analitice, compuse (am scris, 
voi scrie, aş fi scris etc). Acestea din urmă sunt alcătuite din verbul de conju- 
gat (la infinitiv, participiu sau gerunziu), precedat de un auxiliar morfologic 
(am, voi, aş, aş fi, să fi etc). Tot aici trebuie incluse formele compuse cu să, o 
Să, am să, care se asociază cu prezentul conjunctivului. 

Auxiliarele menţionate sunt foarte importante, ca purtătoare de sensuri 
gramaticale (mod, timp, persoană, număr); ele fac parte din „cuvântul morfo- 
logic”, de aceea prezenţa lor este strict necesară. In româna actuală proliferea- 
ză obiceiul de a renunța la aceste afixe mobile în structurile coordonate. Este 
vorba de nerepetarea auxiliarelor la verbul al doilea (al treilea etc), 
considerându-se că este suficientă prezenţa acestor indicatori gramaticali la 
primul constituent al coordonării. Aşa s-a procedat cu să fi, la prima variantă 
din titlu: 


A venit fără să fi scris sau telefonat inainte. 


Suprimarea auxiliarului verbal, în condiţiile arătate, poate fi reperată la toa- 
te timpurile şi modurile compuse: 


A venit fără a scrie sau telefona înainte (infinitiv prezent). 

A venit fără a fi scris sau telefonat înainte (infinitiv perfect). 

A scris şi telefonat înainte de a veni (perfectul compus). 

Va scrie sau telefona înainte de a veni (viitor). 

Va fi scris sau telefonat înainte de a veni (viitorul anterior). 

Ar fi scris sau telefonat înainte de a veni (condiţional optativ perfect) etc 


Preferinţa vorbitorilor pentru formularea „prescurtată” este normală şi co- 
respunde unuia dintre principiile care guvernează din interior dinamica limbii - 
economicitatea. Exprimarea „economicoasă” are însă anumite limite. Ea nu 
trebuie să compromită claritatea mesajului sau să pericliteze integritatea unor 
structuri morfologice. Subințelegerea este un concept sintactic, nu se aplică la 
nivelul morfologic şi cu atât mai puţin la cel fonologie. Omiterea auxiliarului 
morfologic al formelor verbale compuse nu este acceptabilă nici în structurile 
coordonate, ca acelea exemplificate mai sus. Ele trebuie rescrise cu completa- 
rea respectivă, lucru pe care îl lăsăm în seama cititorului. 

Observaţii: 


1. Unele timpuri (moduri) se pretează în mai mare măsură decât altele la 
suprimarea auxiliarului în coordonare. De exemplu, perfectul compus apare 
mult mai frecvent în această ipostază, în comparaţie cu conjunctivul prezent 
sau formele compuse cu acesta. Se înțelege că şi gradul de toleranţă față de va- 
rianta „prescurtată” este diferit. O formulare ca în viața mea am văzut şi auzit 
multe este mult mai uşor acceptată decât în viață o să vezi şi auzi multe. 

De asemenea, se constată că existența unui conectiv subordonator în fața 
auxiliarului favorizează omiterea acestuia la al doilea termen coordonat. Să se 
compare, în acest sens, un enunţ ca A trăit fără a scrie sau citi un singur rând, 
tolerabil în comunicarea nepretenţioasă, cu A serie şi citi a învățat la vârsta de 
5 ani, exprimare greu de acceptat în orice împrejurare. Această diferență de 
acceptare sugerează rolul unor asemenea asocieri (conective subordonatoare + 
forme verbale compuse) în declanşarea mecanismului care a dus la extrapola- 
rea unui fenomen sintactic (nerepetarea unui element comun al termenilor co- 
ordonaţi) la nivelul morfemelor, al afixelor mobile. Dar, dincolo de orice dis- 
cuţie referitoare la geneza acestor construcții, la gradul lor de acceptabilitate în 
comunicarea nepretenţioasă, reamintim că, din punctul de vedere al limbii lite- 
rare, omiterea auxiliarului morfologic constituie o abatere de la normă. 


2. O situaţie specială prezintă diateza pasivă (sunt lăudat, eşti lăudat etc). 
Auxiliarul are aici autonomie morfologică, iar asocierea lui cu un participiu 
poate fi asimilată cu o îmbinare liberă. Din această cauză, „subînţelegerea” lui 
a fi într-o frază ca A fost lăudat şi premiat se poate plasa la nivel sintactic, 
formularea având aceeaşi legitimitate ca şi A fost bun şi drept (dar cu o inter- 
pretare diferită, rezultată din obligativitatea subînţelegerii). Afixul mobil al di- 
atezei reflexive (= pronumele reflexiv) are un alt statut morfosintactic, fapt ca- 
re impune repetarea lui în fața tuturor termenilor coordonaţi: Se juca şi se 
plimba zilnic (nu Se juca şi plimba zilnic). 


14. Avem a face cu un impostor sau 
Avem de-a face cu un impostor? 


Locuţiunea verbală subliniată în titlu (avem a face/avem de-a face) circulă 
în ambele variante. Statistic vorbind, forma a doua are o frecvenţă mult mai 
mare decât cealaltă. Varianta fără de apare mai ales în exprimarea lingviştilor 
şi a unor profesori de limba română. Ei îşi justifică opţiunea prin apel la regula 
gramaticală, potrivit căreia infinitivul, când îndeplineşte funcțiile de subiect 
sau complement direct, nu trebuie să fie precedat de prepoziţie. Norma aceasta 
există, într-adevăr, şi în conformitate cu exigenţele ei sunt corecte formulările: 

Este greu a distinge binele de rău (nu Este greu de a distinge binele de rău) şi 
El încetează a mai colabora (nu El încetează de a mai colabora). 

În cazul lui avem de-a face trebuie să ţinem seama însă că aceasta este o 
construcţie fixă. Chiar dacă ea provine dintr-o traducere greşită a unei con- 
strucţii franţuzeşti („avoir affaire”), cum se susţine, astăzi este o locuţiune ver- 
bală românească, consacrată de uz în această formă. Intervenţia în baza unor 
raţiuni de ordin etimologic sau în numele unei sintaxe a îmbinărilor libere nu a 
avut şi nu are sorți de izbândă. 

Mai nou, unele lucrări normative au renunţat să mai condamne varianta cu 
de, acceptând utilizarea în variație liberă a celor două forme. Este un pas înain- 
te în acceptarea unei realităţi lingvistice. Al doilea pas l-ar constitui renunțarea 
te forma fără de, care, dat fiind cercul în care se foloseşte, creează o falie lin- 
gvistică artificială. 

Vorbitorilor indecişi le recomandăm să apeleze la avem de-a face, fără ezi- 
tare şi fără complexe. 


Observaţie: 


Nu trebuie confundată această locuţiune (avem de-a face) cu seria mai largă 
de sintagme libere, în care verbul a avea este un auxiliar de modalitate. In 
această situaţie nu se pune problema admiterii prepoziţiei: 


Avem a face treburi mai importante, la început. (= „Trebuie să...”) 
Avem a ne plăti datoriile mai întâi. 
Avem a da socoteală de tot ce facem. 


15. Stăm bine în ceea ce priveşte rezultatele sportive sau 
Stăm bine în ceea ce privesc rezultatele sportive? 


Formularea corectă, în pofida aparenţelor, este prima: Stăm bine în ceea ce 
priveşte rezultatele sportive. Cei care apelează la pluralul predicatului din 
propoziția subordonată (privesc) interpretează substantivul rezultatele ca su- 
biect şi fac acordul în consecință. În realitate, pronumele relativ îndeplineşte 
aici funcţia de subiect, iar substantivul menţionat (rezultatele) este un com- 
plement direct. Faptul se poate demonstra uşor prin înlocuirea acestui com- 
plement direct al lucrului cu un complement direct al persoanei, care este du- 
blu marcat, prin prepoziţia pe şi prin anticiparea lui sub forma atonă a pronu- 
melui personal în acuzativ: 


Stăm bine în ceea ce ne priveşte pe noi, sportivii, 
În ceea ce-i priveşte pe sportivi, stăm bine. 


E. - 


Aceeaşi interpretare sintactică şi aceeaşi soluţie de acord se aplică la vari- 
anta fără ceea (în ce priveşte rezultatele sportive, stăm bine) sau când în locul 
lui ceea ce apare pronumele relativ cât: 


Cât priveşte rezultatele sportive, stăm bine. 


Vorbitorii care se simt în continuare deranjaţi de această vecinătate singu- 
lar-plural (priveşte rezultatele), care le dă impresia unui dezacord, în ciuda 
perfectei sale gramaticalităţi, au posibilitatea să evite construcția menţionată. 
Subordonata de relație are un echivalent la nivelul părţilor de propoziţie (com- 
plementul circumstanțial de relaţie), care exprimă aceeaşi idee, dar fără com- 
plicațiile amintite: 


In privința rezultatelor sportive, stăm bine. 
Cu privire la rezultatele sportive, putem spune că stăm bine. 


Observaţie: 


Pronumele relativ (ca şi cel interogativ) are o semantică vagă, generală, de 
cele mai multe ori. Morfologia sa este sumară, cu opoziții puţine, care nu sunt 
evidenţiate de fiecare dată prin mărci formale clare. În plus, prin dublul lor rol 
(conective interpropoziţionale şi părți de propoziţie), prezintă anumite anoma- 
lii sintactice, cum ar fi desele abateri de la regula subiectului în nominativ 
(vezi şi exemplul din titlu). 

Din cauza particularităţilor menționate, pronumele relativ (într-o anumită 
măsură şi cel interogativ) se impune mai greu, ca subiect veritabil, în mintea 
vorbitorului. Consecințele se văd în planul acordului verbal, care înregistrează 
frecvente abateri de la normă în asemenea situaţii. Asupra unor cazuri mai 
speciale vom atrage atenţia în unele din subcapitolele următoare. 


16. Dat fiind noile condiţii de lucru, avem rezultate mai bune sau 
Date fiind noile condiţii de lucru, avem rezultate mai bune? 


1. Prima parte a enunţurilor din titlu (dar/date fiind noile condiții de lucru) 
este o construcţie gerunzială absolută, care are propriul său subiect (condiţii), 
diferit de cel al propoziției („noi”). Întrucât verbul aflat la gerunziu (a da) este 
la diateza pasivă, el trebuie să-şi acorde participiul după subiectul construcției, 
realizând patru variante, în funcţie de genul şi numărul acestuia: 


fiind dat (noul sistem de salarizare) 
fiind dată (noua formă de organizare) 
fiind daţi (noii parametri de control) 

fiind date (noile condiţii de lucru) 


Inversarea ordinii în care apar uneori componenții diatezei pasive (auxiliar 
+ participiu > participiu + auxiliar, adică, fiind dat > dat fiind) a favorizat, fără 
îndoială, dezacordul, interpretarea construcţiei pasive ca o structură fixă, inva- 
riabilă. S-a plecat probabil de la dat fiind + subordonată subiectivă: 


Dat fiind că nu avem comenzi, am oprit fabrica. 


În asemenea poziţie, dat fiind este, într-adevăr, o structură invariabilă; aso- 
ciată cu că, apare pentru mulți chiar ca o locuţiune conjuncţională cauzală (dar 
fiind că). A extinde însă această invariabilitate şi la construcţiile gerunziale ab- 
solute este o eroare. Prin urmare, dintre cele două variante prezentate în titlu, 
numai ultima este corectă: 


Date fiind noile condiţii de lucru, avem rezultate mai bune 


2. Un gerunziu pasiv inversat întâlnim şi la alte verbe (a cunoaşte, a şti 
etc), în aceeaşi dublă ipostază: 


a) Gerunziu pasiv + subiectivă (cunoscut fiind că..., ştiut fiind că...) 
Cunoscut fiind că nu şi-au achitat datoriile, li s-a refuzat un nou credit. 
b) Construcţie gerunzială absolută (cu cele patru forme acordate): 

Cunoscut fiind marele său talent... 
Cunoscută fiind marea sa ambiţie... 
Cunoscuţi Fiind prestigioşii săi colaboratori... 


Cunoscute fiind marile sale succese... 


Utilizarea invariabilă a acestor construcții absolute (cunoscut fiind, ştiut fi- 
ind) este, ca şi în cazul lui dat fiind, incorectă. 


3. Participiul lui a cunoaşte, în sintagmă cu a face, produce, de asemenea, 
nesiguranţă în acord, datorită aceleiaşi duble ipostaze: una în care este invaria- 
bil (cunoscut) şi alta în care sunt posibile patru forme (cunoscut/cunoscută, 
cunoscuţi/cunoscute). 


a) A face cunoscut + subordonată completivă directă: 


Vă facem cunoscut că revendicările dumneavoastră au fost acceptate. 

b) A face cunoscut + complement direct: 


Vă facem cunoscut programul nostru. 

Vă facem cunoscută noua noastră adresă. 

Vă facem cunoscuţi noii voştri colegi. 

Vă facem cunoscute noile dumneavoastră obligaţii. 


În acest context, ca element predicativ suplimentar, participiul cunoscut se 
adaptează după forma regentului său nominal, complementul direct din dreap- 
ta. Abateri de la această regulă se întâlnesc frecvent mai ales în stilul adminis- 
trativ: 


Prin prezenta vă facem cunoscut obligaţiile dvs. de serviciu. 


Celebră este mai ales utilizarea greşită a lui cunoscut în vecinătatea adjecti- 
vului următoare, substantivizat: Vă facem cunoscut următoarele (în loc de 
Vă facem cunoscute următoarele). 


17. Autobuzul era plin de călători. Majoritatea stătea în picioare sau 
Majoritatea stăteau în picioare? 


Cunoscătorii regulilor de acord, aşa cum sunt ele prezentate în, gramaticile 
descriptive sau în manualele şcolare, dau de obicei următorul răspuns: Majori- 
tatea stătea în picioare este varianta corectă, deoarece respectă acordul for- 
mal, gramatical, Majoritatea stăteau în picioare este o formulare posibilă, to- 
lerabilă, dar cu anumite rezerve, având în vedere că acordul se face după înţe- 
les, neglijându-se forma subiectului (majoritatea). Există prin urmare, chiar în 
textul „oficial” al normei, o diferenţiere de corectitudine şi prestigiu între cele 
două soluţii, în defavoarea acordului la plural, după înţeles; acesta este consi- 
derat mai degrabă ca o excepţie de la regula acordului, tolerabilă în anumite 
condiţii. Ideea, chiar cu o tentă de exagerare, o regăsim la majoritatea români- 
lor trecuţi prin şcoli înalte, vorbitori cu lăudabilă autoexigenţă lingvistică, care 
se feresc de acordul logic, ad sensum, considerându-l la periferia admisibilu- 
lui, un fel de variantă populară, neliterară. 

Pentru aceşti intransigenți apărători ai acordului formal, propunem refor- 
mularea propoziţiilor din titlu, de data aceasta cu predicate nominale, în locul 
celor verbale (stătea/stăteau): Autobuzul era plin de călători. Majoritatea era 
copii sau Majoritatea erau copii? Majoritatea era veselă sau Majoritatea 
erau veseli? 

In această alcătuire, pe lângă subiect şi verb, intervine şi un al treilea ele- 
ment, numele predicativ, care, angajat sau nu în acest acord, poate constitui un 

reper în plus în aprecierea gradului de acceptabilitate al celor două variante. La 
prima pereche de propoziții, cu substantivul copii în poziţia de nume predica- 
tiv, se constată, din capul locului, că singura formulare care poate fi admisă es- 
te cea cu acordul după înţeles, la plural (Majoritatea erau copii), cealaltă, cu 
acord gramatical (Majoritatea era copii), fiind în mod categoric inacceptabilă. 

La perechea a doua de propoziţii, numele predicativ este exprimat printr-un 
adjectiv, care accentuează, prin repetare, trăsăturile formale (veselă) sau de 
conţinut (veseli) ale subiectului, scoțând în evidență inadecvarea acordului 
gramatical (Majoritatea era veselă). Acesta prezintă călătorii „ca fiind separați 
în două entități monolitice („majoritate/minoritate”), dintre care una era veselă, 
iar alta nu. În realitate, accentul cade aici pe ideea de pluralitate, de colectivita- 
te formată din indivizi, cu stări sufleteşti diferite. Din această cauză, acordul 
logic (nu formal) este şi aici mai adecvat, mai natural şi, în consecință, reco- 
mandabil. 

Aşadar, renunțând la anumite prejudecăţi lingvistice, trebuie să admitem că 
acordul după înţeles nu este o abatere de la acordul gramatical, ci un alt tip de 
acord, la fel de legitim, iar uneori singurul posibil. Revenind Ja întrebarea din. 
titlu, după precizările de mai sus, considerăm,că trebuie să inversăm „raportul 
dabilă, este cea cu predicatul la plural: Majoritatea stăteau în picioare. Cealal- 
tă poate fi tolerată, în anumite condiţii. 

Pentru a ordona puţin lucrurile, în vederea captării acestei realități lingvisti- 
ce într-o regulă mai nuanţată, ne propunem să analizăm în continuare cele trei 
valori semantice şi combinatorii ale cuvântului majoritate, în ipostaza de su- 
biect. 


a) Majoritate, cu sensul „cei mai mulţi/cele mai multe”, exprimă, după cum 
se vede, o idee cantitativă, o pluralitate. Datorită caracterului general al infor- 
maţiei conținute, el trebuie să fie însoţit de un atribut la plural, care să arate na- 
tura „indivizilor” care alcătuiesc această pluralitate. Atributul poate fi genitival 
(majoritatea călătorilor) sau prepoziţional (majoritatea dintre noi). Dar, lu- 
cru şi mai important, acest atribut la plural poate avea o existenţă concretă, ex- 
primată, sau una subînţeleasă. În cazul discutat de noi, de exemplu, era posibi- 
lă apariţia unei sintagme explicite (majoritatea călătorilor), dar, din rațiuni sti- 
listice, nu s-a mai repetat substantivul călători, subînţeles din context, 
recurgându-se la o sintagmă implicită, cu regent încorporant. Repetăm, indife- 
rent de prezența explicită sau implicită a atributului care „explicitează” plurali- 
tatea, varianta optimă este cea cu predicatul la plural. Apariţia predicatului la 
singular, prin acord pur formal, este forţată, contrazice logica mesajului, dena- 
turează realitatea evocată. 

b) Majoritate, cu sensul „partea cea mai mare dintr-o mulţime privită ca 
unitate, ca entitate”, apare, ca subiect, însoţit de un atribut la singular. Acest 
atribut este un substantiv colectiv complet, care indică" singur, atât trăsătura 
„pluralitate”, cât şi elementele care compun acea pluralitate (exemplu: armată 
= pluralitate” + „militar”). Acordul predicatului cu subiectul majoritate, în 
contextul şi cu sensul arătat, se face numai gramatical. 


Majoritatea intelectualităţii (oştirii, poporului, studenţimii, tineretului etc.) 
este de partea reformei. 


c) Majoritate, cu sens generic, ca antonim al substantivului minoritate, poa- 
te fi utilizat, în poziţia care ne interesează aici, fără determinant atributiv (Ma- 
joritatea se impune în fața minorităţii) sau cu atribut adjectival postpus (ma- 
joritatea parlamentară, majoritatea absolută, majoritatea relativă,majoritatea 
liberală etc...). Predicatul realizează, cu un asemenea subiect, numai acord 
gramatical: 


Majoritatea conservatoare s-a impus în parlamentul britanic. 


Observaţii: 

1. Ezitările de acord apar numai în situaţia de la a). Se cuvine să precizăm 
însă că aceasta este ipostaza cea mai frecventă, reprezentând peste 75% din 
atestările cuvântului majoritate. 


2. Cu sensul de la a) („cei mai mulţi/cele mai multe”), majoritate este un fel 
de numeral fracționar nehotărât. Acelaşi statut semantico-gramatical îl pot 
avea şi substantivele parte şi rest. Cu atribut la plural, exprimat sau subînţeles, 
ele impun acordul predicatului la plural: 


O parte dintre călători au coborât. 
O parte au coborât. 

Restul călătorilor au coborât. 
Restul au coborât. 


Primul se foloseşte cu articol nehotărât (o parte); al doilea se utilizează cu 
articol hotărât (restul),şi se îmbină, de regula, cu un atribut genitival. Să se mai 
observe, de asemenea, aspectul comic al exprimării dacă, în raport (Cu astfel 
de subiecte, am accepta acordul formal, gramatical: O parte,» călătorilor era 
îngheţată (probabil partea de la geam a fiecărui călător). Acordul după înţeles 
înlătură orice ambiguitate: 

O parte a călătorilor erau îngheţaţi. O parte erau înghețați. 


3. Numeralele fracționare propriu-zise (jumătate, sfert, doime, treime, pă- 
trime etc.) reclamă şi ele un predicat la plural când exprimă o pluralitate „ex- 
plicitată” de un atribut (exprimat sau subînţeles): 


Jumătate dintre călători au coborât. Jumătate au coborât. 
Un sfert dintre călători au coborât. Un sfert au coborât. 
O treime dintre călători au coborât. O treime au coborât. 


Cuvântul jumătate, în calitatea pe care o discutăm aici, nu este precedat de 
primul numeral din clasa unităţilor (0), aşa cum se întâmplă la un sfert sau la o 
treime. 


NOTA BENE! 


GALR oferă o descriere mult mai atentă (în comparaţie cu ediţiile anterioa- 
re) a comportamentului în acord al substantivelor colective, având şi o viziune 
normativă mai elastică: „Dominaţi de hipercorectitudine, vorbitorii de limbă li- 
terară optează de multe ori pentru un acord strict gramatical cu numele colec- 
tiv, dar şi varianta cu acordul după înţeles şi prin atracţie este foarte frecventă, 
pentru că reflectă exact coerenţa mesajului” (voi. II, pag. 355). 


18. O mulţime de tineri se îndrepta spre stadion sau 
O mulţime de tineri se îndreptau spre stadion? 


1. Cuvântul mulțime are în limba română două valori: 


a) Cu sensul de „mulți/multe”, mulțime are o valoare nonsubstantivală, de- 
oarece: 


e nu mai poate realiza niciuna dintre opozițiile articulării (nearticu- 
lat/articulat hotărât,  nearticulat/articulat nehotărât, articulat  hotă- 
rât/articulat nehotărât); 

e nu primeşte determinări adjectivale; 

e are o structură invariabilă (o mulțime), refuzând flexiunea după număr şi 
caz. 


b) Cu sensul de „masă compactă de elemente, considerată ca unitate” mul- 
țime îşi păstrează trăsăturile caracteristice ale substantivului: 


e realizează cele trei opoziții ale articulării (mulțime/o mulțime/ mulțimea); 

e acceptă determinări adjectivale (această mulțime, o mulțime gălăgioasă, 
mulțimea revoltată); 

e se supune flexiunii obişnuite de număr (mulțime - mulțimi) şi caz (o mul- 
time, unei mulțimi, nişte mulțimi, unor mulțimi). 


2. Ca subiect, cele două variante ale cuvântului mulțime provoacă reacţii di- 
ferite la verbul-predicat. 

În situaţia de la a), contează exclusiv înţelesul („„mulţi/multe”); forma de 
singular (o mulțime) fiind nerelevantă. În consecinţă, acordul predicatului se 
face la plural: 


O mulţime de dificultăţi s-au ivit pe parcurs. 


În subsidiar, notăm că este discutabilă aici chiar calitatea de subiect a lui o 
mulțime. El nu se mai comportă ca un substantiv, aşa cum am arătat mai sus, ci 
ca un fel de adjectiv cantitativ nehotărât sau ca o locuţiune cu această valoare 
(o mulțime de). Termenul dominant al sintagmei subiective devine, în felul 
acesta, substantivul dificultăți, care nu contrazice pluralitatea exprimată de o 
mulțime, ci o concretizează, o explicitează. Dincolo însă de orice interpretare 
sintactică în interiorul grupului (o mulțime de dificultăţi), pluralul predicatului 
este singura formă adecvată. 

În ipostaza menţionată la b), mulțime are un comportament substantival 
obişnuit. Ca subiect, el impune predicatului un acord gramatical, după formă: 


O mulţime gă/ăgioasă de tineri se îndrepta spre stadion. 
Această mulţime se îndrepta spre stadion. 

Multimea se îndrepta spre stadion. 

Mulţimile se îndreptau spre stadion. 


Observaţie: 


Cele două valori ale cuvântului mulțime (substantiv - nonsubstantiv) sunt, 
de regulă, uşor de identificat. Prima valoare, cea de substantiv, este marcată în 
enunț prin mijloacele arătate (determinanţi adjectivali, variabilitate după nu- 
măr şi caz, realizarea opoziţiilor de articulare), după cum se poate observa şi în 
exemplele de mai sus. Există însă o situație mai delicată, când substantivul 
mulțime, utilizat la singular, fără determinanţi, articulat nedefinit (o multime), 
are o formă omonimă cu varianta nonsubstantivală a cuvântului respectiv. 
Această omonimie creează echivocuri semantice şi ezitări în realizarea acordu- 
lui verbal. Există două soluţii care pot clarifica lucrurile, semantic şi gramati- 
cal: să apelăm la o exprimare marcată a substantivului sau să rezolvăm „litigi- 
ul” în favoarea interpretării nonsubstantivale, cu predicatul la plural. Concret, 

propoziția din titlu, pentru cei care văd „mulţimea de tineri” ca o masă com- 
pactă, exprimată deci substantival, se recomandă una din formulările „substan- 
tivale”: O mulțime (veselă, gălăgioasă, imensă, compactă, dezordonată etc.) de 
tineri se îndrepta spre stadion. Altfel, neexistând niciun indiciu al valorii sub- 
stantivale pentru o mulțime, soluția recomandabilă este acordarea predicatului 
la plural: O mulțime de tineri se îndreptau spre stadion. 


3. Este greu de stabilit o listă completă a cuvintelor colective (= formă de 
singular, înțeles de plural) care realizează o dublă încadrare lexico- 
gramaticală. În plus, „desubstantivizarea” lor se,află în stadii diferite; unele 
apar doar ocazional cu valoare nonsubstantivală, altele au ajuns la o distribuţie 
egală a celor două valori, iar câteva sunt foarte avansate în tendinţa de aban- 
donare a clasei substantivului. 


3.1. Categoria cuvintelor colective „desubstantivizate” complet poate fi 
ilustrată, în primul rând, prin o seamă. In limba română actuală, seamă nu mai 
admite nicio determinare adjectivală, nu cunoaşte flexiune de număr sau caz şi 
nu realizează opoziții de articulare. El exprimă în permanenţă o pluralitate, fi- 
ind echivalent cu „mulţi/multe”, eventual „câţiva/câteva”. De aici decurge şi 
obligativitatea pluralului la predicatul cu care se află în relaţie o seamă, ca su- 
biect sau constituent al unei sintagme subiective: O seamă de cuvinte ale lim- 
bii române au fost împrumutate din franceză. Formulări substantivale ca 
această seamă de cuvinte, seama menţionată de cuvinte etc. nu mai sunt posi- 
bile astăzi. 

Într-un stadiu avansat al „desubstantivizării” se află puzderie şi sumedenie. 


3.2. Alte cuvinte colective, cum sunt grămadă sau serie, au, ca şi mulțime, 
o distribuţie echilibrată, fiind atestate, în egală măsură, cu valoare substantiva- 
lă sau nonsubstantivală. Şi la acestea, din păcate, se înregistrează aceeaşi bu- 
clucaşă omonimie dintre forma substantivală de singular, cu articol nehotărât 
(o grămadă, o serie) şi varianta nonsubstantivală (o grămadă, o serie). Ca sub- 
stantive, grămadă şi serie, mai ales când sunt utilizate cu sens propriu, au to- 
tuşi mai multă concreteţe şi un contur noţional mai pronunţat decât mulțime. 
De aceea, în lipsa «indiciilor obişnuite ale valorii substantivale, contextul lin- 
gvistic sau extralingvistic poate juca, în cazul lor,„un rol dezambiguizant im- 
portant: 


O grămadă de cartofi s-a stricat, două s-au păstrat bine (grămadă - 
substantiv, corelat cu două care presupune pluralul grămezi). 

O serie de candidați a intrat acum, alta va intra după-masă (serie -substantiv, 
corelat cu alta, substitutul său). 

Fireşte, şi contextul situațional poate constitui un dezambiguizant. În pre- 
zenţa unor grămezi de cartofi, utilizarea substantivală nemarcată a lui o gră- 
madă, mai ales însoțită de un gest indicator, este lipsită de orice echivoc: O 
grămadă de cartofi s-a stricat. 

În toate celelalte situații nemarcate, este recomandabil să rezolvam această 
omonimie în favoarea variantei nonsubstantivale, cu predicatul propoziției la 
plural. 


O grămadă de legume s-au stricat pe câmp. 
O serie de candidați nu s-au mai prezentat la proba orală. 


Un comportament aproximativ similar cu mulțime, grămadă, serie au cu- 
vintele colective morman, şir, număr, grup şi, într-o anumită măsură, pereche. 


3.3. Substantivele grupă şi echipă, deşi prezintă şi ele contradicția formă- 
conținut, prin sensul lor colectiv, nu sunt atestate decât accidental cu valoare 
nonsubstantivală. Apariţia lor, ca subiecte la singular, în relaţie cu un predicat 
la plural este considerată ca o greşeală de acord. Trebuie să, spunem: 


O grupă de elevi a plecat (nu au plecat). 
O echipă de specialişti a lucrat aici (nu au lucrat). 


19. Unii dintre noi vom pleca mâine sau 
Unii dintre noi vor pleca mâine? 


Pronumele nehotărât unii este un cuvânt încorporant, adică un cuvânt care 
exprimă o pluralitate şi care are capacitatea de a include în această pluralitate 
pe unul dintre protagoniştii comunicării (vorbitorul, ascultătorul) sau chiar pe 
amândoi. 

Pronumele personale noi şi voi sunt încorporante obligatorii, întrucât in- 
clud constant în pluralitatea lor vorbitorul (noi) sau ascultătorul (voi). 
Încorporantele facultative (unii) se definesc, în opoziţie cu cele obligatorii, 
prin aceea că includerea protagoniştilor comunicării (pers. I şi a II-a), în plura- 
litatea evocată de ele apare ca o posibilitate, nu ca o necesitate. În mod obiş- 
nuit, conţinutul lor este neîncorporant: 


Unii vor pleca mâine. 


Includerea vorbitorului sau ascultătorului trebuie privită ca o situaţie de ex- 
cepţie: 

vom pleca mâine. 


Unii A 


Întrucât încorporantele facultative nu marchează formal includerea emițăto- 
rului sau a receptorului, această informaţie se exprimă numai sintagmatic, prin 
persoana verbului-predicat, deci printr-un acord după înţeles, ca în ultimul 
exemplu. 

Prin urmare, regula de acord cu încorporantele facultative (unii, alții, cei- 
lalți, amândoi, zece etc.) reclamă forma de plural a predicatului, dar nu impune 
restricții de persoană. Alegerea acesteia (I, II, II) rămâne la latitudinea vorbi- 
torului, ca mijloc foarte economicos de exprimare a includerii sau 
nonincluderii sale (sau a ascultătorului) în pluralitatea subiectului. 

Libertatea de selecţie a persoanei predicatului poate fi însă limitată de unii 
determinanţi care apar pe lângă asemenea subiecte. Un astfel de rol restrictiv 
au atributele' pronominale partitive exprimate prin încorporantele obligatorii 
(noi, voi, dv.) şi constă în faptul că noi exclude persoana a H-a, voi exclude 
persoana I: 


veţi pleca mâine. 


vom pleca 
Unii dintre noi * veţi pleca (exclus) 
vor pleca. 


* vom pleca (exclus) 
Unii dintre voi veţi pleca 
vor pleca. 


Ataşarea încorporantelor obligatorii (noi, voi, dv.), ca atribute partitive ale 
încorporantelor facultative (unii, toți, câțiva etc), sporeşte, de regulă, şansele 
de apariţie la predicat a formei de persoana a III-a plural. În cazul exemplelor 
noastre, noi nu numai că exclude persoana a I-a de la predicat, dar reduce 
concomitent şi probabilitatea de apariţie a persoanei I plural. Explicaţia este 
aceea că, prin utilizarea lui noi pe lângă subiect, ideea că vorbitorul s-ar putea 
include în pluralitatea acestuia este deja exprimată, iar repetarea ei la predicat 
nu mai este considerată absolut necesară. Totuşi, din punctul de vedere al se- 
manticii generale a enunțului, între Unii dintre noi vom pleca şi Unii dintre 
noi vor pleca există diferenţe de care, într-o exprimare mai exactă, mai nuan- 
tată, trebuie să se ţină seama, în ambele formulări, vorbitorul se include în su- 
biect, prin noi, dar în Unii dintre noi vor pleca mâine, el apare numai ca un 
participant potenţial la acţiune, pe când în Unii dintre noi vom pleca mâine es- 
te dat ca un participant sigur. În consecință, când emițătorul, în asemenea situ- 
aţii, intenţionează să exprime nu numai încorporarea sa probabilă în ansamblul 


- 53 - 


subiectului, ci şi siguranța participării la acţiune, este constrâns la utilizarea 
persoanei I plural a predicatului. O discuţie paralelă ar putea avea loc în legă- 
tură cu întrebuinţarea ca atribut a pronumelui voi. 


Observaţii: 

1. Încorporantele facultative reprezintă în limba română o clasă destul de 
numeroasă: 

- pronume nehotărâte (unii, alții, toți, mulți, câțiva etc); 

- pronume interogative şi relative (care, câți); 

- pronume demonstrative (ceilalți, aceia, aceştia); 

- numerale (amândoi, jumătate, primii, doi etc); 

- substantive (însoţite, de obicei, de unul dintre cuvintele menţionate la ce- 
lelalte clase; exemplu: Toţi românii eram de partea lui). 


2. Acordul cu încorporantele facultative urmează aceleaşi reguli şi în situa- 
ţia formelor atone ale pronumelui personal în acuzativ şi dativ, care dublează 
complementul direct sau complementul indirect. 


a) Complement direct (reluat prin persoanele I, a II-a sau a IlJ>a): 


ne-a lăudat. 0 
< Pe unii v-a lăudat. 
i-a lăudat. 


b) Complement indirect (reluat prin persoanele I, a II-a sau a III-a): 


ne-a dat curaj. 
4 Unora v-a dat curaj. 


le-a dat curaj. 


Intervenţia încorporantelor obligatorii, ca atribute partitive, are şi aici rol 
restrictiv în selecția persoanei, similar cu cel constatat la predicat. 


w oee 


20. Bucureşti este capitala țării, Bucureştiul este capitala ţării sau 
Bucureştii sunt capitala ţării? 


Contradicția conţinut-formă, prezentă la foarte multe nume proprii româ- 
neşti, complică efectiv utilizarea lor în funcţia de subiect. Acestea provoacă o 
permanentă oscilație a predicatului între acordul gramatical şi acordul după în- 
teles. Regulile existente variază în funcţie şi de alți factori, cum ar fi prezen- 
ța/absenţa articolului definit, care are aici alte justificări şi alte efecte decât la 

substantivele comune. Prezentăm, în continuare, câteva dintre aceste reguli, pe 
categorii de nume proprii, inserând, la locul potrivit, şi răspunsul la întrebarea 
din titlu. 


1. Antroponimele impun predicatului un acord după înţeles, atât în gen, cât 
şi în număr: 


Lupu a fost anunţată. 
Văduva a fost sancţionat. 
Ochialbi a venit mai devreme. 


În ceea ce priveşte numărul, antroponimele nu cunosc, în general, opoziţia 
de conţinut singular/plural. Ele sunt singularia tantum, de aceea, ca subiect, re- 
clamă numai predicat la singular. Există şi câteva situaţii, explicabile stilistic, 
când numele de familie se pot folosi la plural, cu referire la o pluralitate reală, 
în aceste cazuri, predicatul se acordă gramatical, la plural: 


Popeştii au fost anunţaţi. 
Acelaşi număr se impune când antroponimul este însoțit de alde: 
Alde Popescu n-au mai venit. 


2. Toponimele prezintă un tablou mai complex, întrucât jocul priorităților 
conținut-formă, în realizarea acordului, este influenţat şi de prezenţa articolu- 
lui. Regula acordului în gen respectă criteriul formal: 


Craiova a fost modernizată. 
Clujul a fost vizitat de mulți turişti. 


Încercările de „masculinizare” generalizată, prin acord după înţeles cu ter- 
menul generic „oraş” (exemplu: Timişoara este aşezat pe malurile Begăi), nu 
au avut sorţi de reuşită şi nici nu trebuie încurajate. 

La acordul în număr, toponimele care prezintă contradicţia conţinut-formă 
(= conţinut de singular, formă de plural) se comportă diferit, în funcţie de pre- 
zenţa/absenţa articolului definit în forma-tip a acestor nume proprii. 


a) Forma-tip a antroponimului este articulată: Izvoarele, Pogoanele, 
Pătărlagele, Videle, Vălenii de Munte etc. Cu acestea, predicatul se acordă du- 
pă înţeles, adică la singular: 


Izvoarele este mai mic decât Aiudul („satul”). 

Vălenii de Munte este situat în județul Prahova („oraşul”). 


Manifestări ale acordului gramatical nu lipsesc la aceste toponime (exem- 
plu: Videle sunt mai mici decât Alexandria), dar ele nu ni se par recomandabi- 
le, întrucât accentuează discrepanţa dintre realitate şi reflexul ei lingvistic. 


b) Forma-tip a toponimului este nearticulată: Că/ărele, Iazuri, Lespezi, Şi- 
pote, Vâlcele, Botoşani, Bucureşti, Costineşti, Galaţi, Humuleşti, Ipotești, Pi- 
teşti, Ploieşti etc. ,, 

Ca subiecte, potrivit regulilor sintaxei româneşti, aceste substantive se arti- 
culează (Șipotele, Botoşanii etc), iar acordul predicatului, din motive pe care le 
vom explica ceva mai jos (punctul 3), se face exclusiv gramatical: 


Șipotele sunt ceva mai departe. 
Humuleştii sunt în Moldova. 


Observaţie: 


O tendinţă foarte puternică în limba română actuală priveşte toponimele 
masculine menţionate la b). Este vorba de articularea lor la singular: 
Humuleştiul, Costineştiul, Galaţiul, Ploieştiul, Bucur eş țiul etc. În felul acesta 
se elimină contradicția conţinut-formă, dându-se şi o justificare logică acordu- 
lui gramatical (de data aceasta, la singular): 


Humuleştiul este în Moldova. 


Acest proces este în plină ofensivă şi trebuie intens încurajat, date fiind 
avantajele menţionate. În consecinţă, dintre cele trei variante prezentate în ti- 
tlu, formularea a doua este cea recomandabilă: 


Bucureştiul este capitala țării. 


Fără a fi greşită gramatical, varianta cu articolul şi acordul la plural (Bucu- 
reştii sunt capitala ţării) este învechită, în plus, ea reflectă deformat realitatea 
(nu sunt „mai mulți Bucureşti”), de aceea, treptat, uzul o abandonează. Aceeaşi 
soartă va avea acest plural şi în alte poziţii sintactice (exemplu: Antena Bucu- 
reştilor are un pronunţat iz arhaic). Sintagma toponimică Bucureştii Noi suferă 
de acelaşi neajuns, dar s-a impus ca nume al unui cartier şi va fi greu de evitat. 
În ceea ce priveşte prima variantă din titlu (Bucureşti este capitala tării), 
având subiectul nearticulat, ea nu respectă o regulă importantă a sintaxei noas- 
tre şi trebuie respinsă, tot aşa cum refuzăm formulări ca Oraş este frumos şi 
Cluj este mare. 

3. Numele proprii care depăşesc sfera antroponimelor şi a toponimelor (ti- 
tlurile de opere literare, ştiinţifice, muzicale, titlurile de ziare, reviste, filme, 
numele unor instituţii politice, administrative, culturale, sportive etc.) prezintă 
o oscilație şi mai mare în privinţa acordului pe care îl impun predicatului. 
Avem în vedere, din nou, acele nume care se caracterizează prin contradicţia 
conținut-formă. Şi aici trebuie să distingem cele două situații: 


a) Forma-tip este articulată - ambele modele de acord sunt posibile (grama- 
tical/după înţeles): 


Craii de Curtea Veche sunt/este un poem al metaforei. 
Moromeţii au apărut/a apărut în 1955. 
Corvinul a fost învins/a fost învinsă /a scor. 


b) Forma-tip este nearticulată (exemplu: Convorbiri literare, Rapid, Flori 
de mucigai etc); articularea acestora, ca subiecte, impune acordul gramatical: 


Convorbirile literare au apărut la Iaşi. 
Florile de mucigai excelau prin culoare şi pitoresc. 
Rapidul a fost învins /a scor. 


Observaţie: 


Diferenţa articulat/nearticulat în acordul predicatului cu numele proprii ţine 
de statutul gramatical-semantic cu totul special al acestora. Orice nume propriu 
se asociază cu un termen generic, un apelativ, care denumeşte clasa din care 
face parte „obiectul” indicat (romanul Moromeţii, echipa Corvinul etc). 

Această sintagmă apare, de obicei, în varianta eliptică, în care termenul ge- 
neric are doar o existenţă subînțeleasă: 


Romanul Moromeţii a apărut în 1955 > Moromeţii a apărut în 1955 („roma- 
nul”). 
Echipa Corvinul a fost înfrântă > Corvinul a fost înfrântă („echipa”). 


Numele proprii care sunt nearticulate în varianta-tip, folosite ca subiecte ar- 
ticulate, nu mai permit inserarea apelativului, nici subînţelegerea lui ca termen 
regent. Pur şi simplu el este încorporat, cuprins în conţinutul informaţional al 
numelui propriu. Articularea eliberează aceste nume proprii de sub tutela ter- 
menului generic, a fostului regent, îi acordă independenţă deplină, semantică şi 
gramaticală, de aceea în acord îşi impune categoriile proprii. Prin urmare: 

F.C. Rapid a fost învins / învinsă. 

Real Madrid a fost învins / învinsă, dar 
Rapidul a fost învins. 

Realul a fost învins. 


Ca o recomandare generală, ori de câte ori avem nesiguranță în acordul cu 
astfel de nume proprii, este bine să apelăm la sintagme explicite (termen gene- 
ric + nume propriu: echipa Rapid, municipiul Bucureşti, comuna/satul Hår- 
toapele, romanul Risipitorii» revista Bilete de papagal etc). Evităm în felul 
acesta un hăţiş de reguli destul de complicate. 


21. Acest fel de oameni reuşesc în viaţă sau 
Acest fel de oameni reuşeşte în viaţă? 


1. Substantivul, fel, care semantic desemnează varietatea, soiul, genul, sor- 
tul etc, apare frecvent asociat cu un adjectiv pronominal: acest/ăst, alt, niciun, 
un, ce etc. Consecința este constituirea unei structuri fixe, în care fel îşi pierde 
identitatea lexico-gramaticală. De regulă, acest ansamblu cuprinde şi prepozi- 
ţia de (astfel de, altfel de, ce fel de, un fel de, niciun fel de etc). Ca simplu ele- 
ment constitutiv al locuțiunii, de nu mai are aici statutul de cuvânt cu regim, în 
sensul că nu mai impune cazul acuzativ substantivului din dreapta lui. Să se 
examineze, spre edificare, situația din următoarele enunţuri: 


Unei astfel de studente îi acord nota zece. 
O astfel de idee va avea succes. 
Meritul unor astfel de oameni este mare. 


Substantivele din dreapta lui de sunt în dativ (unei studente), nominativ (o 
idee) sau genitiv (unor oameni). Locuţiunile care precedă substantivele menţi- 
onate sunt atributele acestora, iar de a devenit o postpoziție, mijlocind o subor- 
donare inversă. Într-o propoziţie ca Astfel de oameni reuşesc în viață, substan- 
tivul oameni este subiect în nominativ, iar predicatul reuşesc, la plural, reali- 
zează un acord gramatical. 


2. În enunţurile din titlu însă, substantivul fel apare într-o îmbinare liberă, 
în care poate fi substituit cu soi, gen, tip, categorie (cu acordul adjectival de 
rigoare): acest fel (de oameni), acest gen (de oameni), acest tip (de oameni), 
această categorie (de oameni). Întrebarea este cât de libere sunt aceste struc- 
turi şi în ce măsură pot fi asimilate cu astfel de (oameni). Faptul are importanţă 
în luarea unei decizii corecte în acordul predicatului. 

a) Din punct de vedere semantic, echivalenta dintre astfel de, pe de o parte, 
şi acest fel de, acest gen de etc, pe de altă parte, este reală, uşor de sesizat. 


b) Sub aspect sintactic, lucrurile sunt doar parţial identice. Acest fel de 
(acest gen de etc.) poate fi interpretat, pornind de la criteriul semantic, ca un 
ansamblu unitar, cu funcţie atributivă. Ar fi vorba de un atribut de tip adjecti- 
val, indiferent de poziția față de regent: acest fel de oameni/oameni de acest 
fel. Această interpretare ar justifica tratarea substantivului oameni ca subiect, 
în ambele variante, impunând de fiecare dată un acord gramatical, la plural: 


Acest fel (gen, soi, tip) de oameni reuşesc în viață sau 
Oamenii de acest fel reuşesc în viață. 


Pe de altă parte însă, trebuie să admitem că fel (soi etc.) nu şi-a pierdut aici 
total capacitățile Combinatorii. El încă mai păstrează capacitatea de a-şi sub- 
ordona substantivul din dreapta (oameni), fapt subliniat prin articulare: felul 
acesta de oameni, genul (tipul, soiul) acesta de oameni. În asemenea condiţii, 
acordul gramatical impune un predicat la singular: Felul (tipul etc.) acesta de 
oameni reuşeşte în viață. Apariţia predicatului la plural (Felul acesta de oa- 
meni reuşesc în viață) s-ar datora numai atracției, combinată eventual cu apre- 
cierea semantică menţionată la a). 


c) Din punct de vedere morfologic, fel (soi, gen, tip, categorie) îşi păstrează 
integral trăsăturile substantivale: flexiune cazuală (felului acestuia de oameni), 
opoziţie de număr (aceste feluri de oameni), articulare (felul acesta de oa- 
meni). 


3. Punând în balanţă constatările de la 2, putem conchide că ideea echivală- 
rii lexico-gramaticale a lui acest fel (soi, gen, tip) de cu locuţiunea astfel de în- 
truneşte argumente pro şi contra. Cele de susţinere sunt mai ales de natură se- 
mantică; cele de respingere sunt de ordin morfologic şi, parţial, sintactic. Con- 
secința, în planul acordului verbal, este că fiecare dintre cele două variante 
prezentate în titlu poate fi contestată (gramaticalitate îndoielnică - prima; gra- 
maticalitate forțată, rigidă, artificială - a doua). În această situaţie, este bine să 
apelăm la alte scheme sintactice, în care să nu mai existe niciun dubiu de in- 
terpretare. Pe baza echivalenţei semantice dintre construcţiile comparate, re- 
comandabile ar fi următoarele două soluţii: 


a) Să folosim modelul substantiv la plural + de + acest fel (soi, gen, tip 
etc): 


Oamenii de acest fel reuşesc în viață. 

b) Să recurgem la locuţiunea astfel de, care, cum s-a văzut, nu pune în dis- 
cuţie calitatea de subiect a substantivului la plural şi deci nu impietează asupra 
acordului gramatical: Astfel de oameni reuşesc în viață. 


22. Oricare dintre liderii noştri politici pot fi contestați sau 
Oricare dintre liderii noştri politici poate fi contestat? 


Pronumele nehotărâte flecare, oricare (de aspect pozitiv) şi niciunul, niciu- 
na (de aspect negativ) au următoarea particularitate: sunt pronume la singular, 
dar, prin conţinutul lor generalizam, proiectează calitatea unui singur exemplar 
asupra întregii clase (exprimă, prin parte, totalitatea). Aceasta le permite să se 
combine, ca subiecte, când cu un predicat la singular (după criteriul formal), 


manifestă diferit în următoarele împrejurări: 
1. Fiecare, oricare, niciunul, niciuna nu au determinanti. 
a) Predicatul apare la singular, persoana a III-a: 
Fiecare ştie ce vrea. Niciunul n-a venit. 
b) Predicatul poate să apară la plural, dar numai la persoanele I şi a II-a: 


Fiecare avem un ideal în viață. 
Niciunul n-am uitat ororile războiului. 
Oricare puteţi încerca. 


Pluralul persoanei a III-a este exclus, o formă ca Fiecare au un ideal nefi- 
ind atestată în limba română. Excepţiile de la persoanele I şi a II-a au următoa- 
rea explicaţie: exprimând, în felul lor specific, ideea de pluralitate, aceste pro- 
nume pot funcţiona şi ca lexeme încorporante (adică pot include în această 
pluralitate vorbitorul sau ascultătorul), iar faptul este marcat prin persoana 
predicatului. 


2. Fiecare, oricare, niciunul, niciuna sunt determinate de pronumele noi, 
voi, dv., ca atribute partitive. 


a) Predicatul stă la singular, persoana a III-a: 


Fiecare dintre noi/voi va pleca. 
Niciunul dintre noi/voi nu va pleca. 

b) Predicatul poate sta la plural, dar numai la persoana coincidentă cu cea a 
pronumelui personal (noi, voi, dv.): 


Fiecare dintre noi avem un ideal. 
Fiecare dintre voi aveţi un ideal. 


Atributul partitiv pronominal (dintre noi/voi) marchează aici includerea 
vorbitorului/ascultătorului în pluralitatea subiectului. Prezenţa unei mărci su- 
plimentare (persoana I/II la plural) dă acestei exprimări un aspect tautologic, 
de aceea trebuie acceptată în condiţii de excepţie (vezi subcapitolul 17). In 
rest, recomandabilă este soluţia de la a), cu predicatul la singular. 


3. Fiecare, oricare, niciunul, niciuna sunt determinate de un atribut partitiv 
la plural (altul decât noi, voi, dv.). Predicatul se pune numai la persoana a III-a. 
Ezitările se produc însă la număr (singular/plural): Oricare dintre părţile de 
propoziție pot fi omise/poate fi omisă. Acordul strict gramatical reclamă un 
predicat la singular. Totuşi, mulţi vorbitori folosesc pluralul. Sensul totalitar al 
pronumelui şi atracţia atributului la plural estompează forma, favorizând acor- 
dul nongramatical. În aprecierea normativă a acestui fapt, trebuie să ţinem 
seama de următoarele aspecte speciale: 
e pronumele în discuţie, prin semantica lor specifică, proiectând calitatea 
unui exemplar asupra întregii clase, nu au nevoie de o exprimare formală 
a pluralității; 
e forma de plurala predicatului este necesară numai în împrejurările excep- 
tionale menţionate la lb, pentru a semnala, printr-un artificiu gramatical, 
caracterul contextual încorporant al prenumelor respective. 


Având în vedere inutilitatea lingvistică a unui acord la plural, în situația 
discutată aici (la 3), forma recomandabilă este cea de singular: 


Oricare dintre părţile de propoziție poate fi omisă. 

Această soluţie este valabilă şi pentru întrebarea din titlu: 
Oricare dintre liderii noştri politici poate fi contestat. 

Pentru cei care vor să evite şovăielile acestui acord, recomandăm o formu- 
lare mai simplă şi mai sigură, în care pronumele controversate să apară cu va- 


loare adjectivală, pe lângă un subiect la singular: 


Oricare parte de propoziție poate fi omisă. 
-61- 


Oricare lider politic poate fi contestat. 


23. Subsemnatul n-am făcut parte din comisie sau 
Subsemnatul n-a făcut parte din comisie? 


1. Unele substantive ca subsemnat, subscris, semnatar, contractant, utiliza- 
te mai ales cu articol definit, desemnează locutorul (vorbitorul) în calitate de 
autor al unui act oficial (cerere, petiție, contestaţie, declaraţie, chitanţă, con- 
tract etc.)- Această identitate referenţială a cuvintelor amintite cu pronumele 
eu (noi) a impus acordul predicatului la persoana I ca formulă consacrată în 
stilul administrativ. Echivalarea substantivelor amintite cu persoana I este faci- 
litată şi de alăturarea obligatorie, ca apoziţie, a numelui şi prenumelui celui ca- 
re semnează. În plus, între subiect şi predicat apar şi alți termeni explicativi, 
uneori destul de numeroşi, care sporesc distanţa subiect-predicat, favorizând 
acordul după înţeles. De exemplu: 


Subsemnatul, Jon Popescu, domiciliat în municipiul Cluj-Napoca, str. Avram- 
Iancu, nr. 149, student în anul IV al Facultății de Litere, rog să binevoiri... 


2. În celelalte stiluri, unde lipseşte numele propriu al semnatarului, ca apo- 
ziție, apariția predicatului la persoana I nu se mai justifică. Exprimarea orală, 
indiferent de context, face improprie chiar utilizarea termenului subsemnatul. 
Cei care au, totuşi, ambiția unei relatări „obiectivate”, vorbind la persoana a 
III-a despre ei înşişi, pot recurge la perifraze: cel care vă vorbeşte (oral), sem- 
natarul acestor rânduri (în scris) etc. Se poate tolera, în ultimă instanță, şi fo- 
losirea substantivului subsemnatul, cu condiţia ca „obiectivarea” să fie dusă 
până la capăt, punându-se şi predicatul la persoana a III-a: 


Subsemnatul nu a făcut parte din comisie. 


Formularea aceasta are un grad sporit de acceptabilitate în comparaţie cu 
prima (Subsemnatul n-am făcut parte din comisie). Raportată însă la exprima- 
rea obişnuită (Eu n-am făcut parte din comisie) şi această variantă are un ca- 
racter artificial, uşor forţat. 


24. Aceasta a fost una dintre ideile care s-a impus după revoluţie sau 
Aceasta a fost una dintre ideile care s-au impus după revoluţie? 


În aceste fraze, predicatul subordonatelor atributive (s-a impus/s-au impus) 
trebuie acordat cu subiectul care. Acest pronume relativ are ca antecedent sub- 
stantivul ideile! Informaţia de plural, preluată de care, se transmite predicatu- 

lui din subordonată. In consecință, singura variantă corectă este cea cu s-au 
impus. 

În legătură cu structura unul/una dintre + substantiv/pronume la plural + 
care, facem următoarele precizări: 


a) apare foarte frecvent în limba română actuală (unul dintre scriitorii ca- 
re..., unul dintre edificiile care..., una dintre sportivele care..., unul dintre ace- 
ia care... etc). 


b) din păcate, circulă intens mai ales varianta greşită, cea ca predicatul atri- 
butivei la singular. 


Fenomenul semnalat la b) şi frecvența manifestării sale se pot datora mai 
multor cauze. În primul rând, semnalăm atracţia puternică exercitată de 
unul/una. Acest cuvânt exprimă foarte pregnant ideea de singularitate, atât afi- 
xal (-1, -a), cât şi tematic (unu este numeralul cardinal care numeşte unitatea, 
exemplarul unic, nonpluralitatea). În al doilea rând, nu trebuie exclusă conta- 
minarea cu o altă formulare, cu acelaşi conţinut, dar diferită structural, în care 
predicatul apare întotdeauna la singular: Aceasta a fost o idee care s-a impus 
după revoluţie. 


Observaţii: 


1. Discuţia noastră are în vedere situaţia în care atributiva este neizolată (ca 
în enunţurile din titlu). Când subordonata este izolată (prin virgulă/pauză), lu- 
crurile se schimbă, întrucât care nu mai trebuie raportat, în mod obligatoriu, la 
substantivul/pronumele aflat la plural. În acest caz, predicatul atributivei poate 
să apară în egală măsură la singular (Aceasta a fost una dintre ideile bune, ca- 
re s-a şi impus ulterior) sau la plural (Aceasta a fost una dintre ideile bune, 
care s-au şi impus ulterior) Desigur, diferenţa singular/plural se reflectă şi în 
deosebirea de înţeles. („S-a impus numai una dintre ideile bune”/,S-au impus 
toate ideile bune”.) 


2. Întrucât utilitatea structurii unul/una dintre + substantiv/pronume la plu- 
ral + care necesită o concentrare mai mare în realizarea acordului verbal, re- 
comandăm vorbitorilor care vor să evite această capcană să apeleze la formula- 
rea mai simplă, cu substantivul la singular (Aceasta a fost o idee care s-a im- 
pus după revoluție). Cum se vede, mesajul este identic, doar că o dată „obiec- 
tul” este caracterizat direct (procedeul simplu), iar altă dată prin includerea sa 
într-o pluralitate care prezintă aceeaşi caracteristică (procedeul mai complicat). 

25. Ca unul care cunosc situaţia, dezaprob aceste măsuri sau 
Ca unul care cunoaşte situaţia, dezaprob aceste măsuri? 


În enunţurile de acest tip, care conţin construcţia ca unul (una, unii, unele) 
care, predicatul atributivei, potrivit acordului gramatical, ar trebui să stea în- 
totdeauna la persoana a III-a, întrucât antecedentul lui care, pronumele unul, 
nu are persoana I sau a Il-a. Cu toate acestea, în româna actuală, predicatul 
atributivei este în mod curent utilizat la persoana I sau a II-a: 


Ca unul care vorbesc această limbă, pot să confirm că... 
Ca unul care ai fost acolo, ştii că nu-i adevărat. 

Ca una care nu fac politică, nu înțeleg să... 

Ca unii care aţi fost aleşi de popor, aveți obligația să... 


Abandonarea acordului gramatical are, şi aici, cauze complexe. Pronumele 
nehotărât (unul), ca antecedent, este pus în umbră de importanţa subiectului 
din propoziţia regentă, când acesta este vorbitorul (persoana I) sau ascultătorul 
(persoana a II-a). În plus, mulţi vorbitori simt construcţia ca unul care drept un 
fel de locuțiune conjuncțională cauzală, o construcţie relațională fără impor- 
tanță pentru predicatul din dreapta ei (ca unul care cunosc situația = întrucât 
cunosc situaţia). În ciuda incorectitudinii acestei analize, consecinţele ei asu- 
pra acordului trebuie luate în seamă şi chiar acceptate. Utilizarea predicatului 
din atributivă la persoana I sau a II-a nu contrazice logica mesajului. Dimpo- 
trivă, are avantajul de a reliefa subiectul regentei, care domină în acest fel se- 
mantica întregului enunț. Aşa se explică probabil faptul că acest acord 
nongramatical (logic + atracţie) este mai natural şi mai larg acceptat aici decât 
cel gramatical. Am putea spune că ultimul, care nu poate fi respins total, are 
caracter livresc, o gramaticalitate rigidă. 


Observaţii: 


1. Când apare un substantiv în locul pronumelui nehotărât, ca antecedent al 
relativului, situația se schimbă în favoarea acordului gramatical: 


Ca om care a văzut multe, înțeleg ce s-a întâmplat. 
Substantivul are o semantică mai exactă, mai consistentă, nu mai favorizea- 
ză interpretarea construcţiei de început ca o locuţiune relațională. Acordul 


nongramatical devine acum nerecomandabil. 


2. O situaţie similară apare când antecendentul este un nume predicativ de 
identitate, iar subiectul regentei este de persoana I sau a II-a. Datorită identită- 

ţii amintite (subiect - nume predicativ), unii vorbitori orientează relativul- 
subiect şi predicatul său după subiectul regentei: 


Tu ai fost scriitorul care ai semnalat primul acest lucru. 
Eu nu sunt omul care să cred în minuni. 


Acordul cu adevăratul antecedent (substantivul în poziţie de nume predica- 
tiv) este însă reclamat de normă: 


Tu ai fost seriitorul care a semnalat primul acest lucru. 
Eu nu sunt omul care să creadă în minuni. 


26. Cine are de pierdut, patronii sau salariaţii sau 
Cine au de pierdut, patronii sau salariaţii? 


Pronumele interogative cine şi ce au în permanenţă valoare de singular- 
masculin, de aceea predicatul cu care intră în relație de acord trebuie să se afle 
la persoana a III-a singular (masculin): Cine e mai bun? Ce este mai frumos? 
Unii vorbitori, în cazul în care se anticipează un răspuns la plural sau la singu- 
lar-feminin, acordă predicatul cu răspunsul scontat, nu cu interogativul- 
subiect. Aceasta este o greşeală de acord, exact ca în varianta a doua din titlu. 
Corectă este prima formulare: Cine are de pierdut, patronii sau salariaţii? Al- 
te exemple: 


Cine e mai bine pregătit, Ana sau Măria? (nu Cine e mai bine pregătită?) 
Ce este mai gustos, ciorba sau friptura? (nu Ce este mai gustoasă?) 

Cine este mai emoționat, candidații sau părinții? (nu Cine sunt mai emoţio- 
nați?) 


Observaţii: 


1. Celor care nu au siguranță în utilizarea interogativelor cine/ce, când răs- 
punsul aşteptat este la plural sau la feminin, le recomandăm să folosească rela- 
tivul care. Acesta exprimă şi numărul plural, şi genul feminin, permiţând un 
acord al predicatului la categoriile menţionate. Se evită astfel condiţiile restric- 
tive impuse de cine/ce. Deci: 


Care e mai bine pregătită, Ana sau Măria? 

Care este mai gustoasă, ciorba sau friptura? 
Care sunt mai emoţionaţi, candidații sau părinţi? 
Care au de pierdut, patronii sau salariaţii? 

2. Structurile de tipul celor 4in titlu nu trebuie confundate cu cele în care 
cine/ce sunt nume predicative, iar subiectul este substantiv sau un pronume la 
plural. În asemenea situaţii este firesc ca verbul copulativ să apară la plural, la 
o persoană identică cu cea a subiectului: 


Cine sunt oamenii aceştia? 
Cine sunteţi voi? Ce sunteţi voi? 


3. În interogaţiile de tipul Ce-i cu voi? pronumele ce este subiect, -i este 
predicat (= „se întâmplă”), iar acordul se face la singular. Formulări ca Ce-s cu 
astea?, explicabile prin atracţia complementului la plural, nu sunt acceptabile. 


27. Cauza plecării mele a fost intrigile colegilor sau 
Cauza plecării mele au fost intrigile colegilor? 


Răspunsul la această întrebare depinde de identificarea corectă a subiectu- 
lui. Pentru cei care consideră substantivul cauza drept subiect, singularul ver- 
bului copulativ (a fost) reprezintă forma impusă de regula acordului gramati- 
cal. Specialiştii care au propus o asemenea interpretare nu resping exprimarea 
cu verbul copulativ la plural (au fost), dar fac precizarea că în acest caz avem 
de-a face cu un acord prin atracţie, cu numele predicativ intrigile, care este mai 
apropiat. 

Considerăm că analiza corectă este următoarea: intrigile, - subiect, cauza - 
nume predicativ. Singura variantă corectă, din punctul de vedere al acordului, 
este cea cu verbul a fi la plural: Cauza plecării mele au fost intrigile colegilor. 
Argumente: 


1. În enunţurile de acest tip apare aşa-numitul nume predicativ de identitate, 
care este echivalentul logic al subiectului. Această echivalență se poate expri- 
ma chiar prin semnul egalității, ca în matematică: intrigile — cauza. Limba 
română are o topică destul de liberă, întrucât dispune de suficiente mijloace de 
a marca funcțiile sintactice, evitând confuziile: flexiune, acord, cuvinte relaţi- 
onale etc. Chiar şi în situația numelui predicativ de identitate, schimbarea or- 
dinii (S-P în P-S) nu produce confuzie de funcţii, deoarece, indiferent de pozi- 
ție, numai substantivul-subiect îşi impune forma prin acordul cu verbul copula- 
tv: 


Intrigile colegilor au fost cauza plecării mele. 
Cauza plecării mele au fost intrigile colegilor. 


Rezistenţa acordului gramatical şi în topica obiectivă şi în cea inversată, 
acceptabilitatea enunţurilor produse în ambele alcătuiri demonstrează că ade- 

văratul subiect este intrigile, indiferent de topică. Explicaţia „acordului prin 
atracţie”, pentru varianta a doua, nu rezistă. De ce un asemenea „acord prin 
atracție” nu este acceptat şi pentru cauza, în formularea Intrigile colegilor au 
fost cauza plecării mele? 


2. O altă probă concludentă se poate produce prin substituirea verbului a fi 
cu un sinonim tranzitiv: a constitui, a reprezenta. În urma acestei transformări, 
numele predicativ devine complement direct, astfel încât uşurează misiunea 
identificării subiectului, care rămâne acelaşi: 


Cauza plecării mele au constituit-o intrigile colegilor. 


Cauza - complement direct, reluat de o; intrigile - subiect. Această demon- 
strație este utilă mai ales pentru situațiile, foarte numeroase, în care nu apare 
diferența de număr între subiect şi nume predicativ, iar proba acordului nu mai 
funcţionează: 


Pasiunea lui e sportul. 


Sportul este subiectul propoziției, deoarece, prin substituire, putem spune: 
Pasiunea lui o constituie sportul (cu pasiunea - complement direct, dublat prin 
pronumele în acuzativ - o). 


3. Se poate invoca, în toate aceste cazuri, şi diferenţa de accent sintactic 
dintre cele două substantive: cel accentuat este totdeauna substantivul-subiect, 
indiferent de topica existentă în propoziție (exemplu: Pasiunea lui e sportul, 
Sportul e pasiunea lui). 


28. Nici mama, nici tata n-a plecat sau 
Nici mama, nici tata n-au plecat? 


Regula generală precizează că un subiect multiplu reclamă un predicat la 
plural. În practica vorbirii însă trebuie să avem în vedere şi regulile speciale, 
care ţin seama de anumiţi factori suplimentari. Un asemenea factor, care nuan- 
țează regula generală, este raportul logico-sintactic dintre constituenții subiec- 
tului multiplu. Din acest punct de vedere, pot să apară următoarele situații: 


1. Componenţii subiectului multiplu sunt în raport disjunctiv, de excludere 
reciprocă. Ei au un statut de egalitate potențială, în sensul că oricare poate fa- 
ce acțiunea verbului-predicat, dar, în ultimă instanță, numai unul este admis ca 
agent efectiv. Este cazul subiectelor Jon şi Măria din enunţul: Sau lon, sau 

Măria va veni. Impunându-se un autor unic, pluralul predicatului nu se mai 
justifică. 


Observaţii: 

m Raportul disjunctiv propriu-zis (de excludere) este marcat de perechile 
conjuncționale: sau... sau, fie...fie, ori... ori. În enunţurile interogative dublarea 
conjuncţiei nu este posibilă, dar nici nu este necesară, deoarece este suplinită 
de intonaţie: Steaua sau Dinamo va câştiga campionatul? 


m Când raportul disjunctiv este nonexclusiv, egalitatea subiectelor devine 
reală, nu doar potenţială, în sensul că ambele subiecte pot fi considerate agenţi 
ai acțiunii. Predicatul se pune la plural: Jon sau Măria pot veni cu trenul, ca în 
coordonarea copulativă. 


m Situația se complică atunci când subiectele aflate în raport disjunctiv pro- 
priu-zis (de excludere) sunt de persoane diferite sau de genuri diferite, iar aces- 
te categorii trebuie marcate la predicat. Acordul cu ultimul subiect (atracţie) 
compromite egalitatea potenţială a celor două subiecte coordonate, sugerând o 
soluţie preferențială, discriminatorie: 


Sau eu, sau tu vei pleca. 
Sau lon, sau Măria va fi invitată. 


Egalitatea potenţială dintre subiecte se poate salva aici numai prin acordul 
la plural, la persoana cea mai puternică dintre cele prezente (în ordine: I, II, 
III), respectiv la genul masculin (dacă este vorba de fiinţe umane, ca în cazul 
de față): 


Sau eu, sau tu vom merge. 
Sau lon, sau Măria vor fi invitaţi 


Desigur, nici aceasta nu este o rezolvare ideală, deoarece salvează egalita- 
tea potenţială, din prima fază, dar estompează realitatea subiectului exclus, din 
faza a doua. Date fiind aceste complicaţii, în situaţia analizată este de preferat 
transferul disjuncţiei exclusive la nivelul frazei, cu predicatul subînţeles la cea 
de a doua propoziţie: 


Sau eu voi merge, sau tu. 
Sau Ion va fi invitat, sau Măria. 

2. Componenţii subiectului multiplu sunt în raport adversativ; între ei există 
o opoziție fermă, totală, clar exprimată, în sensul că unul face, celălalt nu face 
acțiunea verbului, respectiv unul există, altul nu, unul are o calitate, celălalt nu 
o are etc. Din această cauză, pluralul predicatului este exclus (când ambele su- 
biecte sunt la singular): 


Nu Măria, ci Ion a plecat. 
Nu Ion, ci Măria a fost invitată. 
Măria, şi nu Ion, a fost evidenţiată. 


Regula, formulată mai exact, ar suna astfel: predicatul se acordă cu subiec- 
tul pozitiv, nu cu cel negat prin nu. Desigur, şi aici predicatul poate să apară 
intercalat între foştii componenți ai subiectului multiplu, situaţie în care, ca şi 
în cazul de la 1.c), raportul adversativ se transferă la nivelul frazei, între cele 
două propoziţii coordonate, cu predicatul al doilea subînţeles: 


Nu Măria a plecat, ci Ion. 


3. Constituenţii subiectului multiplu se află în raport copulativ, de asociere. 
Situaţia ideală pentru această ipostază este aceea în care subiectele sunt coor- 
donate prin şi (sau sunt juxtapuse), iar celelalte elemente ale enunţului nu aduc 
precizări de natură să anuleze unitatea subiectului multiplu. În acest caz, predi- 
catul apare la plural: 


Ion şi Măria au plecat. 
Ion şi Măria n-au mai plecat. 


Varianta emfatică a acestui tip de enunţ nu schimbă raportul logic şi grama- 
tical dintre componenţii subiectului multiplu, de aceea regula predicatului, la 
plural, se menţine: 


Și Ion şi şi Măria au plecat. Și Ion, şi Măria au plecat. 
Nici Ion şi nici Măria n-au mai plecat. Nici Ion, nici Măria n-au mai plecat. 


Menţionăm că efectul inserării adverbelor de întărire (şi... şi, nici... nici) nu 
este cel aşteptat, adică întărirea ideii de asociere între componenţii subiectului 
multiplu. Dimpotrivă, aceste adverbe dau fiecărui constituent mai multă indi- 
vidualitate, autonomie (marcată de o pauză în vorbire), încât fiecare pare a 
avea un predicat propriu, exprimat sau subînțeles. Mai ales varianta negativă 
lasă această impresie. Aşa se explică de ce un enunţ ca Mama şi tata n-a ple- 
cat este respins de uz, ca o greşeală de acord, în timp ce formularea cu nici... 
nici este tolerată şi cu predicatul la singular: Nici mama, nici tala n-a plecat. 

Răspunzând întrebării din titlu, subliniem încă o dată că varianta cu predicatul 
la singular este doar tolerată. Exprimarea cu predicatul la plural (Nici mama, 
nici tata n-au plecat) este recomandabilă, deoarece marchează şi gramatical 
un raport logic de asociere, de egalitate absolută între constituenţii subiectului 
multiplu. De altfel, când apar subiecte de persoane diferite, acordul la plural 
este singurul posibil: 


Nici eu, nici tu nu vom pleca. 


La fel se întâmplă când predicatul este nominal sau este exprimat prin verb 
la diateza pasivă, fiind implicat şi acordul în gen: 


Nici tata, nici mama nu erau binedispuşi. 
Nici tata, nici mama n-au fost invitaţi. 


Paralel cu şi... şi, nici... nici, româna actuală mai foloseşte pe atât... cât şi, 
în exprimarea emfatică. Diferenţa este că această pereche, prin semantica sa 
pronunțat asociativă, întăreşte unitatea subiectului multiplu, de aceea apariţia 
predicatului la plural este o cerinţă fermă: 


Atât mama, cât şi tata au venit deja. 


Observaţii: 

Subiectele coordonate copulativ, asociate la o acţiune comună, nu sunt nici 
ele întotdeauna pe plan de egalitate absolută în raportul lor cu predicatul. Dife- 
rite elemente ale enunțului pot să aducă precizări de natură să spargă unitatea 
ansamblului, cu consecinţe asupra realizării acordului verbal. Prezentăm două 
dintre cazurile cele mai importante: 


m Enunţul conţine elemente a căror informaţie dă prioritate unuia dintre su- 
biecte. Cu ajutorul unor expresii ca: mai ales, mai cu seamă, mai întâi, în spe- 
cial, în primul rând, îndeosebi etc, unul dintre componenţii subiectului multi- 
plu este scos în relief, subliniat şi în acest fel dă tonul în acord, mai ales când 
este plasat în imediata apropiere a predicatului: 


Ion şi, mai ales, Măria a fost frenetic aplaudată. 


Norma literară rămâne şi aici cea cu pluralul, utilizarea singularului fiind 
doar tolerată, în exprimarea nepretențioasă. 

m Unul dintre subiecte este considerat de către vorbitor ca adăugat, cumu- 
lat, mai puţin aşteptat. Pentru a exprima acest raport se utilizează corelativele 
nu numai... ci şi/dar şi. In topica obiectivă, predicatul se acordă cu subiectul 
adăugat, cel din dreapta lui ci şi/dar şi: 


Nu numai Ion, ci şi Măria a fost invitată. 


In topica inversă, predicatul se acordă cu subiectul de la stânga lui ci şi/dar 
Şi: 


A fost invitat nu numai Ion, ci şi Măria 


29. Curajul, îndrăzneala, aplombul lui s-a transmis întregii echipe sau 
Curajul, îndrăzneala, aplombul lui s-au transmis întregii echipe? 


Acordul verbului predicat cu subiectul multiplu trebuie să țină seama, între 
altele, şi de raportul logico-semantic dintre termenii care compun ansamblul 
subiectului multiplu. Presupunând că un asemenea subiect este constituit din 
substantive la singular, se pot da următoarele soluţii, având în vedere, bineînţe- 
les, criteriul amintit (relaţiile semantice). 


1. Când termenii subiectului multiplu au un referent comun (indică aceeaşi 
persoană, acelaşi lucru etc), predicatul se pune la singular: 


Regizorul şi scenaristul filmului a lipsit de la premieră. 
Iniţiatorul şi conducătorul revistei a prezentat programul acesteia. 


Este clar că aici avem de-a face, de fiecare dată, cu o singură persoană, pre- 
zentată în dublă ipostază („regizor şi scenarist”, respectiv „iniţiator şi conducă- 
tor de revistă”). Dacă este vorba de persoane diferite, fireşte, predicatele se 
pun la plural. Un alt model, dar cu acelaşi efect în planul acordului (= predicat 
la singular), îl reprezintă propoziția următoare: 


Managementul sau ştiinţa conducerii este acum în mare vogă. 


Cele două subiecte sunt aici sinonime perfecte („management” = „ştiinţa 
conducerii”). Existenţa, pentru aceeaşi noţiune, a două sau mai multe nume di- 
ferite îi dă vorbitorului posibilitatea (uneori îi creează chiar obligaţia) de a re- 
curge la această denominaţie alternativă. Este o tehnică de explicare a unui 
termen necunoscut (sau considerat astfel de vorbitor), printr-un cuvânt sinonim 
sau printr-o perifrază echivalentă. Procedeul este des folosit în manualele şco- 


sgis 


lare unde termenii tehnici sunt, de regulă, introduşi prin această modalitate. 
Exemple: 


Hidroxidul de calciu sau varul stins se foloseşte şi ca dezinfectant. 
Clorura de sodiu sau sarea de bucătărie este o substanţă solidă, cu gust sărat, 
caracteristic. 


2. Când componenţii subiectului multiplu denumesc noţiuni foarte apropia- 
te, dar nu identice, utilizarea lor coordonată nu mai are un scop explicativ. Es- 
te vorba, de data aceasta, de rațiuni stilistice, de reliefare, nuanţare şi întregire 
a unei idei, prin utilizarea repetată a unor sinonime parţiale care se completea- 
ză reciproc. Situaţia este ilustrată de propoziţiile din titlu. Pentru a răspunde la 
întrebarea privind acordul, precizăm că o regulă fermă nu există aici. Numărul 
predicatului, la asemenea enunţuri, este o problemă de opţiune personală, de 
interpretare subiectivă a sinonimiei contextuale şi de intenţie stilistică. Ambele 
variante (singular/plural) sunt posibile, ambele se pot justifica: 


Însuflețirea, avântul, elanul tinereții i-a dat/i-au dat aripi. 

Îndoiala, nesiguranța, probabilitatea este exprimată/sunt exprimate cu aju- 
torul modului prezumtiv. 

Tulburarea, sfada, zâzania a cuprins/au cuprins toată țara. 


Acest procedeu stilistic de insistență prin repetare se numeşte juxtapunere 
sinonimică. 


3. Când componenţii subiectului multiplu formează un bloc semantic uni- 
tar, semantica individuală este anulată de cea a ansamblului, care este interpre- 
tat de vorbitor fie ca un cuvânt compus, fie ca o expresie fixă. Această realitate 
semantică impune un predicat la singular: 


Punctul şi virgula este mai mult un mijloc stilistic. 
secera şi ciocanul a dispărut de pe drapelul ţării. 
Praf şi pulbere se va alege de ei. 

Nimeni şi nimic nu-/ poate opri. 


Acelaşi tratament se aplică şi unor îmbinări ca: numele şi prenumele, limba 
şi literatura, pacea şi securitatea, ştiinţa şi tehnica etc: 


Numele şi prenumele se va scrie cu litere mari. 

Limba şi literatura română se predă la nivel corespunzător. 
Ştiinţa şi tehnica a avansat enorm. 

Pacea şi securitatea în regiunea Balcanilor va fi consolidată. 


E 


Există, desigur, suficiente date care justifică considerarea acestor îmbinări 
ca un bloc semantic unitar. De pildă, numele şi prenumele se referă la aceeaşi 
persoană, iar în liste, în actele oficiale ocupă o rubrică comună. Limba şi lite- 
ratura nu se consideră în şcoală ca două discipline independente, mai ales că 
sunt predate de acelaşi profesor, care trece notele în aceeaşi rubrică, formând o 
medie unică. Situaţia se prezintă la fel, deşi la un nivel mai puţin concret, la 
celelalte grupuri citate aici. 


Observaţie: 


Vorbitorii trebuie să facă însă distincţie între aceste apariții ale termenilor 
discutaţi, în contexte speciale, şi utilizarea lor în enunţuri care degajă clar ide- 
ea de diferențiere semantică şi care au, în consecință, un predicat la plural: 


Punctul şi virgula sunt semne de punctuație importante. 

Secera şi ciocanul au devenit unelte-simbol. 

Nimeni şi nimic sunt pronume negative. 

Numele şi prenumele sunt componente ale unui substantiv propriu compus. 
Limba şi literatura sunt discipline distincte în învățământul superior. 


30. Limba franceză şi limba română sunt înrudite sau 
Limbile franceză şi română sunt înrudite ? 


Un caz aparte de subiect multiplu îl reprezintă cel format din acelaşi sub- 
stantiv repetat, cum avem în primul enunţ din titlu (limba... şi limba). Faptul 
este posibil numai dacă substantivul are, de fiecare dată, alt determinant (limba 
franceză şi limba română). 

O tendinţă foarte activă în limba română actuală, aceea de a nu repeta ter- 
menul comun în structurile coordonate, a generat aici o formulare inacceptabi- 
lă: Limba română şi franceză sunt înrudite. Rezerva limbii literare este de în- 
teles, întrucât, deşi cel de al doilea termen al subiectului multiplu se poate sub- 
înțelege, legea acordului nu tolerează, în general, astfel de asocieri (limba... 
sunt înrudite). Soluţia punerii predicatului la singular (Limba română şi fran- 
ceză este înrudită) se exclude, de asemenea, întrucât accentuează o absurdita- 
te conținută (= o limbă care este în acelaşi timp şi franceză, şi română şi care 
„este înrudită” cu ea însăşi). Aceasta înseamnă că pluralitatea subiectului ră- 
mâne obligatorie. Ea se poate realiza fie lexical, prin repetare (limba... şi lim- 
ba), formă veche, mai puţin economicoasă, fie gramatical, prin apariţia sub- 
stantivului-subiect o singură dată, la plural: 


Limbile franceză şi română sunt înrudite. 


sB 


Ar mai exista o soluție: Limba română şi cea franceză sunt înrudite. 
Această variantă, care evită repetarea substantivului, este avantajoasă nu nu- 
mai sub aspect eufonic, ci şi sub cel al economiei de efort, deoarece articolul- 
pronume cea este monosilabic şi neaccentuat. Adăugând că atât claritatea, cât 
şi gramaticalitatea enunţului sunt păstrate integral, putem spune că formularea 
cu cea este de o corectitudine maximă şi poate cea mai conformă cu spiritul 
limbii române. Din păcate, ea este alterată de tendinţa actuală de abandonare a 
articolului-pronume cel, cea din faţa adjectivelor (omul cel bun > omul bun), 
în felul acesta, pe o cale mai ocolită, se ajunge la aceeaşi formă agramată men- 
ționată anterior (limba română şi cea franceză > limba română şi franceză). 
Chiar şi fără acest „accident”, varianta cu cel, cea prezintă un mare neajuns: ea 
nu poate fi generalizată, fiind admisă doar când este vorba de atribute adjecti- 
vale. Substantivul repetat poate avea însă şi altfel de atribute. Exemplu: Dom- 
nul Ionescu şi domnul Popescu au plecat, unde soluţia cu cel (Domnul Ionescu 
şi cel Popescu) nu este posibilă. 

Rămâne, ca rezolvare optimă, varianta cu apariţia substantivului o singură 
dată, dar la plural (limbile franceză şi română). Păstrând economia de material 
lingvistic (= nerepetarea), această formulă are şi avantajul clarităţii şi al gra- 
maticalităţii. 

Evoluţia acestei îmbinări ilustrează cât se poate de convingător caracterul 
homeostatic al sistemului limbii, autoreglarea sa prin acţiunea concomitentă şi 
contrarie a celor două mari principii care guvernează dinamica limbii: econo- 
micitatea şi claritatea. 


A. Limba franceză şi limba română sunt înrudite = clar, logic, dar ne- 
economicos (= repetare). 

B. Limba franceză şi română sunt înrudite = economicos, dar neclar, 
agramat. 

C. Limbile franceză şi română sunt înrudite = economicos, clar, logic. (= 
progres în limbă). 


Observaţii: 


1. Asocierea unui plural (limbile) cu nişte atribute la singular, plasate în 
imediata vecinătate a acestuia, nu este uşor de acceptat pentru o ureche româ- 
nească. Formula s-a dovedit însă a fi foarte avantajoasă, s-a răspândit rapid şi a 
creat/va crea cu timpul şi obişnuinţa vorbitorilor. Câteva exemple: 


Studenţii Jon Munteanu şi Măria Ionescu vor fi reexaminați. 
Judetele Cluj şi Sălaj sunt învecinate. 
Secolele // şi JII au fost decisive pentru populația daco-romană. 

Categoriile de gen şi număr se întâlnesc şi la pronume. 
Popoarele francez şi român au origine comună. 


2. S-ar putea ca soluţia cu pluralul să fi fost inspirată de un model străin 
(vezi les langues roumaine et frangaise), dar poate fi privită, cum am arătat, şi 
ca rezultat al dinamicii interne a limbii române. Nu se exclude nici asocierea 
celor doi factori cauzali: rezolvarea unor căutări interne după un model extern. 
Oricum, este clar că locul de lansare al acestei inovaţii, pentru română, a fost 
limba oamenilor instruiți. Procedeul, fiind logic şi economicos, s-a extins şi la 
alte categorii de vorbitori şi acest lucru trebuie încurajat. 


3. O situaţie specială apare atunci când substantivul-subiect, repetat, are 
atribute substantivale genitivale sau posesive. 


a) Camera /ui lon şi camera lui Gheorghe sunt frumoase. 


Variantele care evită repetarea au următoarele particularități: 

— Camerele lui Jon şi (a lui) Gheorghe sunt frumoase = exprimare impre- 
cisă, ambiguă. Pluralul (camerele) nu mai exprimă o cantitate precisă, egală cu 
suma atributelor sale, cum se întâmpla în exemplele de până aici. 

— Camera lui Ion şi a lui Gheorghe sunt frumoase = formulare corectă, 
precisă, recomandabilă; gramaticalitatea este asigurată de prezența articolului- 
pronume a. 


Dacă nu este vorba de un subiect multiplu, adică cei doi (lon şi Gheorghe) 
au o cameră comună, faptul este marcat prin singularul predicatului: Camera 
lui Ion şi a lui Gheorghe este frumoasă. O exprimare şi mai clară a acestei re- 
alităţi se realizează prin renunţarea la a + lui din faţa celui de-al doilea atribut: 
Camera /ui lon şi Gheorghe este frumoasă. 


b) Camera ta şi camera mea sunt curate. 


Exprimarea prescurtată, cu subiectul utilizat o singură dată, la plural, nu es- 
te posibilă (camerele ta şi mea). Ar exista o variantă, cu atributul multiplu izo- 
lat (Camerele, a mea şi a ta, sunt curate), dar nu se foloseşte decât acciden- 
tal. 


— Camera mea şi a ta sunt curate = singura formulare care, evitând repe- 
tarea substantivului, nu compromite nici claritatea, nici gramaticalitatea. Ca şi 
la a), dacă nu este vorba de un subiect multiplu (= cei doi au o cameră comu- 
nă), predicatul se pune la singular (Camera mea şi a za este curată). Aici nu 

mai este permisă renunțarea la a în faţa celui de-al doilea atribut (camera mea 
şi ta). 


31. A fost odată un moş şi o babă sau 
Au fost odată un moş şi o babă? 


Poziţia predicatului, în faţa sau în urma subiectului multiplu, influenţează 
în mare măsură realizarea acordului. În ordinea S-P (subiect-predicat), enume- 
rarea în prealabil a constituenţilor subiectului multiplu impune ideea de plura- 
litate în mintea vorbitorului, într-un moment anterior emiterii predicatului, de 
aceea pluralul acestuia din urmă decurge logic dintr-o informație deja formula- 
tă: 


Primarul şi soţia acestuia vin mai târziu. 


În ordinea P-S (predicat-subiect), numărul predicatului trebuie motivat ulte- 
rior. Datorită însă mecanismului de formulare a ideilor (= elaborare pe par- 
curs), vorbitorul este de multe ori în situația de a lua o decizie în legătură cu 
predicatul înainte de a avea toate datele despre subiect, adică despre faptul că 
acesta va fi unic sau multiplu. Se întâmplă adesea ca un subiect conceput ca 
unic să fie amplificat pe parcurs, devenind multiplu, în dezacord cu singularul 
predicatului exprimat anterior. Întrucât şi decodarea, receptarea urmează ace- 
eaşi ordine ca şi elaborarea, o asemenea exprimare, cu predicatul la singular, 
este foarte uşor tolerată, mai ales în exprimarea orală: 


Mai târziu va veni primarul şi nevastă-sa. 

Vine doamna şi domnul general. 

Aşa cere şi legea, şi spiritul de dreptate. 

A fost preţuită operativitatea şi priceperea publicistică a redactorilor. 


Această dublă reacţie a predicatului, în funcţie de poziţia sa faţă de subiec- 
tul multiplu, se poate vedea uneori chiar în interiorul aceleiaşi fraze, dacă pre- 
dicatul apare, pe rând, în ambele poziţii. lată câteva exemple: 


Se crucea mama şi tata când mă vedeau (lon Creangă, Amintiri din copilă- 
rie). 

Răspunse Laban şi Betuelşi ziseră (Palia de la Orăştie). 

/.../ la popor, unde e materialul, şi formele, şi stilul, şi limba, căci limba, li- 
teratura, poezia sunt naționalitatea unui popor (G. Ibrăileanu, Privind viaţa). 


Româna actuală, supusă tot mai mult unor reevaluări logico-raţionale, tinde 
spre o normă unică, mai fermă, indiferent de poziţia predicatului în enunţ, de 


ba 


aspectul oral sau scris al comunicării. Respectarea acestei reguli necesită mai 
multă atenţie şi concentrare în exprimare, dar ea răspunde în mai mare măsură 
exigențelor gramaticale şi logice ale limbii, fapt care şi explică atitudinea re- 
ceptivă a vorbitorilor din zilele noastre față de această normă. 


Observaţii: 

1. Fără îndoială, în exprimarea orală, spontană, abaterile de la regulă (= 
acord la singular în topica P-S) vor fi în continuare tolerate. Din motivele ară- 
tate la început, ele nu deranjează deocamdată prea mult simţul lingvistic al ma- 
jorităţii vorbitorilor de limba română. În limba scrisă însă, aceste scuze nu mai 
sunt valabile; vorbitorul poate reveni asupra textului, se poate corecta. Repe- 
tăm, în exprimarea îngrijită a oamenilor instruiți, în publicaţiile de prestigiu, 
respectul pentru această normă este cât se poate de evident. 


2. În legătură cu întrebarea formulată în titlu, menționăm că ea vizează o 
Situaţie cu totul specială. Este vorba de o formulă consacrată cu care încep 
foarte multe din basmele noastre populare (A fost odată...). Ea este atât de cu- 
noscută, de bine consolidată, în această formă, de singular, încât un acord 
gramatical (Au fost odată un moş şi o babă) ar suna destul de straniu aici. Se 
ştie că frecvenţa poate impune uneori forme discutabile din punct de vedere 
gramatical, dar consacrate prin uz. Este cel mai elocvent exemplu în acest 
sens. Să nu uităm, de asemenea, că basmele populare sunt creaţii orale, aparțin 
limbii vorbite, astfel încât păstrarea singularului aduce o notă de naturaleţe şi 
autenticitate. 


32. Culesul şi căratul porumbului s-a terminat sau 
Culesul şi căratul porumbului s-au terminat? 


Anumite trăsături morfologice ale subiectelor multiple favorizează abateri 
de la regula generală de acord (= predicat la plural), generând reguli noi, spe- 
ciale, excepţii admise, unele doar tolerate, iar altele plasate categoric în seria 
greşelilor de acord. 


1. Termenii subiectului multiplu sunt verbe la infinitiv sau supin: 


De băut şi de mâncat e uşor. 
A lucra şi a te gândi la toate e mai greu. 


După cum se vede, propoziţiile cu asemenea subiecte multiple au predicatul 
la singular. 


sT] 


Substantivarea infinitivului sau supinului schimbă nu numai statutul morfo- 
logic al cuvintelor respective, ci şi efectul lor asupra predicatului. Acesta apare 
la plural: 


A decola şi a ateriza în asemenea condiţii este foarte dificil. 
Decolarea şi aterizarea în asemenea condiţii sunt foarte dificile. 
De arat şi de semănat încă nu s-a terminat. 

Aratul şi semănatul încă nu s-au terminat. 


În româna actuală, surprinde larga utilizare a subiectelor multiple formate 
din substantive de provenienţă verbală (infinitive lungi şi foste supine). În ge- 
neral, aceste noi substantive sunt defective de plural, asemenea celor care de- 
numesc materii, idei abstracte etc. Din această cauză, asocierea lor nu impune 
cu pregnanţă, în mintea vorbitorului, ideea de pluralitate, iar apariția predicatu- 
lui la singular este destul de frecventă: 


Cunoaşterea şi respectarea legilor va fi asigurată în mai mare măsură. 
Datarea şi localizarea evenimentelor nu se mai poate face. 

Scrisul şi cititul se însuşeşte mai uşor la această vârstă 

Culesul şi căratul porumbului s-a terminat. 


Norma pretinde însă şi aici un acord la plural. Desigur, date fiind circum- 
stanțele amintite, aceasta cere un efort suplimentar din partea vorbitorului, un 
control logic şi gramatical mai sever. Din fericire, putem constata, şi de data 
aceasta, că presa (vorbită sau scrisă) şi foarte mulţi dintre vorbitorii instruiți se 
supun acestei rigori, încurajând o evoluţie pozitivă (= un acord gramatical, im- 
pus de logica enunţului, înlocuieşte un acord comod, prin atracţie, care estom- 
pează pluralitatea subiectului): 

Cunoaşterea şi respectarea legilor vor fi asigurate în mai mare măsură. 
Datarea şi localizarea evenimentelor nu se mai pot face. 
Scrisul şi cititul se însuşesc mai uşor la această vârstă. 


Cu aceasta răspundem şi întrebării din titlu, recomandând varianta a doua: 
Culesul şi căratul porumbului s-au terminat. 


2. Un comportament ciudat are, în relaţia de acord, şi subiectul format din 
substantive comune la singular, nearticulate, fără determinanți. |n această 
ipostază, substantivele intră în raport predicativ cu puţine verbe, în primul rând 
cu cele ale existenței. Regula, fermă, cere punerea predicatului la singular (= 
acord prin atracție, cu subiectul cel mai apropiat). Exemple: 

Vin şi bere nu mai este. 

Sare şi piper nu se mai găseşte. 

Slănină şi făină este în pod deavolna (lon Creangă). 

De ce uitaţi că-n voi e şi număr, şi putere? (M. Eminescu). 
În lume-i veselie, amor, sperare, viață (V. Alecsandri). 
Fier şi cupru se extrage aici de câteva secole. 

Fag şi Stejar nu s-a tăiat anul acesta. 


Ca şi în alte împrejurări, remarcăm rolul decisiv al articulării. Aceasta spo- 
reşte câmpul verbal al predicatului şi provoacă revenirea la regula generală de 
acord: 


Piperul şi sarea s-au terminat 
Vinul şi berea nu s-au distribuit încă. 
Slănina şi făina sunt în pod etc. 


33. Îmi place sportul şi muzica sau 
Imi plac sportul şi muzica? 


Din păcate, nu numai caracteristicile gramaticale şi semantice ale subiectu- 
lui multiplu ne întind capcane în realizarea acordului, ci şi anumite trăsături 
specifice ale verbului-predicat. Unele verbe, ca a plăcea, a conveni, a durea> 
a interesa etc, au, ca predicat, două particularităţi, amândouă cu acelaşi efect 
pentru acord: nonidentitatea subiectului logic cu cel gramatical şi ordinea P-S 
(predicat-subiect). Subiectul logic al acestor verbe este de obicei o persoană, 
de cele mai multe ori vorbitorul sau ascultătorul, reprezentată printr-un pro- 
nume neaccentuat care apare, obligatoriu, în fața verbului, pe tocul subiectului 
gramatical. În schimb, adevăratul subiect gramatical, eclipsat deja de cel logic, 
este plasat dezavantajos, după verb, pe locul complementului direct, de care nu 
se deosebeşte formal şi cu care poate fi uşor confundat. Un subiect multiplu, în 
condiţiile arătate» îşi impune cu greu pluralitatea, de aceea, predicatul apare, 
de regulă, la singular: 


Mă doare capul şi stomacul. 

Nu mă interesa fizica şi chimia pe vremea aceea. 

Nu-mi convenea forma şi culoarea maşinii. 

M-e drag cântecul şi jocul. 

Îmi place sportul şi muzica. 

Îmi revine cinstea şi plăcuta îndatorire de a anunţa câştigătorul. 

Aceasta nu înseamnă că singularul este aici regula obligatorie, ci doar că 
gradul de acceptabilitate/toleranță pentru această „abatere” este destul de mare. 
Acordul gramatical rămâne nu numai posibil, ci şi recomandabil» mai ales în 
ocaziile care impun utilizarea limbii literare (îmi plac sportul şi muzica etc). “ 


Observaţii: 

1. Utilizarea frecventă a singularului poate-fi pusă şi pe seama desei apariții 
a acestor verbe ca regente impersonale ale unor propoziţii subiective: îmi place 
să cânt; Mi-e drag să-l ascult; Nu mă interesează dacă vine sau nu; Na-mi 
convine ce faci tu; Mă doare că nu asculți sfatul meu în asemenea construcții, 
verbele amintite au o formă unică, fixă - persoana a III-a singular. 


2. Există şi categorii gramaticale verbale care favorizează singularul, cum 
este diateza reflexivă. Mai ales reflexivul pasiv, utilizat şi el cu sens imperso- 
nal, în faţa unor subordonate subiective, este pus de multe ori la singular şi 
când are subiect la plural sau subiect multiplu. Faptul este facilitat şi de ordi- 
nea P-S (predicat-subiect), predominantă în cazul acestor construcții: 


Se va semnala lapoviţă şi ninsoare. 
Į s-a recomandat odihnă şi tratament medicamentos. 


Sunt formulări obişnuite, curente, ceea ce nu înseamnă ca sunt gramaticale 
şi acceptabile din punctul de vedere al normei literare. 


34. Prea multă ură şi dezbinare s-a manifestaț în ultima perioadă sau 
Prea multă ură şi dezbinare s-au manifestaț în ultima perioadă? 


Existenţa unui adjectiv la singular, subordonat tuturor constituenților su- 
biectului multiplu, favorizează acordul nongramatical al predicatului, impu- 
nând, ca regulă, acordul prin atracție. 


1. Adjectivul se repetă, în faţa fiecărui membru al subiectului multiplu: 


Toată curtea şi toată împărăția era plină de jale. 
Câtă plăcere şi cât interes intra în viața lui de societate? 


Mai ales adjectivele pronominale au această apariţie repetată în enunţ. Când 
ele fac parte din seria singularelor cu sens generalizant, totalitar (fiecare, ori- 
care, orice, niciun, nicio), efectul asupra predicatului este şi mai categoric, în 
sensul că acordul prin atracţie, la singular, devine regulă fermă (pentru com- 
portarea acestor cuvinte ca subiect-pronume, vezi subcapitolul 22): 

Fiecare joc, fiecare cântec era însoţit de aplauze. 

Orice om de cultură, orice artist are ambiția originalității. 

Niciun poet, niciun prozator, niciun dramaturg nu se poate sustrage obliga- 
fiilor cetăţeneşti şi pasiunilor politice. 


2. Adjectivul apare o singură dată, la primul constituent, dar el se subînţe- 
lege şi la ceilalți componenți ai subiectului multiplu: 


Marea lor complexitate şi diversitate face evenimentele actuale greu de înțe- 
les. 
Aceeaşi prostie, ambiţie şi rea-credință s-a manifestat şi în paginile ziarului 
său. 


În aceste situaţii, cele două (trei etc.) subiecte, intrând, la stânga, în relație 
cu un adjectiv la singular, determinant comun, nu pot primi la dreapta un plu- 
ral al predicatului, decât cu preţul unei contradicții de o acceptabilitate discu- 
tabilă. Din această cauză, este preferat acordul la singular, prin atracţie. Aşa se 
întâmplă şi cu enunţul din titlu, unde varianta recomandabilă este prima: 


Prea multă ură şi dezbinare s-a manifestat în ultima perioadă. 


Repetarea adjectivului prea multă, ca în cazurile discutate la punctul 1, nu 
ar fi schimbat tipul de acord: 


Prea multă ură, prea multă dezbinare s-a manifestat în ultima perioadă. 


35. Ion, ca şi Măria, a refuzat premiul acordat sau 
Ion, ca şi Măria, au refuzat premiul acordat? 


Există în limba română, după cum s-a văzut în subcapitolele anterioare, 
multe situaţii în care subiectul multiplu nu este recunoscut şi tratat ca atare, iar 
consecinţele se văd în acordul incorect al predicatului. Pe de altă parte, înregis- 
trăm şi situaţia inversă, a falsului subiect multiplu, a subiectului „inventat”, cu 
implicaţiile de rigoare în acord. 


1. Un fals subiect multiplu îl reprezintă structura subiect + complement 
comparativ introdus prin ca şi. Este cazul exemplificat în titlu: Ion, ca şi Mă- 
ria, a refuzat premiul acordat. 

Întrucât primul termen al comparaţiei este subiectul propoziției (Jon), iar 
comparaţia (ca şi/la fel ca) exprimă aici un raport de egalitate cu acesta, unii 
vorbitori interpretează complementul (Măria) ca al doilea component al unui 

subiect multiplu (Jon, ca şi Măria = Ion şi Măria), acordând, în mod eronat, 
predicatul la plural: Jon, ca şi/la fel ca Măria, au refuzat premiul acordat. 

Eroarea este favorizată şi de faptul că, în limba română, în afară de ca şi nr. 
1, sinonim cu Ja fel ca, un conectiv comparativ-subordonator, mai există un ca 
şi nr. 2, sinonim cu precum şi, cu sens cumulativ-coordonator. Acesta din ur- 
mă leagă, într-adevăr, doi componenți ai subiectului multiplu, situaţie în care 
izolarea elementului, al doilea, prin perechea de virgule, nu se mai justifică, iar 
predicatul se pune la plural: 


Ion, ca şi Măria au refuzat premiul acordat 
(= Ion, precum şi Maria au refuzat premiul acordat). 


Deosebirea de funcţie şi de caz a cuvântului de la dreapta celor doi ca şi ie- 
se mai bine în evidenţă arunci când în aceste poziţii apar pronumele personale 
de persoana I sau a II-a: 


Tu, ca şi mine de altfel, ai refuzat premiul acordat (= la fel ca). 
Tu, ca şi eu de altfel am refuzat premiul acordat (= precum şi). 


Pentru a evita însă asemenea situaţii delicate, recomandabil este să plasăm 
complementul comparativ după predicat, acolo unde este de fapt locul lui 
obişnuit: 


Ion a refuzat premiul acordat, ca şi Măria. 
Ion a refuzat, ca şi Măria, premiul acordat. 


Revenind la formularea din titlu, unde segmentul ca şi Măria este izolat 
prin perechea de virgule, semn că nu este al doilea subiect, ci complement 
comparativ, varianta corectă este cea cu predicatul la singular: 

Ion, ca şi Măria, a refuzat premiul acordat. 

2. O altă combinaţie derutantă este subiect + complement sociativ.: 
Ion, împreună cu Măria, a plecat în excursie. 

Interpretarea complementului sociativ, de către unii vorbitori, drept al doi- 
lea component al subiectului multiplu se explică şi aici printr-o echivalență lo- 
gică, semantică. Aşa cum arată şi numele (,„sociativ”), acest complement se 


poate „asocia” cu subiectul propoziției, contribuind în mod egal la acţiune. 
(Ion, împreună cu Măria = lon şi Măria.) Din punct de vedere gramatical însă, 

cele două construcții se analizează diferit şi au un reflex diferit în planul acor- 
dului gramatical: 


Ion şi Măria au plecat în excursie (subiect multiplu, predicat la plural). 
Ion, împreună cu Măria, a plecat în excursie (subiect + complement sociativ, 
predicat la singular). 


Cei care pun predicatul la plural şi când exprimă ideea de asociere prin 
complement (Jon împreună cu Măria au plecat în excursie) fac un acord logic 
(nongramatical), care, dată fiind echivalenţa semantică amintită, poate fi tole- 
rat în anumite limite. Considerăm însă că, pentru a da lucrurilor o clară expre- 
sie lingvistică, potrivit este, şi aici, să recurgem la topica dreaptă, obiectivă: 
subiect (atribut) - predicat - complement (Jon a plecat în excursie împreună cu 
Măria). La fel de clară este şi prezentarea „asocierii” celor doi în ipostază de 
subiecte, prin coordonare copulativă clasică (şi). 


Observaţii: 


m În cazul utilizării lui şi cu în faţa complementului sociativ, pluralul predi- 
catului este obligatoriu: 


Ion şi cu mine plecăm astăzi. 
Ion şi cu Măria vor pleca mâine. 


De asemenea, poziţia postpredicativă apare ca forțată (Ion va pleca mâine 
şi cu Măria) şi, prin schimbarea accentului sintactic, exprimă o altă nuanță 
semantică. Topica fixă şi obligativitatea pluralului, la predicat, ar pleda aici 
pentru interpretarea lui şi cu drept un conectiv coordonator în interiorul unui 
subiect multiplu. Acuzativul cuvântului din dreapta (şi cu mine) pune însă sub 
semnul întrebării justețea acestei analize. 


m Complementul sociativ introdus prin prepoziţia cu, plasat după predicat, 
nu ridică probleme: Jon a plecat cu Măria. În topică inversă, lucrurile se com- 
plică datorită echivalenţei semantice dintre prepoziția cu şi conjuncţia şi (am- 
bele exprimă o asociere: prin subordonare - prima, prin coordonare - a doua). 
Acordul logic (Jon cu Măria au plecat) este mult mai frecvent decât cel gra- 
matical (Ion, cu Măria, a plecat) şi, trebuie să acceptăm, are mai multă natura- 
lete. Izolarea complementului prin perechea de virgule exclude însă şi aici plu- 
ralul, ca în cazul locuţiunii împreună cu. 


m Subiect + două sau mai multe atribute. Existenţa unor atribute coordona- 
te pe lângă un subiect unic produce uneori confuzii, în sensul că aceste atribute 

sunt identificate cu un subiect multiplu şi, în consecință, predicatul apare la 
plural: 


Pregătirea fizică şi psihologică a concurenţilor au fost bine făcute. 

Ideea de economie de piaţă, de stat, de drept, de libertate nu sunt corect în- 
telese /a noi. 

Eliminarea /ui Dobrotă şi Pojar au redus mult din forța echipei. 


Aşa cum am arătat şi în altă parte (vezi subcapitolul 30), limba oferă soluţii 
pentru o exprimare corectă, fie prin renunţarea la plural, dacă ideea nu este al- 
terată (cazul primului exemplu), fie prin păstrarea pluralului, situaţie în care 
pot fi utilizate două procedee: 


a) inserarea articolului-pronume ce//cea în faţa celui de al doilea (al treilea 
etc.) atribut: 


Pregătirea fizică şi cea psihologică a concurenţilor au fost bine făcute. 
Ideea de economie de piață, cea de stat de drept, cea de libertate nu sunt co- 
rect înţelese /a noi. 

Eliminarea lui Dobrotă şi cea a lui Pojar au redus mult din forța echipei. 


b) punerea subiectului-regent la plural: 


Ideile de economie de piață, de stat de drept, de libertate nu sunt corect înţe- 
lese /a noi. 


Soluţia de la b) nu se potriveşte la toate felurile de atribute (vezi subcapito- 
lul 30). Uneori pluralul regentului, mai ales la substantivele abstracte, nici nu 
este necesar, bineînţeles, cu condiţia punerii predicatului la singular: 
Eliminarea /ui Dobrotă şi a lui Pojar a redus mult din forța echipei. 


Cu atât mai mult se impune această soluţie când articolul posesiv nu apare: 


Eliminarea /ui Dobrotă şi Pojar a redus mult din forța echipei. 

Capitolul II 
SUBSTANTIVUL, ARTICOLUL, ADJECTIVUL 


36. Măria este avocat sau 
Măria este avocată? 


1. În societățile moderne, multe profesii, funcţii politice şi administrative au 
încetat să mai constituie apanajul exclusiv al bărbaţilor, fiind asumate şi exer- 
citate şi de către femei. În consecință, limbile naţionale care cunosc categoria 
genului au fost puse în faţa necesităţii de a furniza termeni feminini corespun- 
zători şi o gramatica a utilizării lor. Limba română a dispus şi dispune de sufi- 
ciente mijloace interne pentru a face față situației. Sistemul său derivativ este 
activ şi bine reprezentat la capitolul sufixelor moţionale: -ă, -iză, -că, -oaică, - 
easă/-esă, -(toar)e. De altfel, numeroşii termeni atestaţi în uz şi consemnați în 
dicționare dovedesc vitalitatea şi productivitatea acestor mijloace de formare a 
variantelor feminine pentru clasa de substantive cu trăsăturile [+Agent], 
[+Uman]|: atletă, bobinatoare, cercetătoare, deputată, directoare, doctoriță, fi- 
ziciană, ingineră, inspectoare, învăţătoare, preşedintă, profesoară, sportivă, 
tractoristă etc. După crearea acestui bogat inventar de terminologie feminină, 
s-a produs un fenomen curios: reticența vorbitorilor față de aceste cuvinte, chi- 
ar o tendință de evitare a multora dintre formele feminine nou create. De pildă, 
cuvinte ca avocată, conferenţiară, decană, lectoră, redactoare, existente în 
dicționarele noastre, se folosesc extrem de rar, unele aproape deloc. Această 
reacție de respingere a variantelor feminine, când este vorba de profesii, func- 
ţii, titluri, are cauze multiple şi se manifestă diferențiat, în funcție de mediul 
profesional, nivelul sociocultural, contextul lingvistic etc. 


2. O cauză a reticenţei amintite ar putea-o constitui devalorizarea unor sufi- 
xe moţionale. De exemplu, -easă exprimă trăsătura [+ Agent] la derivate ca 
bucătăreasă, croitoreasă, lăptăreasă, care indică ocupaţii mai uşor accesibile, 
dar nu este atestată la profesiile care reclamă o instrucție mai înaltă, în plus, la 
termeni ca generăleasă, preoteasă, ministreasă/ministresă, sensul agentiv lip- 
seşte, aceste cuvinte indicând pe soţia celui care deţine un titlu, grad, funcție 
etc. Din acest rol subordonat sau din specializarea pentru meserii de altitudine 
socială limitată, a putut apărea conotaţia minimalizatoare, uşor peiorativă a su- 
fixului -easă/-esă, ca în poetesă, de pildă. O uşoară devalorizare cunoaşte şi - 
iță, ca sufix moțional de agent, atât prin imprecizie semantică (hangiță, băciță, 
morăriţă etc. pot fi interpretate şi ca „soţia celui care...”), cât şi prin sensul di- 
minutival pe care îl sugerează, trimițând mai degrabă la meserii „populare” 
(casieriță, chelneriță, şoferița). Apelative ca doctoriță, pictoriță, sculptoriță, 
existente în limba română, nu contrazic constatările noastre, ci le confirmă prin 

frecvenţa lor redusă în raport cu varianta „masculin pentru feminin” (doamna 
doctor, Măria este un bun sculptor etc). 


3. Intre productivitatea sufixelor moţionale feminine şi cota de altitudine 
într-o imaginară piramidă a poziţiilor profesionale, sociale etc. există un raport 
de proporţionalitate inversă. Varianta feminină circulă tot mai puţin, pe măsură 
ce ne îndepărtăm de baza amintitei piramide. Elocventă în acest sens este si- 
tuaţia unor cuvinte ca asistentă, directoare, inspectoare, profesoară, secretară, 
care au un tratament diferit, după importanţa socială a funcţiei la care se refe- 
ră: 


Măria este profesoară de gimnaziu, dar 
Măria este profesor universitar. 


Ea poate fi directoarea sau secretara şcolii, dar în cadrul Ministerului Edu- 
caţiei şi Cercetării este director sau secretar de stat. De asemenea, poate func- 
ționa ca asistentă medicală, dar la facultate este asistent universitar. 

Diferenţa de nivel amintită aici are în vedere două aspecte, ambele cu refe- 
rire la vorbitori: unul cantitativ (reducere treptată spre vârf) şi unul calitativ 
(particularități culturale, lingvistice, psihologice). De exemplu, perechea învă- 
țător — învăţătoare, în comparaţie cu conferenţiar - conferenţiară, are un 
„public” diferit, ceea ce înseamnă un alt destin. La nivelul primei perechi, pre- 
siunea sistemului, regularizarea prin analogie se efectuează cu mai multă uşu- 
rință. Vorbitorii care vehiculează curent aceşti termeni (învăţător - învățătoa- 
re), mult mai numeroşi, nu numai că nu au motive extralingvistice să evite fe- 
mininul, dar au, majoritatea, un simț al genului mai direct, orientat nu spre 
funcţie, profesie, ci spre persoana care le exercită. Femeia care îi învață pe alții 
este învățătoare, în opoziţie cu învăţător, după modelul muncitoare — munci- 
for, fără niciun fel de reticență. La nivelul reprezentat de conferențiar - 
conferenţiară, apar scrupule lingvistice, complicaţii psihologice (vezi punctele 
4 şi 5, în continuare). 


4. Evitarea femininului, în anumite situații, trebuie raportată neapărat şi la 
statutul semantic al acestuia, în comparaţie cu masculinul. Opoziția mascu- 
lin/feminin, la substantivele mobile, nu se reduce la opoziţia semantică dintre 
cele două sexe, ci la posibilitatea de a denumi exclusiv persoane de un singur 
sex (femininul) şi la absenţa acestei specializări excesive. În consecinţă, femi- 
ninul este restrictiv, în timp ce masculinul poate avea şi un sens generic încor- 
porat (masculin + feminin). Raportul dintre cele două genuri este de incluziu- 
ne, femininul fiind mulţimea inclusă. Din această cauză, un enunţ ca: 


Măria este cea mai bună ingineră din uzină. 

are un sens limitativ, restrângând sfera termenilor de comparaţie la persoa- 
nele feminine care posedă această calificare. Apelând la masculin (Măria este 
cel mai bun inginer din uzină), superlativul are o altă valoare apreciativă, ex- 
primă o supremație extinsă la întregul personal ingineresc al uzinei. 

Caracterul încorporam”, nonexclusiv al masculinului face ca în nomencla- 
torul meseriilor, funcţiilor, în schema posturilor etc, acesta să fie genul prefe- 
rat, rezervându-i-se femininului un rol secundar, pentru ocupaţii exclusiv fe- 
minine. Un post indicat în statele de funcţii ale unei catedre universitare prin 
denumirea conferențiar este disponibil pentru ambele sexe, pe când varianta 
conferenţiară ar exclude angajarea unui bărbat. 

Din acelaşi motiv, adresarea cu masculinul (stimați telespectatori, de 
exemplu) vizează ambele sexe, este nonrestrictivă şi suficientă. 

Adăugarea femininului (şi telespectatoare) este superfluă. Desigur, alta este 
situaţia în cazul formulei domnilor şi doamnelor (sau invers), întrucât la aceste 
substantive specializarea semantică este exclusivă, exact ca la perechea băr- 
baţi —femei. 


5. Preferința pentru masculin se poate explica şi prin motive de ordin psiho- 
logic, înseşi femeile, contestate adesea în privinţa disponibilităţilor pentru pro- 
fesii, funcţii şi demnități înalte, preferă forma masculină a denumirii. Aceasta 
are prestigiul variantei generice, în care opoziţia de sex este anulată lingvistic. 
Oricât ar părea de straniu, în asemenea situaţii, renunţarea la feminin este în 
avantajul femeilor şi satisface aspiraţia acestora de a fi tratate ne- 
discriminatoriu. 


6. În general, se poate observa, referitor la fenomenul discutat, o diferenţie- 
re între exprimarea scrisă şi cea orală. Comunicarea orală atenuează această 
suspiciune față de derivatele feminine existente şi nu şovăie să creeze forme 
noi (chirurgă, librăriţă, librăreasă, politiciană, rectoră etc). Chiar şi în varian- 
ta scrisă a limbii, trebuie să facem deosebire între diferitele stiluri funcţionale. 
Cel gazetăresc, de exemplu, manifestă un spirit de conciliere în faţa acestor 
oscilaţii ale limbii, utilizând ambele posibilități (masculin/feminin) sau ape- 
lând la modelul analitic (femeie-pilot, femeie-chirurg). Acest ultim procedeu, 
destul de rar utilizat în română, acoperă pentru moment o lacună a limbii, re- 
zolvă o dificultate a acesteia. Păstrând forma masculină a denumirii profesiei, 
dezambiguizează mesajul prin partea inițială a cuvântului compus (femeie). 


7. Revenind la întrebarea din titlu, putem spune că ambele formulări sunt 
corecte, cu precizarea că fiecare are anumite conotaţii stilistice, ceea ce presu- 
pune o adecvare la context. Cum s-a văzut, varianta cu masculinul este mai 
modernă, mai elevată, trădează un rafinament motivaţional (lingvistic, psiho- 

logic) specific unui anumit mediu socio-cultural. Ea reprezintă o tendință actu- 
ală destul de puternică, aceea de abandonare a femininului, în anumite condiţii. 
Trebuie precizat însă că utilizarea masculinului în locul femininului, când este 
vorba de indicarea funcţiei, profesiei, titlului, gradului, are anumite limite sin- 
tactice. Există poziții sintactice care favorizează procedeul „masculin pentru 
feminin”, dar sunt şi funcții care nu-l acceptă. În prima categorie, favorizantă, 
putem include numele predicativ (Măria este avocat), elementul predicativ 
suplimentar (Măria a venit ca avocat al apărării), atribut pe lângă substanti- 
vele doamnă şi domnişoară (doamna avocat, domnişoara avocat). In schimb, 
poziţia de regent al unui nume propriu feminin impune utilizarea femininului, 
adică un gen identic cu al determinantului: avocata Măria Popescu (nu avoca- 
tul Măria Popescu), inginera Ana Petrescu (nu inginerul Ana Petrescu), doc- 
torița Aurelia Ionescu (nu doctorul Aurelia Ionescu). Acest „acord” obligato- 
riu (regent - atribut) este impus de articolul definit. Soluţia eliminării articolu- 
lui, pentru a face accesibil masculinul, există şi se apelează la ea mai ales în 
prezentări: avocat Măria Ionescu. Din păcate, deşi reprezintă o formulă uzua- 
lă, nu respectă regimul de articulare al substantivelor româneşti, de aceea este 
privită cu rezervă. Mai inspirată este sintagma inversată, în care apelativul apa- 
re ca apoziţie veritabilă şi nu trebuie articulat: Măria Ionescu, avocat. 


37. Vin răndunicile sau 
Vin rândunelele? 


Cunoscutul vers eminescian Vezi, rândunelele se duc sugerează să ne 
oprim la a doua soluţie (rândunea - răndunele). Pe de altă parte, un proverb, 
nu mai puţin celebru (Cu o rândunică nu se face primăvară), arată că pere- 
chea rândunică — răndunici este prezentă, de asemenea, în zona vocabularului 
activ. Adevărul este că cele două perechi (rândunea/rândunele şi rânduni- 
că/rândunici) au, pe ansamblu, o circulaţie aproximativ egală în româna actua- 
lă; cu precizarea că, în interiorul fiecărei paradigme, singularul şi pluralul au 
un statut distribuţional diferit. La singular, rândunică domină clar în concuren- 
ţa cu rândunea (simţit ca dialectal, arhaic), în timp ce la plural este preferată 
forma rândunele (revenind variantei rândunici rolul de termen popular, uşor 
desuet). Se conturează astfel, în limba literară, un fel de paradigmă mixtă, re- 
zultată din dominanta distribuţională a celor două numere: 


A. rândunică - rândunici 
—— C. rândunică - rândunele 
B. rândunea - rândunele 


În cazul prezentat, interpretarea pare a fi uşor forțată, ca şi soluţia de viitor 
a unui hibrid de tipul C. Există însă în limba română multe alte perechi de cu- 

vinte, mai ales diminutive aflate în relație sinonimică, la care procesul de con- 
stituire a paradigmei mixte este mult mai avansat, la câteva fiind chiar înche- 
iat. Soluţia cea mai frecventă, obişnuită, este cea sugerată de schema prezenta- 
tă mai sus: din paradigma A este reţinut singularul, de la B se ia pluralul. Pri- 
mul abandonat, în marea majoritate a cazurilor, este pluralul de la A. Faza I a 
acestui fenomen de „mixtare” se caracterizează deci prin variația liberă a celor 
două forme de singular (A/B), corelate însă cu un plural unic (B): 


A. rămurică - rămurici 
—— C. rămurică/rămurea - rămurele 
B. rămurea - rămurele 


Faza a doua înseamnă eliminarea singularului B, crearea hibridului simplu 
de tipul C (A singular - B plural): 


A. cumnăţică - cumnățici 
—— C. cumnăţică — cumnatele 


B. cumnățea — cumnatele 


Prezentăm, în continuare, câteva dintre substantivele româneşti antrenate în 
procesul amintit. 


1. Substantivele care se află în faza I (A/B - B): 


bucățică/bucăţea  - bucățele 
Jloricică/floricea  - floricele 


găurică/găurea - găurele 
lingurică/lingurea - lingurele 
minciunică/minciunea  - minciunele 
purcică/purcea - purcele 
scândurică/scândurea  - scândurele 
surcică/surcea - surcele 
ulcică/ulcea - ulcele 
vițică/vițea - vițele 


2. Substantive care se află în faza a Il-a (Asg — Bri): 


bonețică - bonetele  păpuşică - păpuşele 
măturică - maturele  ţăndărică - ţăndărele 
nepoțică - nepoțele  zărzărică - zărzărele 

Observaţii: 

a) Cuvintele aflate în faza a I-a sunt acceptate de limba literară numai în 
varianta mixtă, hibridă, aşa cum le-am prezentat mai sus. Formele abandonate 
(exemple: singularul zărzărea, pluralul măturici etc.) mai pot fi atestate în gra- 
iurile locale sau în limbajul familiar. Ele sunt, oricum, în afara normei literare. 


b) La substantivele aflate în faza I, concurenţa dintre singularul de tipul A 
(-ică) şif cel de tipul B (cea) nu dă automat câştig de cauză formei de la A. În 
această fază de variaţie liberă a singularului, sunt şi cazuri în care cei mai 
mulți vorbitori preferă varianta în -ea: purcea, surcea, rămurea, ulcea, vițea. 
N-ar fi exclus ca până la urmă aceste forme să se impună în exclusivitate, evi- 
tând soluția paradigmei mixte, prin eliminare totală a perechii de la A (exem- 
plu ulcea - ulcele). 


c) Modelul ilustrat de exemplele date până aici, cu formă unică de plural, 
este contrazis de foarte puţine excepţii. Una dintre acestea este următoarea: 


păsărică—păsărici/păsărele 
cu formă unică de singular (A) şi două de plural (A/B). 


d) Fenomenul flexiunii mixte, în faza a II-a, produce inovaţii în sistemul 
morfematic românesc: unele morfeme lexicale (sufixele derivative -ică şi -ele) 
devin morfeme gramaticale, pentru a realiza opoziţia singular/plural (-ică/- 
ele): nepoțică/nepoțele. Acest lucru se întâmplă şi la câteva neutre: 


A. plâns - plânsuri 
——> C. plâns - planşete 
B. plânset - planşete 


La fel, râs - râsete Un sufix derivativ (-ete) devine desinenţă de plural (în 
opoziţia 0 — zero - -ete), întărind clasa cap — capete, foarte slab reprezentată 
în limbă. 


e) Fenomenul flexiunii mixte, sub forma descrisă aici, se manifestă şi la ad- 
jective. 


+ Exemple pentru faza I: + Exemple pentru faza a Il-a: 
bunicică/bunicea - bunicele cumințică - cumintele 
curățică/curățea - curățele frumuşică - frumuşele 
hărnicică/hărnicea - harnicele  nițică - nițele 

mărunţică!mărunțea - mărunțele  urâţică  -urâţele, 
mititică/mititea  - mititele 

puțintică/puţintea - puţintele 

singurică/singurea - singurele 

subțirică/subţirea - subțirele 


NOTA BENE! 


m Substantivul scândurică/scândurea — scândurele este considerat în DO- 
OM-2 ca fiind deja în faza a II-a (scândurică - scândurele), astfel că forma 
scândurea, pentru singular, nu mai este înregistrată. 


m Aceeaşi soluție este dată pentru, adjectivele bunicică - bunicele, puțintică 
— puţintele, subțirică — subţirele; singularele în -ea (bunicea, puțintea, singu- 
rea) sunt considerate depăşite, abandonate de limba literară. 


m DOOM-2 menţionează, de fiecare dată, şi forma de genitiv-dativ singular 
a substantivelor/adjectivelor „mixtate”, formă identică, până la articol, cu cea 
de plural (ex. nepoțică, nepoțelei, nepoțele, nepoțelele). 


38. Avem nevoie de acumulatori sau 
Avem nevoie de acumulatoare? 


Vocabularul limbii române s-a îmbogăţit în ultima perioadă cu o mulţime 
de termeni tehnici. Aceste neologisme au cunoscut o fază de căutare a modelu- 
lui flexionar, de adaptare la sistemul morfologic românesc. Oscilând între 
masculin şi neutru, multe dintre substantivele nou apărute şi-au creat forme 

paralele de plural: 


acumulatori/acumulatoare nudei/nuclee 
adaptori/adaptoare robineţi/robinete 
amortizori/amortizoare suporți/suporturi 
amplificatori/amplificatoare  tranzistori/tranzistoare 
comutatori/comutatoare transductori/transductoare 
conductori/conductoare vagoneți/vagonete etc. 


elemenţi/elemente 


În mod normal, substantivele enumerate aici ar fi trebuit să se încadreze la 
genul neutru, având în vedere faptul că ele denumesc inanimate (aparate, in- 
strumente etc, „lucruri” în exclusivitate). Cu toate acestea, specialiştii din do- 
meniile tehnice au preferat formele masculine (conductori, elemenți, robineţi, 
suporţi, vagoneţi etc). Pătrunderea treptată a acestor termeni în limbajul co- 

mun, datorită întrebuințării largi a „obiectelor” denumite, a schimbat simţitor 
raportul în favoarea neutrului. Este o confirmare a ideii susținute de unii lin- 
gvişti că românii posedă încă un puternic simţ al inanimatului. 

Luând în considerare uzul general, dar şi alte aspecte, strict lingvistice, lu- 
crările normative actuale consideră corecte formele neutre: 


adaptoare elemente 
amartizoare nuclee 
amplificatoare robinete 
comutatoare Suporturi 
condensatoare transductoare 
conductoare vagonete etc. 


În cazul substantivului din titlu (acumulator), avându-se în vedere intensa 
lui circulaţie, atât la masculin (acumulator - acumulatori), cât şi ia neutru 
(acumulator - acumulatoare), cele două forme sunt admise în variaţie liberă. 
Totuşi, varianta preferată, recomandată de normă este, şi aici, cea de neutru; 
deci: Avem nevoie de acumulatoare. 

O situaţie aparte are şi cuvântul tranzistor. Acceptarea ambelor forme se 
justifică la acest substantiv prin diferențierea semantică. Masculinul (tran- 
zistori) se utilizează ca termen strict tehnic, pentru un anumit dispozitiv care 
amplifică tensiuni sau curenți electrici. Neutrul (tranzistoare) se referă mai 
ales la aparatele construite cu asemenea dispozitive (exemplu: aparatele de ra- 
dio). 


Observații: 

1. Specializarea semantică apare mult mai evident în cazul altor neologisme 
substantivale, de aceea dubla încadrare morfologică a acestora (masculin - 
neutru) este o regulă fermă. În utilizarea lor trebuie să ținem seama de dome- 
niul pentru care s-a specializat fiecare formă şi să facem o selecție adecvată. 
Câteva exemple: 


butoni (la cămaşă) - butoane (la un aparat) 

colectori (persoane)- colectoare (aparate) 

compuşi (în chimie)- compuse (în lexic) 

curenți (de apă, aer)- curente (politice, filosofice, literare) 
derivați (în chimie) - derivate (în lexic) 

finisori (persoane) - finisoare (aparate) 

globi (la ochi) - globuri (pentru ornament) 

membri (ai unui grup)  - membre (ale corpului) 
reductori (chimie) - reductoare (tehnică) 

termeni (tehnici)  - termene (de realizare) etc. 


2. Specializarea semantică dublată de o diferenţiere morfologică nu este un 
fenomen care se manifestă numai la termenii neologici. Faptul este atestat şi la 
substantive foarte vechi (zmei/zmeie), unele moştenite din latină (ochi/ochiuri,; 
capi/capete/capuri;  corni/coarne/cornuri) - cu precizarea că opoziția 
corni/coarne este etimologică, reprezintă pluralul a două cuvinte cu origine di- 
ferită. Fireşte, utilizarea corectă a acestor vechi forme specializate nu ridică 
probleme pentru vorbitorii nativi ai limbii române. Dificultăţi apar la termenii 
mai noi (ca aceia de la obs. 1), mai ales la aceia la care procesul specializării 
semantice nu este încheiat. În această fază se produc confuzii, ezitări, oscilaţii, 
de aceea discutarea lor sub aspect normativ este necesară. 


NOTA BENE! 


a) DOOM-2 păstrează variația liberă (masculin/neutru) pentru acumulator, 
ca în DOOM-I, dar pune pe locul întâi al preferințelor masculinul (acumula- 
tori), menţionând în paranteză domeniul specific („auto”), varianta neutră 
(acumulatoare) este rezervată celorlalte întrebuințări. 


b) De asemenea, este înregistrată specializarea semantică şi la alți termeni, 
în afară de cei menţionaţi de noi la Observaţii-l: conductori (persoană/cablu) - 
conductoare (corp, material, piesa), elemenţi (la calorifer) - elemente (feno- 
men, componente), nudei (medicină) - nuclee (sens general), viruși (calculator) 
- virusuri (medicină). 


c) Perechea robinete/robineți este acceptată în variaţie liberă, în această or- 
dine, sugerându-se faptul că limbajul tehnic nu a renunțat încă la varianta mas- 
culină (robineţi). 


39. Şi-a construit o casă cu trei nivele sau 
Şi-a construit o casă cu trei niveluri? 


Neologismele substantivale încadrate la genul neutru au fost şi sunt supuse 
unei concurenţe interne, între principalele desinenţe de plural ale acestui gen: - 
e/-uri. Cele mai multe s-au fixat până la urmă la unul din morfemele amintite, 
dar nu sunt puţine nici neutrele care circulă şi astăzi cu forme duble de plural. 
Din punctul de vedere al normei literare, aşa cum rezultă aceasta din lucrările 
de profil, avem următoarele situaţii: 


1. Substantive la care forma în -uri este cea corectă: 

aerodromuri hoteluri 
aragazuri moteluri , 
cabluri niveluri 
chibrituri pasteluri 
creneluri profiluri 
defileuri  rondeluri etc. 
dueluri 


Variantele în -e ale acestor substantive trebuie evitate. Prin aceasta am răs- 
puns şi la întrebarea din titlu, menționând că limba literară a reținut varianta a 
doua: 


Şi-a construit o casă cu trei niveluri. 
2. Neutre la care este corect pluralul în -e: 


burghie relee 
ghişee refrene 
tabele planşee etc. 


3. Substantive la care sunt admise ambele forme de plural, cu precizarea că 
una este prioritară, recomandabilă (cea care apare prima în dubletele următoa- 
re): 


anacolute/anacoluturi  monoloage/monologuri 
debuşeuri/debuşee  rastele/rasteluri 
Chipie/chipiuri tuneluri/tunete 
hamacuri/hamace  turnire/turniruri etc. 
madrigale/madrigaluri 


Observaţii: 

a) Concurența -e/-uri, manifestată puternic în procesul de adaptare morfo- 
logică a neologismelor, nu ocoleşte nici cuvintele vechi sau derivate de la 
acestea. Este adevărat că fenomenul are aici alte dimensiuni. lată câteva exem- 
ple de asemenea dublete (doar prima formă este corectă): 


albuşuri/albuşe cotețe /cofeturi 
blesteme/blestemuri morminte/mormânturi 

In perechea visuri/vise, ambele, variante sunt admise. Unii vorbitori le folo- 
sesc specializat: vise pentru sensul propriu, visuri pentru sensul figurat (,,ilu- 
zie, fantezie, închipuire, idee, plan”). 


b) Cele două morfeme (-e/-urt) pot marca, în unele cazuri, o diferență lexi- 
cală reală, unanim acceptată, situaţie în care fiecare formă este corectă numai 


când este utilizată cu sensul pentru care s-a specializat: 


raporturi („relaţii”) - rapoarte („documente”) 
resorturi („arce”)- resoarte („sectoare”) 


Procedeul este mai frecvent la cuvintele vechi, cărora li s-au adăugat ulteri- 
or omonime împrumutate sau care au dezvoltat sensuri noi: 


gheme (de aţă - moştenit)“ - ghemuri (la tenis - neologism) 


arcuri („armă, resort”) - arce (la geometrie) 

căminuri („Sobă, vatră, horn”)  - cămine (instituţie) 

ghivece (de flori) - ghiveciuri (mâncare) ' 

ciubucuri („bacşiş”) - ciubuce („pipe orientale”) 

coarne (la animale) - cornuri (de mâncat). 
NOTA BENE! 


m Pornind de la constatarea că cele două forme de plural din titlu (nivele- 
niveluri) au încă o circulație aproximativ egală, DOOM-2 admite întrebuința- 
rea lor în paralel. Întrebarea noastră primeşte, în acest caz, un alt răspuns: am- 
bele formulări corespund normei literare (Și-a construit o casă cu trei nive- 
luri/nivele). Am aşezat pe primul loc varianta în -uri, cum procedează de altfel 
şi Dicţionarul, pentru că, din motive eufonice, s-ar putea să fie preferată în vii- 
tor de tot mai mulţi români. Varianta a doua, mai ales forma articulată, în 
anumite contexte, deranjează acustic (Nivelele le numerotăm altfel). 


m În schimb, la substantivele grupate la punctul 3 (admise cu, ambele forme 
-e/-uri), DOOM-2 exclude neutrele anacolut, monolog, turnir, recomandând 
întrebuinţarea lor cu o singură formă de plural, cea în -uri: anacoluturi, mono- 
loguri, turniruri; pentru rastel admite numai pluralul în -e (rastele), ca şi pen- 
tru aragaz (de la punctul 1): aragaze. 


m Variantele de plural ale substantivului vis sunt considerate deja speciali- 
zate semantic: vise (imagini din timpul somnului) şi visuri (aspirații). 

40. Au fost propuse noi ifinerarii europene sau 
Au fost propuse noi ifinerare europene? 


Neologismele culte terminate în -iu (acvariu, sanatoriu, salariu, purgato- 
riu, rechizitoriu etc.) au un destin aparte în limba română. Împrumutate sau re- 
făcute după latină, ele au reactualizat o terminaţie care devenise neproductivă, 
atât la substantivele masculine, cât şi la cele neutre. Forme ca ajutoriu, 
cuptoriu, mădulariu, mărgăritariu (neutre) sau boieriu, călătoriu, învățătoriu, 
păcurariu (masculine) erau de mult timp simțite ca arhaice, fiind înlocuite cu 
ajutor, cuptor, boier, călător, păcurar etc. 

Intrând în limbă pe acest fond de abandonare a lui -iu terminal, neologisme- 
le amintite au fost supuse de la început unui curs dezavantajos, cu unele excep- 
ţii. Cele care circulă în medii închise (tehnice, ştiinţifice, juridice etc.) şi-au 
păstrat forma iniţială. Cele care, prin importanţa noţiunii denumite, au primit o 
întrebuințare mai largă, au fost supuse tendinței de eliminare a lui -iu. Aşa au 
apărut forme ca salar, seminar, servici, itinerar etc. Prin aceasta, substantive 
de tipul celor menționate îşi creează două paradigme paralele, iar unele chiar 
trei, în perioada de încadrare la noul tip flexionar. Un exemplu ilustrativ: 


Varianta A: seminariu— seminarii 
Varianta B: seminar — seminarii 
Varianta C: seminar — seminare 


Varianta B este o formă mixtă, hibridă, de tranziţie. În general, ea nu rezistă 
prea mult, cedând locul variantei C, prin renunţarea la vechiul plural, sau vari- 
antei A, atunci când limba refuză inovaţia de la singular (fără -iu). 

Prezentăm situaţia câtorva dintre cele mai cunoscute neologisme care apar- 
țin acestei categorii, raportându-le la normele limbii literare. 


1. Este corectă numai varianta A (-iu/-ii), pentru următoarele substantive 
neutre: 


auditoriu - auditorii (sală, public”; a nu se confunda cu auditor „persoană ca- 


x» 


re asistă”, substantiv masculin) 


planetariu - planetarii (a nu se confunda cu adjectivul planetar) 
purgatoriu - purgatorii 

rechizitoriu - rechizitorii 

salariu - salarii 

serviciu - servicii 

salariu - solarii 

Forme ca salar, servici, sanator, solar, purgator, frecvente în limbajul co- 
locvial, sunt refuzate deocamdată de exprimarea normată, îngrijită. 


2. Este corectă numai varianta C (cu -e la plural): 


laborator - laboratoare 
itinerar  -itinerare 
sanctuar - sanctuare 


Formularea cu itinerarii europene, din titlu, este învechită, aparține unei fa- 
ze depăşite. Corect: 


Au fost propuse noi itinerare europene. 
3. Sunt corecte două variante (B şi C), preferată fiind, deocamdată, varianta 
mixtă (B): 


seminar - seminarii 


N-ar fi exclus ca perechea seminar — seminare (C) să se impună tot mai 
mult în viitor, având avantajul „demixtării” şi al modernității. 


Observatii: 


a) Un tratament similar s-a aplicat şi altor neologisme neutre în -iu. Este 
vorba de unele împrumuturi romanice, intrate de regulă prin dublă filieră 
(franceză şi italiană). Un exemplu ilustrativ: 


A. echipagiu (it. echipaggio)- echipagii 
B. echipaj (fr. equipage)  — echipaje 


În acest caz s-a impus varianta „franceză” (B) echipaj - echipaje. Acelaşi 
lucru s-a întâmplat cu: 


personaj — personaje 
pasaj — pasaje 
peisaj — peisaje 
avantaj — avantaje 


In câteva situații a avut câştig de cauză varianta „italiană” (A): naufragiu, 
omagiu, privilegiu, sacrilegiu etc. 

b) Concurența formelor cu -«//fără -iu este prezentă şi la adjective. Limba 
literară a reţinut forma cu -iu la următoarele adjective: 


ambulatoriu  oscilatoriu 
meritoriu provizoriu 
obligatoriu tranzitoriu 


Utilizarea lor fără -iu (ambulator, obligator, oscilator, tranzitor) este neli- 
terară. 

Mai rar, este admisă şi variaţia liberă (compensator/compensatoriu) sau uti- 
lizarea ambelor forme, dar cu diferențieri semantice: 


executor („care execută”) - executoriu („care trebuie executat”). 


NOTA BENE! 

m Ca şi în cazul substantivului itinerar - itinerare, la care pluralul itinera- 
rii a fost abandonat, DOOM-2 exclude varianta seminarii, întrucât nu mai are 
sprijin într-un singular în -iu (seminariu). In consecință, singurele forme litera- 
re rămân seminar - seminare. 


m Situaţia este diferită la solar, pentru că există şi un cuvânt în -iu (solariu). 
Cele două sunt considerate, separat, cu plurale diferite, şi, desigur, cu o seman- 
tică specifică: solar - solare (seră) şi solariu - solarii (spaţiu pentru băi de soa- 
re). 


41. Au apărut două cotidiene de mare tiraj sau 
Au apărut două cotidiane de mare tiraj? 


Neologismul cotidian, cu circulaţie mai ales în limba cultă, are două valori 
în română: 


1. Cotidian - substantiv neutru (cotidian/cotidiene), cu sensul de „publicaţie 
cu apariţie zilnică, ziar”. 


2. Cotidian - adjectiv cu patru forme (cotidian/cotidiană,  cotidi- 
eni/cotidiene), care înseamnă „de fiecare zi, zilnic, ceea ce este obişnuit”. 


Mai nou, unii vorbitori fac o diferențiere formală între cele două valori, uti- 
lizând pluralul cotidiane când este vorba de substantiv: 


Au apărut două cotidiane de mare tiraj. 

Forma cotidiene este rezervată exclusiv pluralului pentru feminin/neutru al 
adjectivului: 


Facem faţă tot mai greu grijilor cotidiene. 


Întrebarea care se pune este dacă inovaţia a fost necesară şi, în consecinţă, 
dacă trebuie sprijinită, încurajată. Din păcate pentru iniţiatori, răspunsul este 
negativ. În limba română există, într-adevăr, procedeul diferenţierii morfologi- 
ce pentru a marca o specializare semantică. Scopul este realizarea clarităţii în 
comunicare. De exemplu, la a se îndoi, diferenţierea morfologică (cu -esc/fără 
-esc: eu mă îndoiesc/eu mă îndoi) evită o confuzie semantică; la fel ca la sub- 
stantivele zmei/zmeie, coarne/cornuri etc. În toate cazurile însă este vorba de 
cuvinte care fac parte din aceeaşi clasă lexico-gramaticală: verb (a se îndoi, — 


a se îndoi,), substantiv (zmeu, - zmeu,| corn, - corn.). Între acestea confuzia 


este posibilă, iar diferențierea morfologică apare ca utilă, necesară. 

La cotidian] şi cotidian nu se pune problema confuziei. Ele fac parte din 
clase lexico-gramaticale diferite (substantiv-adjectiv), iar valenţele lor combi- 
natorii sunt atât de diferite, încât orice context ne poate edifica asupra identită- 
ţii lor morfologice şi a conținutului informaţional. Este o situație similară cu a 
cuvântului frumos. Nimeni nu confundă adjectivul frumos din El era un om 
frumos cu adverbul frumos din El scrie frumos. 

Să examinăm, de pildă, prima formulare din titlu: 


Au apărut două cotidiene de mare tiraj. 


Sintagma două cotidiene, cu numeralul două ca atribut acordat, exclude 
orice interpretare adjectivală a lui cotidiene. Pe de altă parte, dar din aceeaşi 
cauză, a contextului, în sintagma grijile cotidiene, valoarea adjectivală a cu- 
vântului în discuţie este indubitabilă. 

Repetăm, dezambiguizarea morfologică este un procedeu necesar şi efici- 
ent, dar numai în interiorul aceleiaşi părţi de vorbire, unde, într-adevăr, confu- 
zia este posibilă. Unele dicționare au acceptat „inovaţia” şi i-au acordat girul. 
Dincolo de inutilitatea ei, forma nou creată (cotidiane) este greu tolerabilă şi 
pentru că sacrifică o alternanță fonetică tradițională: a/e, după un i vocalic sau 
semivocalic  (băiat/băieți,  poiană/poieni,  măiastră/măiestre, bacovia- 
nă/bacoviene). Aceasta funcţionează şi la neologisme, mai ales când ele au şi o 
valoare adjectivală, pe lângă cea substantivală: da/mațian/dalmațieni, marți- 
an/marţieni, austriac/austrieci, grobiană/grobiene etc. 

NOTA BENE! 


Considerând forma cotidiane o inovaţie inutilă, probabil tot un mod de ma- 
nifestare a hipercorectitudinii, DOOM-2 reţine numai forma cotidiene (ziare), 
făcând această precizare şi în partea introductivă (pag. XCV): „Normele actua- 
le recomandă păstrarea alternanţei la pluralul substantivului cotidian-cotidiene 
(aşa cum se comportă adjectivul din care provine)”. 


42. Mâncăm tarte cu căpşune sau 
Mâncăm tarte cu căpşuni? 


Norma veche, originară, admitea o singură posibilitate de realizare a plura- 
lului pentru substantivele feminine terminate în -ă Această desinență unică era 
vocala -e (casă - case, mamă - mame etc). Cu timpul, a apărut şi o variantă de 
plural în -i, care s-a impus treptat la tot mai multe substantive din categoria 
menţionată (barbă - barbe/bărbi, roată - roate/roți etc). Inovația a apărut şi s-a 
impus probabil după modelul femininelor cu singularul în -e (vulpe - vulpi). 
Cauza reală pare să fi fost dorința vorbitorilor de a marca mai clar, mai tran- 
şant opoziţia singular/plural. Desinenţa -i este însoţită de obicei de alternanţe 
fonetice la radical, ceea ce duce la o diferenţiere mai netă a formei de plural 
(compară coadă/coade cu coadă/cozi, unde opoziţia desinenţială -ă/-i este în- 
soțită de alternanţele oa/o şi d/z). 

Concurența dintre cele două forme s-a manifestat şi se manifestă ca un fe- 
nomen foarte complex prin durată, răspândire geografică, implicaţii sociolin- 
gvistice, reflex în limba literară. Unele substantive feminine sunt atestate, cu 
forme adaptate deja la noul model, chiar în primele noastre texte scrise (seco- 
lul al XVI-lea). Este vorba mai ales de cele terminate în -(ur)ă, -(tur)ă (adună- 
turi, băuturi, scripturi) sau care prezentau un -r- tematic (guri, scări, țări), ori 
un -g- sau -c- (biserici, lunci, vaci, rugi etc). Altele s-au încadrat mai târziu în 
această tendinţă, prelungind ezitările flexionare până în zilele noastre. Există, 
desigur, şi un lot important de feminine în -ă care au rămas neafectate de acest 
curent al modificărilor (vezi mamă - mame, casă — case, masă — mese, faţă - 
feţe etc). De asemenea, se cuvine sa menţionăm diferenţa de reacție față de 
această tendinţă, atât pe orizontală, de la un grai la altul, cât şi pe verticală, 
marcând mai ales nivelul de instrucţie al vorbitorilor, dar şi variația contextu- 
lui situaţional în care are loc comunicarea. În generai, limbajul popular, fami- 
liar s-a dovedit mai receptiv, favorizând forma în -i. 

Limba literară actuală este pusă nu o dată în încurcătură de substantivele 
feminine la care cele două forme de plural coexistă încă. Fireşte, treptat, o va- 
riantă va fi abandonată, prin decizia uzului general, dar faza variaţiei libere 
rămâne incomodă, derutantă pentru mulți vorbitori. Prezentăm în continuare 

câteva dintre aceste cuvinte cu forme duble de plural, precizând variantele re- 
comandate de lucrările normative. 


1. Sunt corecte formele de plural în -e: 


beregate 
cârje 
colinde 
coperte 
cratițe 
înghețate 
jalbe 


găluşte 
plase 
salate 
sulițe 
ulițe 
uzine etc. 


Se înţelege că variantele în -i ale acestor plurale aparţin exprimării neîngri- 
jite şi trebuie evitate (beregăţi, crătiți, găluşti, îngheţați, săli, suliți, uzini etc). 


2. Sunt literare formele de plural în -i: 


aripi 
bărbi 
bălți 
boli 
cozi 
gropi 
inimi 
izbânzi 
lacrimi 
maici 
omizi 


oglinzi 
ogrăzi 
piersici 
porfi 
roți 
reguli 
răni 
şcoli 
tălpi 
tocmeli 
vămi etc. 


Dubletele lor în -e (boabe, coaie, coade, oglinde, roate, regule, scoale etc.) 
sunt nişte arhaisme gramaticale (ca şi genitiv-dativul lor, articulat sau nu: 
boalei, acestei boale, şcoalei, acestei scoale, coalei, acestei coaie etc.) şi nu 
mai aparțin normei actuale. Faptul că la unii scriitori contemporani apar aceste 
forme nu trebuie să ne deruteze. Ele pot avea în operele literare un rol caracte- 
rizam, în afară de aceasta, să nu uităm că multe dintre variante au fost doar de 
curând abandonate, iar persoanele în vârstă mai au încă deprinderea de a le uti- 
liza. De asemenea, unele plurale în -e sunt conservate ca atare în expresii şi lo- 
cuţiuni consacrate, cu structură fixă: apune beţe-n roate, apune pe roate, cape 
roate, a băga în boale etc. Tot aici se impune precizarea că la unele neologis- 
me desinenţa -/ nu mai este dublată de o alternanță vocalică în radical. Deci: 
stații, fabrici, companii (nu staţii, fabrici, companii). 

3. Sunt admise ambele plurale (-e/-i), la următoarele substantive, cu preci- 
zarea că cel în -e este prioritar, recomandabil: 


țărance/țărănci poiene/poieni 
țigance/țigănci coarde/corzi 
râpe/răpi gogoaşe/gogoşi 


Ultimele două cuvinte au o situaţie specială. Variația liberă coarde/corzi es- 
te acceptată numai pentru unul din sensurile acestui cuvânt („strună”). Pentru 
celelalte sensuri, domenii, avem deja forme specializate: corzi (în sport, box 
mai ales), coarde (în anatomie, botanică, matematică, construcţii). Perechea 
gogoaşe/gogoşi se foloseşte în variaţie liberă când cuvântul apare cu sens pro- 
priu. Pentru sensul figurat („„minciuni”) s-a specializat pluralul în -i (gogoși). 
Limba română cunoaşte şi alte exemple de feminine terminate în -ă care mar- 
chează prin cele două plurale (-e/-i) existenţa a două cuvinte diferite (omoni- 
me) sau a două sensuri ale aceluiaşi cuvânt. 


Exemple: 

bandă - bande („grup”) şi bandă - benzi („fâşie”); 

copcă - copci („gaură”, „agrafă”) şi copcă - copce („săritură”); 

dată - dați („moment, oară”) şi dată - date („repere calendaristice”). 


Observaţii: 

a) Substantivul din titlu (căpşună) este recomandat de lucrările normative 
cu pluralul în -e (căpşune). Se înţelege, raportând întrebarea la prevederile 
normei, formularea corectă este prima: 


Mâncăm tarte cu căpşune. 

Trebuie să observăm însă că pluralul în -i (căpşuni) este cel puţin la fel de 
frecvent. Reţinerea specialiştilor față de această formă se explică prin dorinţa 
de a evita omonimia cu pluralul de la perechea căpşun — căpşuni, care denu- 


meşte planta, nu fructul. Considerăm că această prudenţă este exagerată. 


Avem chiar un exemplu, la o plantă înrudită, care arată că pericolul de con- 
fuzie nu există. Este vorba de perechile: 


frag - fragi (planta) 
fragă -fragi (fructul) 

Prin articulare (fragii - fragile) sau prin determinanții adjectivali (aceşti 
fragi, fragii aceştia - aceste fragi, fragile acestea), orice ambiguitate dispare. 
Situaţia ar fi absolut identică la perechea căpşun - căpşună: 


căpşun - căpşuni 
căpşună - căpşuni 


Să mai adăugăm că majoritatea vorbitorilor nici nu cunosc planta (căpşu- 
nul) şi nu utilizează decât cuvântul care desemnează fructul, aşa că un enunţ ca 
Piaţa este plină de căpşuni ar avea, şi din motivul arătat, dar şi din altele, o 
singură decodificare („fructe”). Aşa cum am precizat şi cu alte ocazii, nu do- 
rim să provocăm indisciplină lingvistică prin subminarea autorității normei. Pe 
de altă parte, apreciem că, în viitor, lucrările normative ar putea face aici o 
concesie uzului, acceptând ambele forme sau chiar recomandând varianta în -:' 
(căpşuni) şi când este vorba de fructele respective. 


b) în cazul substantivului căpşună - căpşune/căpşuni poate fi sesizat şi un 
alt fapt interesant. Unii vorbitori folosesc pluralul căpşuni, pentru fructe, la 
masculin: Căpşunii aceştia sunt cam scumpi (în loc de Căpşune-le/căpşunile 
acestea sunt cam scumpe). Aceiaşi vorbitori însă întrebuinţează la singular fe- 
mininul căpşună. Se ajunge astfel la un fel de „neutru invers” (singular femi- 
nin - pluralul masculin): 


o căpşună - doi căpşuni 


Această curiozitate lingvistică, rezultat al unei „„mixtări” de paradigme pa- 
ralele, este sesizabilă şi la alte câteva substantive: 


desagă - desagi (f.) 
o desagă, doi desagi de K” 
desag - desagi (m.) 


gogoaşă - gogoşi (f.) 
o gogoaşă - doi gogoşi, dei 
gogoş - gogoşi (m.) 


Fireşte, asemenea apariţii hibride nu se justifică aici şi nu trebuie încurajate. 

NOTA BENE! 


m În zona concurenţei -e/-i de la pluralul substantivelor feminine, DOOM-2 
aduce câteva recomandări noi. Sunt admise ambele plurale la co-perți/coperte, 
găluşti/găluşte, căpşuni/căpşune. Raportând întrebarea din titlu la normele ac- 
tuale, răspunsul se modifică, în sensul că sunt corecte ambele formulări, cu va- 
rianta în -/ pe locul întâi al preferințelor: Mâncăm tarte cu căpşuni/căpşune. 


m Substantivul maică („călugăriţă”) rămâne în seria de la punctul 2, cu plu- 
ral unic în -/ (maici); el este dublat însă, în noua ediţie, de maică - 2 (învechit, 
regional), cu sensul de „mamă” şi cu forme paralele de plural (maice/maici). 


m Substantivele fărancă, figancă, poiană, gogoaşă, grupate la punctul 3, se 
încadrează, în conformitate cu DOOM-2, la modelul de la 2, cu plural unic, în 
-i: țărănci, ţigănci, poieni, gogoşi. 


43. Era încovoiat ca o secere sau 
Era încovoiat ca o seceră? 


Latinescul sicilis a dat în româneşte, după toate regulile foneticii istorice, 
secere, formă conservată şi astăzi în multe zone ale țării. Odată cu impunerea 
perechii desinenţiale -ă/-i, ca model foarte productiv, pentru a marca opoziția 
singular/plural şi la substantivele feminine, a apărut singularul refăcut seceră 
El s-a consacrat şi prin simbolul des vehiculat până nu demult, „secera şi cio- 
canul”, unde articularea se făcea pe varianta seceră. Astăzi norma literară a 
abandonat singularul etimologic (secere), adoptând exclusiv forma nouă (sece- 
ră), aşa cum apare în formularea a doua din întrebarea de mai sus: 


Era încovoiat ca o seceră. 
Alte substantive feminine cu opoziția -e/-i pentru singular/plural, care pă- 


reau a urma aceeaşi modificare desinenţială ca secere/seceri > seceră/seceri, 
au abandonat acest curs. Este vorba de substantive ca: 


imagine  - imagini 
margine  - margini 
origine - origini 
tumoare  - tumori 


Norma a respins, în cazul acestor cuvinte, inovaţia cu -ă la singular (în lo- 
cul lui -e) şi, ca atare, formele: imagină, margină, origină, tumoră trebuie evi- 
tate. 

O modificare în sens invers pare a se manifesta la unele substantive femini- 
ne terminate-în -ă (precedat de j sau s), care apar, la unii vorbitori, cu singula- 
rul marcat prin -e: cârje, grije, mătuşe, păpuşe, straje, uşe etc. În realitate, este 
vorba de o rostire dialectală, cu reflex în exprimarea scrisă, pe care limba lite- 
rară nu a acceptat-o. In consecință, formele menţionate mai sus nu sunt corec- 
te, recomandabile fiind cele terminate în -ă: 


cârj pă- 
a puşa 

gnj stra 
a jă 

mă- uşă 
tuşă etc. 


De asemenea, literară este forma țigară (nu figare). 


NOTA BENE! 


Făcând concesii unor întrebuințări din lumea medicală mai ales, DOOM-2 
admite, pe lângă tumoare, varianta tumoră. Pluralul este unic: tumori. 


44. Greierele şi turnica au devenit personaje de fabulă sau 
Greierul şi turnica au devenit personaje de fabulă? 


Celebra fabulă a lui La Fontaine este cunoscută la noi sub un titlu care ar da 
câştig de cauză primei variante (Greierele şi furnica). În schimb, George To- 
pârceanu, cu poezia Balada unui greier mic, pledează pentru formularea a do- 
ua. Oricum, titlurile amintite atestă existenţa celor două forme de singular 
(greiere/greier) ale unui substantiv cu plural unic greieri. Nu este un caz izo- 
lat, deoarece limba română dispune de mai multe substantive masculine care 
prezintă la singular cele două variante (cu sau fără desinenţa -e). Iată câteva 
dintre cele mai cunoscute: 


arbore/arbor - greiere/greier 
berbece/berbec - mugure/mugur 
brusture/brustur - pieptene/piepten 
bulsăre/bulgăr - nasture/nastur 
ciucure/ciucur - plasture/plastur 
fagure/fagur - sâmbure/sâmbur 
Jluture/flutur - strugure/strugur 
genunche/genunchi - şoarece/şoarec 
graure/graur - tutore/tutor etc. 


- 105 - 


Cu câteva excepţii, aceste substantive au rădăcina terminată în consoana -r. 
Sunt cuvinte vechi, marea majoritate, unele moştenite din latină, altele proba- 
bil chiar elemente ale substratului dacic. Nu este vorba, prin urmare, de oscila- 
ţia unor neologisme în perioada de adaptare morfologică, ci mai degrabă de 
nişte modificări apărute în timp, din cauze diverse (în principal, influența mo- 
delului flexionar care realizează opoziţia singular/plural prin perechea desinen- 
țială -e/-i). Coexistenţa celor două forme nu înseamnă automat plasarea lor sub 
semnul egalităţii, al variaţiei libere. Limba literară a reţinut, de regulă, o singu- 
ră variantă, cealaltă fiind considerată astăzi învechită, regională, nerecoman- 
dabilă. Din acest punct de vedere, substantivele menţionate mai sus se reparti- 
zează astfel: 


1. Varianta corectă este cea terminată în -e: 


Arbore pieptene 
brusture  plasture 
ciucure sâmbure 
fagure strugure 
fluture şoarece 


2. Varianta corectă este cea terminată în consoană: 


berbec greier 
genunchi mugur 
graur 


3. Ambele variante sunt acceptate: 


bulgăre/bulgăr 
tutore/tutor 


Observaţii: 


a) Răspunsul la întrebarea din titlu este dat prin încadrarea substantivului 
respectiv la subclasa de la punctul 2. Deci: 


Greierul şi furnica au devenit personaje de fabulă 


Fabula lui La Fontaine, tradusă la noi încă din secolul XIX, a răspândit 
forma greiere. Traducerile efectuate mai târziu au păstrat această variantă ini- 

țială, consacrată prin intensa circulaţie a fabulei, inclusiv în literatura şcolară. 
Acest lucru nu a influențat decisiv destinul variantei în -e, ea fiind respinsă ul- 
terior de limba literară. 


b) Formele paralele (cu şi fără -e la singular) apar şi la substantive neutre, 
deşi mult mai reduse ca număr (pântec/pântece, a doua este corectă; fărmu- 
re/țărmur - ambele abandonate în favoarea variantei scurte țărm). 


NOTA BENE! 


DOOM-2 legitimează variaţia liberă pentru piaptăn/pieptene (plural piep- 
teni) şi pântec/pântece (plural pântece). Renunţă, în schimb, la dublet în cazul 
lui tutore/tutor, reţinând doar prima formă (tutore, cu pluralul tutori). 


45. A şutat Rotáriu sau 
A şutat Rotariu? 


Multe nume româneşti de familie provin din apelative terminate în -ar. 
Acestea pot să apară nearticulate (Păcurar) sau articulate, dar cu funcţia arti- 
colului preluată de vocala -u (Păcuraru). Există şi o a treia formă (Păcurariu), 
care îi derutează pe unii vorbitori, provocând ezitări în pronunțare. De această 
ultimă variantă ne vom ocupa în continuare. Înainte însă, enumerăm câteva 
dintre numele de familie cele mai obişnuite, care au corespondent în categoria 
substantivelor comune în -ar. Le prezentăm în varianta articulată, pentru că es- 
te cea mai frecvent adoptată de către purtătorii acestor nume: 


Berbeca- Cojocaru Moraru Podani 
ru 

Bivolaru Dogaru Olaru Prunaru 
Bouaru Dohotaru Păcuraru Puşcaru 
Căldăra- Fieraru Păduraru Rotaru 
ru 

Căpraru Gozaru Pescaru Sticlaru 
Cismaru Jitaru Pănzaru Şoimaru 
Ciurdaru Lemnaru Văcaru 
Ciubota- Pâslaru Viţelaru 
ru 


După cum se vede, este vorba de cuvinte vechi, derivate cu sufixul -ar, care 
indică anumite ocupaţii, mai ales din mediul rural. 

Câteva sunt moştenite direct din latină, în această formă derivată: molarius 
> morariu > morar; ollarius > olariu > olar; pecorarius >păcurariu > păcu- 

rar; piscarius > pescariu > pescar. Dar, indiferent de provenienţă (moştenite 
sau derivate), cuvintele din lista de mai sus prezintă o particularitate care ține 
de istoria lor formală: în româna veche ele se terminau în -iu. Accentul nu că- 
dea pe acest diftong terminal, ci pe vocala a din silaba anterioară: morăriu, 
olâriu, păcurariu, pescariu, bouăriu, căprăriu, văcăriu etc. Cu alte cuvinte, în 
limba veche sufixul -âr avea forma -ăriu. 

Treptat, -iu a devenit o terminaţie neproductivă la substantivele româneşti, 
atât pentru neutre, cât şi pentru masculine, fiind abandonată: ajutoriu > ajutor, 
mădulariu > mădular, mărgăritariu > mărgăritar, boieriu > boier etc. (vezi 
întrebarea nr. 40). Forma arhaică (cea cu -iu) se mai păstrează o vreme în gra- 
iurile locale, fiind conservată apoi mai ales în numele proprii care au avut la 
bază apelativele menţionate: Bovăriu, Morăriu, Puşcăriu, Olâriu, Păcurariu 
etc. Aceste variante vechi sunt atestate mai ales în zonele mai conservatoare 
din Transilvania şi Moldova. Ele depăşesc de fapt sfera numelor formate cu - 
ar (-ariu), întâlnindu-se, în mai mică măsură, desigur, şi la substantive proprii 
ca Boieriu, Copâciu, Turcăşiu, Jeleriu etc. 

Vorbitorii din sudul țării asimilează adeseori această desinenţă arhaică (-iu) 
cu sufixul -iu, accentuat, din Atanasiu, Antoniu, Manoliu, Vasiliu etc, nume 
proprii de provenienţă sau doar cu rezonanţă grecească. Consecința este că ei 
deplasează accentul pe ultima silabă şi la cuvintele vechi româneşti; diftongul 
ascendent (semivocală + vocală) devine descendent (vocală + semivocală), iar 
Rotăriu ajunge Rotariu, Olâriu se transformă în Olâriu etc. În acest fel, nume- 
le amintite sunt îndepărtate de transparenţa şi motivaţia lor iniţială, sunt depo- 
sedate de farmecul şi parfumul lor istoric. 

O contribuţie nefastă în acest sens au crainicii de radio şi televiziune, care 
se întrec în a „greciza” aceste nume, creând o adevărată modă. Mai ales emisi- 
unile sportive şi programele de muzică uşoară, ambele cu foarte largă audiență 
la public, răspândesc cu insistență variantele deformate (Boieriu, Rotariu, 
Morăriu, Pescariu, Țurcăşiu, Trăistariu etc). Este adevărat că unii purtători ai 
acestor nume „bucureştenizate” au acceptat rapid „dezetimologizarea”, alții 
chiar au provocat-o. Pentru ceilalți însă, modificarea discutată aici apare ca un 
abuz. 


Observaţii: 

1. Faptul că unii români din Transilvania, treziţi peste noapte că-i cheamă 
Boroş, Vereş, Chedveş etc, şi-au adăugat sufixul -iu (Boroşiu, Vereşiu, 
Chedveşiu) are o noimă şi o justificare. Este de înţeles şi „dezetimologi-zarea”, 
prin sufixul amintit, a unui nume ca /oţiu. Chiar şi pentru Creţiu, Moțiu, 
Oprişiu s-ar putea găsi argumente. Nu este cazul, cum am precizat, cu cele de 
tipul Rotariu. 

2. Mai nou, radioul şi televiziunea participă intens şi la răspândirea unor 
abateri lingvistice cu consecinţe care nu mai privesc doar o persoană sau alta. 
Este vorba de foarte numeroasele neologisme, care încep cu e şi care tot mai 
mult sunt pronunţate cu ie (i asilabic + e): leuropa, ievenimentY%partea de iest 
a țării, ierou, ieconomie de piaţă, iepocă istorică, ienergie ielectrică, 
exprimare corectă, ievoluţie istorică etc. Abaterile de la normele ortoepice 
sunt aici de două ori nefaste: (1) îndepărtează forma pronunţată de cea scrisă; 
(2) înstrăinează aceste neologisme de etimonul lor internațional. 


NOTA BENE! 


DOOM-2 menţionează în partea introductivă (pag. LI) această „inovaţie” în 
accentuarea numelor proprii şi reclamă ferm abandonarea ei: „Unele nume 
româneşti de familie aparent asemănătoare trebuie accentuate diferit, în con- 
formitate cu originea şi structura lor: Vasiliu, dar Rotariu”. 


46. Răspunde elevul /onescu Radu sau 


A. 


Răspunde elevul Radu lonescu? 


Ordinea de succesiune a celor două nume („de familie” şi „de botez”) nu este 
identică la toate popoarele, nici măcar Ia cele din Europa. Maghiarii, de exem- 
plu, au adoptat formula cu numele de familie în poziţie iniţială (Petofi 
Săndor). Modelul predominant este însă celălalt: numele de botez + numele de 
familie, ceea ce justifică prezenţa elementului de compunere pre („înainte”) la 
termenul care indică numele de botez - prenume. Nume cunoscute ale civiliza- 
tiei şi ale culturii unor popoare europene ilustrează această aserţiune: William 
Shakespeare, Carlo Goldoni, Jean-Jacques Rousseau, Miguel de Cervantes, 
Lev Tolstoi, Mihai Eminescu etc. 

În acest context, dezavantajul modelului prim constă în faptul că el prezintă 
un fel de excepţie de la regula generală. Aceasta impune, la antropo-nimele au- 
tohtone, două variante de succesiune: una pentru interior şi alta pentru circula- 
tia internaţională (Petöfi Săndor - Săndor Petöfi). În schimb, prezintă avanta- 
jul că, în circulaţia internă, ordinea de asociere nume - prenume, se păstrează 
în orice condiţii, Celelalte limbi, între care şi româna, operează, în interior, cu 
două variante funcţionale: 


nume +, prenume - pentru liste" alfabetice cataloage, acte oficiale de iden- 
titate, alte documente administrative (Ionescu Radu); 


prenume + nume - pentru celelalte situaţii (Radu Ionescu). Se înţelege de 
aici că niciuna dintre cele două combinări nu încalcă, în sine, vreo regulă 
gramaticală. Abaterea frecventă se produce în raport cu norma funcțional- 

stilistică, prin inadecvare la context. Este vorba, în esenţă, de utilizarea abu- 
zivă a variantei A (nume + prenume). Această variantă trebuie văzută ca o 
formulă de excepţie pentru ocazii speciale. Numai sub această rezervă un 
pre-nume poate fi acceptat în poziţie de post-nume. Cu alte cuvinte, starea 
normală a acestei sintagme antroponimice este prenume + nume. Repoziţi- 
onarea celor două elemente componente reprezintă un artificiu lingvistic 
acceptat ocazional, din rațiunile administrativ-organizatorice arătate: stabili- 
rea unei ordini obiective, pe criterii alfabetice, în cataloage, liste, concur- 
suri, lucrări de evidenţă etc. Nu se poate nega, prin urmare, utilitatea acestei 
inversiuni topice în administraţie, pentru o identificare rapidă şi exactă. Din 
păcate, aşa cum am arătat, s-a ajuns la o supralicitare a variantei administra- 
tive, la un abuz care poate avea efecte negative asupra individului. 


Chiar la grădiniță, dar mai ales în gimnaziu şi liceu, elevul este „strigat” ca 
la catalog (nume + prenume) şi este învăţat sau lăsat să se prezinte astfel. Ca 
elev, student, ucenic, militar, salariat, alegător, contribuabil etc, cetățeanului i 
se fixează mereu în memorie că el este Ionescu Radu (nu Radu Ionescu). În 
schimb, marile personalități ale neamului său sunt Dimitrie Cantemir (nu Can- 
temir Dimitrie), Mihai Eminescu (nu Eminescu Mihai), Nicolae Iorga (nu lor- 
ga Nicolae) etc. Prin contrast, varianta A, depăşindu-şi destinația pur ordona- 
toare, are efectul negativ amintit mai sus, acela de depersonalizare, înseriere, 
înregimentare. Conotaţiile peiorative ale acestei sintagme, în anumite contexte, 
au fost sesizate şi valorificate cu subtilitate în presă, în disputele parlamentare, 
în discursurile politice etc. Persoanele căzute în dizgrație publică sau care sunt 
dorite ca atare nu mai sunt numite Gheorghe Munteanu sau lon Popescu, ci 
Munteanu Gheorghe, Popescu lon etc. Poate exemplul cel mai concludent este 
acela al soților Ceauşescu, care după revoluţie au devenit Ceauşescu Nicolae şi 
Ceauşescu Elena, ordine antroponimică imposibilă înainte, evitată chiar şi în 
listele bibliografice. Într-o perioadă în care se încearcă reabilitarea personalită- 
ţii umane, ocultate atâta vreme de colectivism şi egalitarism păgubos, nu este 
bine să neglijăm asemenea nuanţe psiholingvistice. Tânărul trebuie să ştie, cât 
mai devreme, că el este o individualitate distinctă, un unicat, că este Radu Io- 
nescu, nu Ionescu Radu sau Ionescu, pur şi simplu, un nume oarecare, inserat 
la litera I. Pentru aceasta, oamenii şcolii în primul rând ar trebui să evite abu- 
zul în utilizarea sintagmei administrative, numind copiii în ordinea firească 
(prenume-nume) şi cerându-le să semneze ei înşişi în acest fel lucrările de con- 
trol, testele, tezele etc. În armată, s-ar cuveni să se exerseze acelaşi mod de au- 
toprezentare. De asemenea, presa scrisă şi cea vorbită ar putea acorda un plus 
de atenţie acestui aspect, evitând discriminările involuntare dintre academicia- 
nul Radu Ionescu şi tractoristul Ionescu Radu. Bineînţeles, dincolo de acestea 
şi înaintea tuturor, familia este datoare să-l obişnuiască pe copil cu numele său 
adevărat, în ordine naturală, nu cu cea practicată la tribunal. 

47. Mulţumim mass-media locale pentru ajutor sau 
Mulţumim mass-mediei locale pentru ajutor? 


Substantivul mass-media este un anglicism apărut relativ recent în limba 
română. Mai ales după revoluţie, a dobândit o circulaţie remarcabilă: în discur- 
surile politice, în limbajul gazetăresc, dar şi dincolo de aceste zone. Altfel 
spus, a devenit un cuvânt la modă, care s-a impus şi care va rămâne în limba 
română, pentru că este un termen necesar. Prin sensul său generic, face puţină 
ordine, pune sub o uriaşă cupolă semantică o realitate relativ nouă, în continuă 
expansiune şi diversificare. Recunoscând importanţa acestui neologism, apare 
legitim interesul pentru adaptarea lui, cât mai naturală şi mai rapidă, la siste- 
mul limbii române. 

Din punct de vedere fonetic, lucrurile par a se fi clarificat definitiv, a avut 
câştig de cauză aspectul grafic [mass-media] şi nu pronunţarea din engleza 
americană \mces-midid\ încercările sporadice ale unor români anglofoni de a 
schimba cursul lucrurilor nu credem că mai pot modifica această direcție, iar 
gestul lor este privit ca o manifestare de snobism lingvistic. 

Sub aspect gramatical, adaptarea merge mult mai încet, înregistrându-se 
mari oscilaţii. Câteva exemple: 


Mass-media româneşti n-au destul impact asupra factorilor de decizie (= 
substantiv neutru, plural); 

Mass-media românească n-a reflectat corect acest important eveniment (= 
substantiv feminin, singular); 

O vedetă a mass-media americană... (= substantiv feminin, singular, cu geni- 
tivul nemarcat desinențţial); 

Obligațiile morale ale mass-mediei de /a noi... (= substantiv feminin, singular, 
cu genitivul marcat desinenţial şi prin articol); 

Reacția întregii mass-media maghiare... (= substantiv feminin, singular, in- 
variabil, cu genitivul marcat sintagmatic, la cele două adjective care îl înca- 
drează); 

S-a alăturat mass-mediei din opoziție (= substantiv feminin, singular, cu dati- 
vul marcat prin desinenţă şi articol). 


După cum se vede, mass-media este tratat când ca un substantiv neutru la 
plural, când ca un feminin singular, invariabil sau flexionat. Ca termen iradiant 
în acord, impune verbului sau adjectivului fie singularul, fie pluralul, iar acor- 
dul cazual se realizează cu inconsecvenţă. 

Dificultatea adaptării este cauzată de câteva caracteristici ale elementelor 
care alcătuiesc acest cuvânt compus. La început, în engleza americană a fost 
vorba de o structură mai amplă; mass-communication media, redusă apoi la un 
cuvânt compus (mass-media) formă mai economicoasă, care s-a şi impus ca 

atare. Termenul prim (mass) - şi el un cuvânt internaţional (lat. massa, fr. 
masse, engl. mass) - nu are importanţă pentru discuția noastră. Al doilea com- 
ponent (media) este important, pentru că de la el pleacă ezitările de încadrare 
gramaticală şi tot el poate oferi soluţia optimă pentru „românizare”. Media, 
după cum se ştie, este pluralul latinescului medium („„mijloc”), păstrat de en- 
gleză în varianta latinească, cu desinenţa -a pentru plural (în scriere, nu şi în 
pronunțare, după cum s-a văzut). Prin urmare, înregistrarea substantivului 
mass-media, în lucrările noastre lexicografice şi normative, ca un neutru plu- 
ral, are o justificare solidă, ca şi acceptarea unei forme cazuale invariabile. 

Şi totuşi, trebuie să admitem că sunt situaţii diferite: ceea ce a mers foarte 
bine pentru engleză nu se prea potriveşte pentru română. Păstrarea lui mass- 
media în formă invariabilă este simplu de realizat într-o limbă în care cazurile 
se exprimă prepozițional, acordul adjectivului este inexistent, iar cel verbal are 
câmp limitat de manifestare şi este marcat destul de discret. Pentru vorbitorul 
român însă, asocieri ca ale mass-media româneşti sau mass-media au reflectat 
sună foarte straniu. Morfemul -a este, în română, prea specializat ca marcă a 
categoriilor de „feminin, singular, nominativ-acuzativ, articulat definit”, încât 
să poată fi admis ca semn al pluralului sau al genitiv-dativului. Fireşte, îl avem 
în vedere pe vorbitorul mediu, nu pe cel capabil de etimologie gramaticală sau 
de transfer interlingvistic. lar faptul că ne gândim la un asemenea vorbitor este 
justificat de circulaţia cuvântului mass-media, care nu mai este atestat doar la 
vârful piramidei lingvistice, ci, cum arătam la început, mult spre baza acesteia. 

Ce se va întâmpla, în acest caz, cu substantivul în discuţie? O prognoză 
plauzibilă s-ar putea da observând soarta altor substantive neutre latinești, care 
au pătruns în limba română, direct sau prin altă filieră, dar tot sub unica formă 
a pluralului în -a. Există, de pildă, cuvântul agendă, adaptarea latinescului 
agenda (pluralul lui agendum), sau erată, de la errata (pluralul lui erratum). 
Intrând în limbajul general, aceşti termeni tehnici s-au dezetimologizat parțial 
(semantic şi gramatical). Nu mai sunt percepuți ca plurale ale unor neutre lati- 
neşti, ci ca substantive feminine obişnuite, cu opoziții flexionare specifice 
acestei subclase: o agendă, unei agende, agendei, agendele, agendelor etc. 
(respectiv, erată, eratei, eratele etc). În schimb, coriggenda (pluralul lui 
coriggendum) şi, parţial, addenda (pluralul lui addendum), păstrându-şi statu- 
tul de termeni tehnici, au o circulaţie mai redusă, în cercul specialiştilor, care 
n-au simţit nevoia să-i „românizeze”. În orice caz, mass-media nu face parte 
din categoria ultimelor două exemple, ci din seria celor dintâi (agendă, erată). 
El este tot mai mult simțit astăzi, de românii care-l utilizează, ca un substantiv 
feminin, cu sens colectiv. Este vorba de un colectiv complet, de tipul armată, 
studențime, nomenclatură etc, la care accentul cade pe ideea de unitate, de an- 
samblu, nu pe cea de pluralitate, şi cu care acordul adjectival şi cel verbal se 
fac, obligatoriu, la singular. Aşa stând lucrurile, noi credem că viitorul va fi al 
formelor de tipul: întreaga mass-medie românească a protestat, Reprezentanţii 

mass-mediei româneşti etc, în care substantivul amintit este tratat ca un femi- 
nin obişnuit. Cu atât mai mult, când e vorba de cazul dativ, exprimarea cea mai 
firească ni se pare cea în care este utilizată varianta „românizată”: 


Mulţumim mass-mediei locale pentru ajutor. 


Grafic, se pot menţine, deocamdată, atât dublul s, cât şi cratima, dat fiind 
statutul său de cuvânt internaţional. Nu respingem, într-o primă fază de adapta- 
re, nici păstrarea grafică a formei latineşti, pentru genitiv-dativ, la care să se 
adauge flectivul românesc, despărțit prin cratimă (media-ei). Nu este însă o fa- 
ză absolut necesară, având în vedere nevoia de adaptare cât mai rapidă a aces- 
tui neologism. 

În încheiere, atragem şi noi atenţia asupra asocierii pleonastice mijloace 
mass-media, în speranţa evitării ei în exprimare. 


NOTA BENE! 


DOOM-2 a oficializat noul statut gramatical al substantivului mass-media 
(= feminin, singular), asimilându-l mai vechilor neutre latineşti la plural 
(agenda, errată), adaptate la noi în acelaşi fel (o agendă, agende, agendei şi o 
erată, erate, eratei). In consecință, mass-media a devenit un substantiv româ- 
nesc flexibil, iar dintre variantele din titlu, corectă este cea de a doua: Mulțu- 
mim mass-mediei locale pentru ajutor. 

Ca termen prim în acordul gramatical, mass-media reclamă un predicat la 
singular şi un atribut acordat în gen, număr şi caz: Mass-media internațională 
a reacționat prompt. 


48. Comandăm friptură de vita înăbuşită sau 
Comandăm friptură înăbuşită de vita? 


Grupul substantiv + prepoziţie + substantiv este foarte bine reprezentat în 
limba română, atât ca îmbinare liberă (casa din deal), cât şi ca structură fixă, 
în cuvinte compuse (cal-de-mare, floare-de-colţ, iarbă-de-mare, lapte-de- 
pasăre, viță-de-vie etc). 

Există şi numeroase îmbinări după modelul amintit, care au un statut inter- 
mediar, dar care sunt tratate de către mulți vorbitori ca un bloc lexico- 
gramatical unitar, indestructibil, adică tot ca nişte cuvinte compuse: 


certificat de naştere (deces, căsătorie, proprietate, producție etc); 
magazin de prezentare (desfacere, confecţii, încălțăminte etc); 
spital de copii (boli infecțioase, boli profesionale etc); 

casă de cultură (odihnă, oaspeți); 

pantofi pentru bărbaţi (femei, copii); 
friptură de vită (vițel, porc, pasăre etc). 


Interpretarea lor ca structură fixă, ca un bloc inseparabil nu deranjează, în 
general, mai ales că în multe cazuri nici nu este prea departe de adevăr. Există 
însă o împrejurare în care interpretarea amintită poate produce confuzii, for- 
mulări discutabile. Este vorba de situaţii ca aceea din titlu, în care intervine un 
al doilea atribut: (substantiv + prepoziţie + substantiv) + atribut. Plasat după 
„cuvântul compus”, acest determinant (înăbușită) poate fi analizat şi ca un 
„atribut al atributului”, membru al sintagmei vită înăbușită (mi friptură înăbu- 
şită, cum este normal şi logic). 

Această denaturare a relațiilor sintactice (şi a mesajului) se poate evita prin 
schimbarea ordinii de succesiune a celor două atribute, ca în varianta a doua 
din titlu: 


Comandăm friptură înăbuşită de vită. 


Trebuie precizat că acest artificiu de topică este necesar numai când cele 
două substantive care încadrează prepoziția au aceleaşi categorii gramaticale 
(= acelaşi gen, acelaşi număr): 


ulei de motor uzat > ulei uzat de motor. 


În rest, adjectivul - atribut poate sta foarte bine şi pe poziţia a treia, deoare- 
ce se produce o dezambiguizare prin acord: 


un certificat de căsătorie nou; 
un spital de copii foarte modern; 
friptură de porc înăbuşită; 

roţi de maşină uzate. 


Soluția modificării de topică este valabilă şi atunci când pe poziţia a treia 
apare un atribut substantival. Facem din nou precizarea că acest artificiu de re- 
poziţionare este necesar numai când conexiunile logico-sintactice sunt ambi- 
gue. De exemplu, formularea pantofi pentru bărbaţi de import admite şi asoci- 
erea sintactică bărbați de import, de aceea trebuie făcută inversarea de ordine: 
pantofi de import pentru bărbaţi. Există şi soluţia adjectivării primului atribut 
substantival din varianta iniţială: pantofi bărbăteşti de, import. 

Rezolvările date (repoziţionarea, adjectivizarea) nu sunt însă posibile întot- 
deauna. De pildă, în segmentul Spitalul de/pentru copii din Baia Mare, formu- 
larea inversată (Spitalul din Baia Mare de/pentru copii) este stângace, lipsită 

de naturaleţe. Eventual o exprimare ca Spitalul de copii al municipiului Baia 
Mare ar putea împăca lucrurile, eliminând tentaţia unor false conexiuni, în ul- 
timă instanță, nici succesiunea din varianta inițială nu trebuie cu orice preţ 
abandonată, întrucât doar un cusurgiu obstinat poate pretinde că, în acest caz, 
el înţelege că respectiva instituţie este „numai pentru copiii din Baia Mare”. La 
fel, în sintagma casa de odihnă a sindicatelor, asocierea odihna sindicatelor, 
posibilă teoretic,, este mai degrabă un fel de „nod în papură” decât un viciu re- 
al de construcţie. 

Scrupule trebuie să ne facem mai ales acolo unde denaturarea relațiilor sin- 
tactice şi a mesajului este reală şi adeseori dublată de efecte comice, involun- 
tare, ca în prima variantă din titlu sau ca în alte îmbinări devenite celebre: 


jucării pentru copii din plastic; 

paturi pentru copii de fier; 

mănuşi pentru bărbaţi de lână, 

cizme pentru dame de piele; 

chipie pentru ceferişti cu fundul roşu etc. 


49. Din punct de vedere al efectelor economice, măsura luată a repre- 
zentat un eşec sau 
Din punctul de vedere al efectelor economice, măsura luată a re- 
prezentat un-eşec? 


Expresia substantivală punct de vedere este, în propoziţiile de mai sus, re- 
gentul unui atribut determinativ (al efectelor), în această poziţie sintactică, 
prezenţa articolului definit la termenul determinat este obligatorie. Construcția 
corectă este cea de pe locul doi: 

Din punctul de vedere a/ efectelor economice, măsura luată a reprezentat un 
eşec. 


Când atributul are caracter calificativ, lucrurile se schimbă: 
Din punct de vedere economic, stăm prost. 


Simplificând regula, într-o formulare mai puțin teoretică, am putea prezenta 
cele două scheme sintactice astfel: 


a) din punctul de vedere + al + substantiv în genitiv = cu articol; 
b) din punct de vedere + adjectiv = fără articol. 

In cele mai multe situații vorbitorul poate opta pentru oricare dintre cele 
două scheme sintactice, cu condiţia respectării regulii de articulare: 


Din punctul de vedere al teoriei, stăm bine (a). 
Din punct de vedere teoretic, stăm bine (b). 


Uneori însă nu avem de ales, suntem constrânşi la utilizarea unei singure 
variante. Exemplu: 


Din punctul de vedere al partidului nostru, acest tratat a fost o eroare. 


Important este, repetăm, ca în cazul acestei soluţii (= schema a) să nu negli- 
Jăm obligativitatea articolului. 


Observaţie: 


Tendinţa unor vorbitori de a folosi varianta nearticulată, indiferent de natu- 
ra determinantului, este un fapt frecvent reperabil astăzi. Ei tratează sintagma 
din punct de vedere ca pe o locuţiune prepoziţională limitativă, o construcţie 
fixă, invariabilă. Această interpretare nu este lipsită de un anumit suport logi- 
co-gramatical şi de o anumită şansă de confirmare în viitor. Oricum, chiar dacă 
această îmbinare tinde să primească, în perspectivă, un alt statut, în faza actua- 
lă suntem obligaţi să-i aplicăm regulile specifice unei îmbinări libere. 


50. Mergem la Vişeu de Sus 
sau Mergem la Vişeul de Sus? 


Răspunsul la această întrebare presupune lămurirea în prealabil, a unor as- 
pecte teoretice care privesc articularea substantivelor româneşti, în general, şi 
cea a numelor proprii, în particular. Articularea unui substantiv este motivată 
(1) morfologic, pentru a marca una dintre cele trei opoziții ale categoriei de- 
terminării (determinat  hotărât/determinat nehotărât, determinat  hotă- 
rât/nedeterminat, determinat nehotărât/nedeterminat) sau (2) sintactic (sunt 
funcţii, poziţii sintactice care reclamă prezenţa articolului). 


1. Numele proprii nu au categoria morfologică a determinării. Având toc- 
mai rolul de a individualiza şi a identifica un anumit „obiect”, ele au întot- 
deauna un caracter determinat şi nu intră în jocul celor trei opoziții menţionate 
mai sus. Din perspectivă morfologică, faptul că o persoană se numeşte Arde- 
lean sau Ardeleanu nu are absolut nicio relevanţă; la fel, denumirea Feleac sau 
Feleacu, pentru comuna din vecinătatea Clujului, este o problemă exclusiv 
formală. În ambele situaţii (Ardeleanu, Feleacu), -u nu este un morfem al de- 

terminării, nu este expresia unei opoziții de conţinut, cu alte cuvinte, nu este 
un articol propriu-zis, ci o simplă terminaţie nesemnificativă. 


2. Articularea motivată sintactic este altceva şi diferenţiază net cele două 
categorii de nume proprii. 


a) Antroponimele nu cunosc nici această articulare. Indiferent de funcția lor 
sintactică, ele îşi păstrează forma iniţială (care poate fi cu -u, sau fără -u): 


Merg până la Ardelean/Ardeleanu (complement circumstanţial). 
Ardelean/Ardeleanu este bolnav (subiect). 
L-am vizitat pe Ardelean/Ardeleanu (complement direct). 


b) Toponimele se comportă diferit sub aspectul articulării, în poziţia de 
complement circumstanțial nu reclamă articol: 


Merg la Cluj (Paris, Vişeu, Sighet etc). 


În funcţia de subiect, în cea de complement direct sau ca regent al unui 
atribut determinativ, regula articulării se aplică obligatoriu: 


Clujul (Parisul, Vişeul, Sighetul etc.) este frumos. 
Am vizitat Clujul (Parisul, Vişeul, Sighetul etc). 
Din Clujul cel vechi se mai păstrează doar centrul. 
Mergem la Vişeul de Jos. 


Puținele toponime feminine care în forma-tip sunt fără -a (Târgovişte, 
Orăştie etc.) se conformează şi eîe „articulării sintactice”: 


Mergem la Târgovişte (Orăştie), dar 
Târgoviştea (Orăştia) este frumoasă. 
Am vizitat Târgoviştea (Orăştia) în anul acesta. 


Toponimele străine sunt supuse şi ele aceleiaşi reguli, aşa cum s-a întâm- 
plat în exemplele anterioare cu toponimul Paris. Alte exemple: 


Am fost în Luxemburg. 

Luxemburgul e mic. 

Am vizitat Luxemburgul. 

Mă simt ca în Luxemburgul de altădată. 

Cele care, din motive fonetice, nu admit articularea se utilizează ca apozi-ţii 
pe lângă un termen generic: 


Am vizitat statul Chile (statul Peru, republica San Marino, principatul Mona- 
co, oraşul Tokio etc). 


La unele se încearcă, chiar şi în aceste condiţii fonetice, constituirea unei 
forme articulate (Peru-ul, Tokio-ul). 


Observaţii: 

m Toponimele româneşti cu structura substantiv + atribut determinativ se 
supun regulii „articulării sintactice” a termenului regent, indiferent dacă atri- 
butul este adverbial (Vişeul de Sus, Timişul de Jos), substantival (Izvorul Cri- 
şului, Sighetul Marmaţiei, Râul de Mori) sau adjectival (Ceanul Mare, Târgul 
Secuiesc). Aserţiunea este valabilă şi când substantivul-regent este la plural: 
Roşiorii de Vede, Vălenii de Munte etc. 

Toponimele de tipul: Târgu-Mureş, Tărgu-Neamţ, Târgu-Jiu, Tărgu-Ocna, 
Turnu-Severin, Râmnicu-Vâlcea etc, compuse pe principiul nominativ + nomi- 
nativ, marchează prin linioară absenţa lui -/. Sudura lor internă este mult mai 
mare. Unele au o flexiune terminală (Tărgu-Mureşului), similar compuselor 
care se scriu deja într-un singur cuvânt (Câmpulung). 


m Ideea că vocala -u poate prelua funcţia articolului hotărât este corectă 
(Arpaşul de Sus > Arpaşu de Sus), dar numai pentru exprimarea orală. Feno- 
menul are o manifestare identică şi la substantivele comune. Toţi pronunțăm, 
de pildă, Omu nu-i maşină, dar scriem Omul nu-i maşină. Numai stilul so- 
lemn impune, ca o excepție, pronunţarea lui -/. Prin urmare, putem avea: 


Clujul trebuie vizitat (varianta scrisa)/Cluju trebuie vizitat (varianta pronunța- 
tă). 
Vişeul de Sus trebuie vizitat (scris)/Vişeu de Sus trebuie vizitat (oral). 


Varianta din stânga o raportăm la normele ortografice; cea din dreapta, la 
normele ortoepice. 

m Nomenclatorul localităţilor din ţară „oficializează” varianta „pronunţată” 
a toponimelor cu structura substantiv + atribut determinativ. Panourile indica- 
toare de la intrarea şi ieşirea din aceste localități popularizează şi ele, din păca- 
te, forme ca: Izvoru Crişului, Șimleu Silvaniei, Vişeu de Sus/de Jos, Cristuru 
Secuiesc etc. Considerăm că se impune o adecvare a acestor denumiri la rigori- 

le gramaticale şi ortografice ale limbii scrise (Vişeul de Sus, Arpaşul de Jos, 
Sighetul Marmaţiei, Cristurul Secuiesc etc). 

Toponimele simple terminate în -u (Malu, Omu, Postăvarii, Bragadiru, 
Deveselu, Feleacu etc.) au un regim asemănător cu cel al antroponimelor 
(Munteanu, Ardeleanu, Olani, Rotam), de aceea nu reclamă, nici în scris, pre- 
zenţa lui -. 


51. Vorbeşte inginer lon Popescu sau 
Vorbeşte inginerul lon Popescu? 


Atributele de identificare, cum este Jon Popescu în propoziţiile din titlu, re- 
clamă ca apelativul-regent să fie articulat (direct sau indirect): oraşul Cluj- 
Napoca, renumitul doctor /onescu, romanul Moromeţii etc. 

Mai nou, se manifestă o frecventă abatere de la această normă, mai ales în 
următoarele situaţii: 

a) Când este vorba de titluri, funcţii, profesii, grade militare. Exemplu: 


Au participat academician Victor Popescu, doctor Ion Pop, colonel Tiberiu 
Stan, economist Măria Ionescu etc. 


b) în îmbinări cu substantivele hotel, restaurant, bar. În special primul este 
des folosit fără articol: 


A fost cazat la hotel Napoca. 


Este de presupus că răspândirea acestor forme greşite a pornit, cel puţin în 
cazul substantivelor de la a), de la formulele utilizate în semnături, unde se 
apelează, de regulă, la prescurtări (dr., ing., pro/, acad., col. etc.) sau la sub- 
stantive întregi, dar fără articol. Pentru situaţia de la b), un rol hotărâtor a avut 
alcătuirea firmelor şi reclamelor, cu vădite influenţe străine, manifestate şi în 
desele inversări de topică (Napoca Hotel, Intim Bar etc). 

Dacă semnăturile şi firmele comerciale pot fi exceptate oarecum de la regu- 
lă, prin statutul lor special, utilizarea atributelor de identificare în propoziții şi 
fraze impune respectarea exigenţelor de articulare. Aceasta cu atât mai mult, 
cu cât, în ultima vreme, se observă o extindere periculoasă a nearticulării ape- 
lativului-regent la structuri care depăşesc condiţiile menţionate la a) şi b): 


Vântul va bate din sector nordic. 


A apărut o nouă statuie în cartier Andrei Mureşanu. 
Locuiesc în bloc A, etaj VII. 

Asemenea exprimări sunt incorecte şi trebuie evitate. Se înţelege că prima 
variantă din titlu intră în această categorie. Corect: 


Vorbeşte inginerul Jon Popescu. 


Apariţia substantivelor domn sau doamnă în fața apelativului care indică 
gradul, funcţia, titlul determină deplasarea articolului la substantivele menţio- 
nate: 


Vorbeşte domnul inginer lon Popescu. 


Aceasta simplifică puțin lucrurile, prin evitare, în prezentările care se fac 
unor persoane la radio, televiziune, întruniri profesionale, politice etc. Din pă- 
cate, în autoprezentări nu putem recurge la domn şi doamnă (exceptând unele 
situații speciale), astfel încât trebuie să avem grija articulării substantivului ca- 
re indică profesia, funcția, gradul etc. 


Sunt inginerul Jon Popescu. 


52. Întreg stadionul aplaudă sau 
Intregul stadion aplaudă? 


Grupul substantiv + adjectiv/adjectiv + substantiv are în limba română o ar- 
ticulare sintagmatică: articolul este plasat în fața sintagmei, dacă este nehotărât 
(un prieten bun/un bun prieten), sau se ataşează primului constituent al grupu- 
lui, dacă este vorba de articolul hotărât (prietenul bun/bunul prieten). Sub as- 
pectul conținutului, articolul vizează, în ambele poziții, numai substantivul. La 
sintagmele masculine şi neutre, articolul este şi unica marcă a cazului, pentru 
ambele cuvinte (bunului prieten/prietenului bun), încât putem spune că are loc, 
cel puțin la aceste două genuri, şi o declinare sintagmatică. 

Există însă în limba română câteva adjective incompatibile cu articularea 
formală, de aceea, în topica adjectiv + substantiv, ele transferă articolul definit 
la termenul al doilea, contrar regulii generale. Sunt în asemenea situații: 

a) Unele adjective invariabile (ditamai lunganul; cogeamite bărbatul); 


b) Adjectivele pronominale de întărire (însuşi directorul; înşişi profesorii); 


c) Numeralele colective cu valoare adjectivală (amândoi părinţii; tustrei 


fraţii). 


Un caz aparte îl reprezintă cuvântul tot, ca adjectiv. La singular, el formea- 
ză sintagmă cu substantivul numai la nominativ şi acuzativ şi nu acceptă arti- 

col definit, indiferent de locul ocupat în sintagmă (tot stadionul/stadionul tot). 
La genitiv şi dativ este utilizat un sinonim, adjectivul întreg. Acesta acceptă 
articolul definit, încadrându-se în regula generală a articulării primului consti- 
tuent (întregului stadion/ stadionului întreg). La nominativ şi acuzativ însă, 
după cum se vede şi în enunţurile din titlu, după modelul lui tot, adjectivul în- 
treg poate să apară şi nearticulat, ca prim termen al sintagmei. Formula este 
acceptată de toată lumea, nu se pune problema incorectitudinii. Totuşi, având 
în vedere că, dintre cele două forme paralele, prima (întreg stadionul) are o 
aplicabilitate limitată la nominativ/acuzativ (nu se spune întreg stadionului), 
iar cealaltă acoperă toată paradigma flexionară (întregul stadion/intregului 
stadion), considerăm că opţiunea pentru această variantă ar trebui încurajată: 


Întregul stadion aplaudă. 


53. Planurile de restructurare ale guvernului nu s-au aplicat sau 
Planurile de restructurare a guvernului nu s-au aplicat? 


Articolul posesiv (al, a, ai, ale) este ataşat de regulă unui genitiv sau unui 
posesiv (meu, tău, său etc), dar forma lui este controlată de alt termen, care nu 
o dată se află la distanță mare» în enunţ. Uneori intervin şi alte elemente care 
complică acest acord. 

Cele mai multe probleme le ridică structura substantiv + prepoziţie + sub- 
stantiv, urmată de al, a, ai, ale, când cele două substantive sunt de genuri sau 
numere diferite. Dificultatea este generată de faptul că atributul din dreapta ar- 
ticolului posesiv poate fi raportat, teoretic cel puțin, la oricare dintre aceste 
substantive. Exemple: 


Nivelul de pregătire al elevilor este bun. 
Nivelul de pregătire a elevilor este bun. 


Ambele forme (al/a) se pot justifica, întrucât atributul elevilor poate fi ra- 
portat, ca subordonat, atât la nivelul (= nivelul elevilor), cât şi la pregătire (= 
pregătirea elevilor). Utilizarea lui al sau a vizează aici doar raporturile sintac- 
tice interne, nu şi înțelesul propoziției, care este acelaşi în ambele variante. 

N-am dori să se tragă de aici concluzia că, la asemenea structuri, oricare 
dintre cele două soluţii este bună, în orice împrejurare. Vorbitorul poate întâlni 
trei situaţii distincte: 


a) Ambele variante sunt acceptabile gramatical şi sunt echivalente din 
punct de vedere semantic. La exemplul de mai sus, adăugăm: 


Direcţiile de evoluţie ale societăţii nu sunt bine conturate. 

Direcţiile de evoluţie a societății nu sunt bine conturate. 
Gradul de civilizaţie al unui popor este uşor de constatat. 
Gradul de civilizaţie a unui popor este uşor de constatat. 


b) Numai o variantă este corectă din punct de vedere gramatical-semantic: 


Eforturile de ridicare ale nivelului calitativ sunt insuficiente. 
Eforturile de ridicare a nivelului calitativ sunt insuficiente. 
Încercările de substituire ale disciplinei cu tirania au eşuat 
Încercările de substituire a disciplinei cu tirania au eşuat. 


Aici se impune, în exclusivitate, utilizarea lui a, deoarece singurele asocieri 
posibile sunt ridicarea nivelului şi substituirea disciplinei. Atributele nivelului 
şi disciplinei nu pot fi raportate la substantivele aflate la plural, din cauza unor 
restricții combinatorii: eforturile nivelului şi încercările disciplinei sunt îmbi- 
nări improprii, deoarece şi eforturile şi încercările reclamă un genitiv cu alte 
trăsături semantice. 

Cele două exemple date mai sus nu trebuie să conducă la ideea că, în situa- 
ţia de la b), substantivul de pe poziţia a doua se impune cu regularitate în acor- 
dul articolului posesiv. lată două exemple în care articolul este controlat for- 
mal, în mod obligatoriu, de substantivul de pe poziţia întâi: 


Caii de cursă ai fermei au fost vânduți. 
Omul de casă al directorului n-a venit. 


Constatăm că, în unele cazuri, există chiar o condiţie favorizantă pentru 
acest model de acord. Multe dintre structurile substantiv + prepoziție + sub- 
stantiv sunt locuţiuni, cuvinte compuse, în orice caz, construcţii fixe sau simți- 
te ca atare (cal de mare, cal de bătaie, punct de vedere, certificat de naştere, 
copil de trupă etc). În asemenea îmbinări, termenul prim îşi impune categoriile 
gramaticale, care devin ale întregului ansamblu. Aceasta simplifică foarte mult 
acomodarea articolului: punctul de vedere al şefului; certificatul de naştere al 
soţiei; casele de odihnă ale sindicatelor etc. 


c) Ambele variante sunt corecte din punct de vedere gramatical, dar au un 
conţinut diferit, uneori total opus. Să se examineze, spre edificare, cele două 
formulări ale următorului enunţ: 

Încercările de respingere a inamicului du reuşit, 


Încercările de respingere ale inamicului au reuşit. 

Prima variantă sugerează sintagma respingerea inamicului şi prezintă ina- 
micul ca învins. Varianta a doua, prin pluralul ale, impune asocierea încercări- 
le inamicului şi prezintă, de data aceasta, inamicul ca învingător. Alt exemplu: 


Acțiunile de calmare ale poliţiştilor au avut efect. 
Acţiunile de calmare a poliţiştilor au avut efect. 


Poliţiştii apar în ipostaze diferite (agent sau pacient ar acțiunii), după cum 
utilizăm o formă sau alta. La fel se prezintă lucrurile când *este vorba de enun- 
tul din titlu: oricum este corect, sub aspect gramatical, depinde în ce postură 
vrem să prezentăm guvernul (ca obiect sau subiect al restructurării). Diferențe 
de sens apar şi în formulările: 


Muzeul de istorie a Transilvaniei (= istoria Transilvaniei). 
Muzeul de istorie al Transilvaniei (= muzeul Transilvaniei). 


In orice caz, cititorul s-a convins, sperăm, că structura discutată aici (sub- 
stantiv + prepoziţie + substantiv), urmată de al, a, ai, ale, merită să fie tratată 
cu atenţie sporită. El trebuie să verifice, de fiecare dată, dacă forma articolului 
posesiv pentru care optează răspunde exigenţelor gramaticale şi, concomitent, 
intențiilor sale de comunicare. 


54. Un coleg şi o colegă a fiului meu au plecat în excursie sau 
Un coleg şi o colegă ai fiului meu au plecat în excursie? 


Atributul genitival fiului are regent multiplu (un coleg şi o colegă); în con- 
secință, articolul posesiv trebuie raportat, pentru acord, la ambii termeni, prin 
punerea lui la plural masculin (când ambii regenţi denumesc fiinţe de gen dife- 
rit, masculinul are prioritate). Ar rezulta că forma corectă este a doua (Un co- 
leg şi o colegă ai fiului meu au plecat în excursie). Afirmația este numai pe 
jumătate adevărată. Norma veche, încă în uz, admite aici un acord prin atrac- 
ție, cu ultimul constituent al regentului multiplu (un coleg şi o colegă a fiului 
meu), exact ca în colegul şi colega mea (sau colega şi colegul meu). 

Româna actuală cunoaşte o puternică tendință de extindere a acordului 
gramatical, când este vorba de un regent multiplu, în dauna acordului prin 
atracție. Aşa se explică şi aici apariţia pluralului (ai). Noul acord se impune tot 
mai mult, întrucât sporeşte gramaticalitatea şi claritatea relațională a unei 
structuri sintactice. Deocamdată, ambele norme funcţionează, singularul şi plu- 
ralul fiind aici în raport de variaţie liberă. Totuşi, o exprimare riguros controla- 
tă, cu ambiția modernităţii şi a gramaticalității maxime, apelează la forma de 
plural: 

Un coleg şi o colegă ai fiului meu au plecat în excursie. 
Alte exemple: 


Corul şi orchestra de muzică populară ale Casei de cultură a studenţilor au 
oferit un spectacol agreabil. 
Parterul şi etajul I ale acestei clădiri vor fi evacuate. 


Observaţii: 

1. Vecinătatea imediată a singularului de la ultimul regent şi a pluralului de 
la articol (o colegă ai) deranjează deocamdată urechea multor vorbitori, le cre- 
ează chiar impresia unui dezacord, în ciuda logicii şi gramaticalităţii sale. Aşa 
cum am precizat şi în altă parte, este o problemă de obişnuinţă, care se va re- 
zolva cu timpul. 


2. Ca şi la subiectul “multiplu, contează şi aici particularităţile semantico- 
gramaticale ale termenilor coordonaţi, în realizarea cu pregnanţă şi impunerea 
ideii de pluralitate. Substantivele abstracte, defective de plural, infinitivele 
lungi, fostele supine etc. sugerează mai greu pluralitatea prin asocierea lor,« de 
aceea ele favorizează norma veche (singularul): 


Observarea şi anunţarea la timp a acestor reguli contează foarte mult în statul 
de drept. 
Partizanatul şi radicalismul evident al tinerilor nu trebuie să ne surprindă. 


55. Aceasta este o acțiune a cărui efect nu se cunoaşte încă sau 
Aceasta este o acțiune al cărei efect nu se cunoaşte încă? 


Când articolul posesiv însoţeşte relativul care, în genitiv, cei doi constitu- 
enți ai grupului sunt angajaţi într-un foarte complicat şi paradoxal „acord di- 
vergent”. Regentul atributului pronominal nu este plasat în stânga articolului, 
ca de obicei (vezi un coleg al fiului meu), ci în dreapta acestuia, de aceea arti- 
colul posesiv trebuie să facă acordul sărind peste pronume: 


al cărei efect 


La rândul său, pronumele relativ se orientează după categoriile gramaticale 
ale substantivului pe care îl determină atributiva, sărind peste articol: 


acțiune a/ cărei 

Altfel spus, un dublu acord, realizat în cruce: 
o acțiune al cărei efect 
L A 


Dificultatea acestui acord determină la mulți vorbitori o tendință'de simpli- 
ficare, în sensul că potrivesc forma celor două elemente (articol *- pronume) 
cu substantivul cel mai apropiat de fiecare: 


o acțiune a cărui efect 


Limba literară nu acceptă această „inovație”, de aceea ea trebuie evitată 
printr-un efort suplimentar de concentrare. Prin urmare, dintre cele două for- 
mulări din titlu, corectă este a doua, cea mai incomodă: 


Aceasta este o acțiune al cărei efect nu se cunoaşte încă. 


Lucrurile se complică şi mai mult când atributul pronominal are regent 
multiplu. Cum s-a văzut deja în subcapitolul anterior (întrebarea nr. 54), ten- 
dința este de a marca acest fapt prin pluralul articolului, ceea ce reclamă aten- 
ție maximă, întrucât intră în calcul şi categoria genului: 


Aceasta este o acţiune ale cărei efect şi durata nu se cunosc încă. 


56. Ne adresăm ministrului ce/ nou sau 
Ne adresăm ministrului celui nou? 


În asemenea structuri, norma gramaticală cere ca articolul adjectival (cel, 
cea, cei, cele) să se acorde cu substantivul regent în gen, număr şi caz. Corectă 
este, prin urmare, varianta a doua: 


Ne adresăm ministrului celui nou. 


Mulţi vorbitori consideră suficient acordul în gen şi număr, neglijând cazul 
(ca în prima formulare). Forma dezacordată nu este simțită ca o abatere stri- 
dentă, întrucât apare pe fondul unei tendinţe mai generale de slăbire a acordu- 
lui cazual în limba română. Aceasta, fireşte, este o explicaţie a frecvenţei ero- 
rii, nicidecum o invitaţie la a persevera într-un act de indisciplină lingvistică. 

În legătură cu perspectiva acestei structuri (substantiv + articol adjectival + 
adjectiv), se cuvine să precizăm că ea nu mai reprezintă un model productiv în 
româna actuală. Este preferată sintagma simplă, fără articol: elevul bun (în loc 
de elevul cel buri), ministrului nou (în loc de ministrului celui nou) etc. În felul 
acesta, dispare o sursă de ezitări şi erori. Desigur, sintagmele consacrate, ca 

Mircea cel Bătrân, Ştefan cel Mare etc. vor circula în continuare, dar ele nu 
creează probleme, întrucât tei aceste antroponime masculine articolul demon- 
strativ este invariabil după caz (exemplul lui Mircea cel Bătrân). 

O situaţie diferită are cel/cea în structura superlativului relativ al adjectivu- 
lui. Articolul adjectival face de data aceasta parte din afixul care marchează 
gradul de comparaţie respectiv şi nu poate fi abandonat. Din păcate, şi aici ge- 
nerează aceleaşi oscilaţii: 


Ne adresăm ministrului celui mai tânăr (forma corectă). 
Ne adresăm ministrului cel mai tânăr (forma greşită). 


Soluţia simplificatoare, în acest caz, constă în inversarea topicii: 
Ne adresăm celui mai tânăr ministru. 


Este o structură modernă, în care cazul sintagmei este marcat o singură da- 
tă, tocmai la articol. Nu există alternative, ezitări, de aceea formula se impune 
cu tot mai mare frecvenţă şi autoritate. 


57. Avea o memorie şi o inteligenţă remarcabilă sau 
Avea o memorie şi o inteligenţă remarcabile? 


Adjectivul remarcabil, atribut cu regent multiplu, realizează în propoziţiile 
de mai sus tipuri diferite de subordonare formală: 


- acord prin atracție, numai cu ultimul constituent al grupului determinat 
(singular); 
- acord gramatical, cu întregul ansamblu (plural). 


Varianta întâi, la singular, reprezintă norma tradițională. Varianta a doua, la 
plural, este o inovaţie în comportamentul adjectivului-atribut, care se impune 
cu vigoare, mai ales în exprimarea oamenilor instruiți. Superioritatea ei este 
evidentă sub cel puţin trei aspecte: 


1. Asigură propoziției un spor de gramaticalitate, marcând formal subordo- 
narea multiplă a adjectivului - atribut. 


2. Înlătură orice echivoc interpretativ, asigurând claritatea mesajului, într- 
un enunţ ca Avea o maşină şi o locuinţă splendidă, nimic nu indică raportarea 
calificativului splendidă la ambele substantive, deci şi la maşină. Apariţia ad- 
jectivului la plural (Avea o maşină şi o locuinţă splendide) elimină această în- 
doială. 

3. Acordul gramatical, la plural, aliniază adjectivul - atribut la un model 
unitar, acela al numelui predicativ raportat la un subiect multiplu (Maşina şi 
locuința erau splendide) şi al elementului predicativ suplimentar cu regent 
nominal plurimembru (Maşina şi locuinţa le consider splendide). 


Date fiind cele trei mari avantaje (gramaticalitate, claritate, încadrare în sis- 
tem), se pune în mod firesc întrebarea ce şanse de supraviețuire mai are norma 
veche, cu singularul. Răspunsul trebuie să ţină seama de limitele inovației: 


(1) Se aplică numai la topica obiectivă; cea inversată exclude pluralul. Nu se 
poate spune remarcabile memorie şi inteligenţă, nici splendide maşină şi locu- 
ință. 


(2) Este incompatibilă cu adjectivele pronominale. Se spune numai memo- 
ria şi inteligența sa (nu sale). Excepţie face, totuşi, adjectivul pronominal de 
întărire, care contrazice şi cele>afirmate la (1): înşişi mama şi tata; înseşi Joa- 
na şi Măria. 


(3) Nu se aplică la atributele de identificare: limba şi poporul român (nu 
române), arta şi cultura franceză (nu franceze), limba şi literatura română 
(nu române) etc. 


Ținând seama de aceste restricţii, putem afirma că cele două variante de 
acord (singular - plural) nu se află în raport de variaţie liberă decât la atributul 
adjectival de calificare (în topică obiectivă). Când acordul gramatical (plural) 
va deveni exclusiv, la structurile de acest tip, vom putea spune că cele două 
modele/norme (singular-plural) se află în raport de complementaritate, având 
fiecare câte o zonă specifică, în cadrul domeniului mai larg al atributului ad- 
jectival cu regent multiplu. 


Observaţii: 

m Deocamdată, chiar şi în sectorul amintit (al atributului adjectival califica- 
tiv), unde acordul la plural este în plină ofensivă, se manifestă o anumită reti- 
cenţă din partea multor vorbitori. Pentru aceştia, o diferențiere! formală între 
adjectivul - atribut (la plural) şi ultimul constituent al regentului multiplu (la 
singular) apare ca un dezacord strident (.../ocuință splendide), neglijând rapor- 
tarea la ansamblu, cu avantajele arătate. Este nevoie de o perioadă de acomo- 
dare cu vecinătatea singular-plural, greu de acceptat pentru un vorbitor nativ al 
limbii române. Un rol important îl au, în această fază de familiarizare, sintag- 
mele atributive cu legătură internă mai slabă: 

- atributele izolate (un actor şi o poetă, sensibili la fiorul artei); 

- atributele exprimate prin participii (caracterul verbal al participiului îi dă 
acestuia o anumită independenţă față de ultimul regent, mai cu seamă în cazul 
în care acest participiu are, la rândul săli, determinanti de tip verbal: o concep- 
ție şi o metodologie respinse de către toţi specialiştii); 

- atributele separate de ultimul regent prin unul sau mai multe cuvinte: 
Avea o voce şi o ținută scenică, după părerea mea, cu totul şi cu totul remar- 
cabile. 


m În afară de dificultatea amintită la a), notăm şi complicațiile care intervin 
când substantivele regente sunt de genuri diferite. Opţiunea pentru plural pre- 
supune cunoaşterea regulii priorităţilor de gen şi aplicarea acesteia (la ființe, 
prioritar este masculinul; la celelalte, are întâietate femininul plural). 


m În concluzie, putem afirma că norma modernă în acordul adjectivului (ca 
atribut calificativ) cu regentul său multiplu cere un dublu efort din partea vor- 
bitorului: rezistență în faţa tentației unui acord comod, prin atracţie, plus calcu- 
larea unor eventuale priorități de gen. Din fericire, tot mai mulți vorbitori de 
limbă română se supun acestei dificile probe de performanţă lingvistică. Ori- 
cum, date fiind avantajele noii norme, ea trebuie încurajată. Răspunsul clar la 
întrebarea din titlu ar fi următorul: ambele variante sunt corecte, dar reco- 
mandăm formularea a doua, nu neapărat pentru modernitatea ei, cât mai 
ales pentru sporul de gramaticalitate şi claritate. Deci: 


Avea o memorie şi o inteligență remarcabile. 


58. Filmul îşi datorează succesul acţiunii sale pline de neprevăzut sau 
Filmul îşi datorează succesul acţiunii sale plină de neprevăzut? 


1. Potrivit regulilor de acord, adjectivul plin, ca atribut al substantivului ac- 
țiunii,, trebuie să aibă acelaşi gen, număr şi caz cu acesta. După cum se vede, 
numai prima variantă corespunde exigențelor acestei norme. Forma a doua, 
neacordată, se conformează uneiltendinţe care se manifestă tot mai activ în 
limba română actuală: slăbirea acordului cazual al adjectivului. Exprimarea 
raportului de dependenţă dintre adjectiv şi substantiv (substituit) rămâne, în fe- 
lul acesta, exclusiv în seama acordului în gen şi număr. De altfel, trebuie pre- 
cizat că acordul cazual se manifestă numai la adjectivul - atribut. Ca nume 
predicativ, element predicativ suplimentar, complement, adjectivul nu cunoaş- 
te variabilitate de caz. Un exemplu: El este promotorul unei critici considera- 
te constructivă (e.p.s.). De notat că, şi la atribut, o marcă specială a acordului 
cazual există doar la genitiv-dativul singular al femininului, în rest, apare un 
sincretism al cazurilor care maschează fenomenul amintit (= noniteraţia cazua- 

lă), favorizându-l totodată. Dezacordul cazual al atributului adjectival (femi- 
nin) este reperat, cu o mare frecvenţă, mai ales la participii: 


Acesta este titlul cărții comandată de mine. 

M-a bucurat succesul echipei antrenată de Lucescu. 

S-a accidentat din cauza zăpezii, necurăţată la timp. 
A eşuat datorită unei erori comisă de critica literară. 


Există, desigur, o explicaţie a acestei „priorități” a participiului, dar impor- 
tant este că „inovaţia” s-a extins şi la adjectivul propriu-zis, aşa cum dovedeşte 
varianta a doua a enunțului din titlu. Alt exemplu: 


Era modelul unei culturi inaccesibilă nouă. 


În ciuda faptului că „abaterea” discutată aici (= dezacordul cazual) se înca- 
drează într-o tendință mai amplă, benefică, de simplificare a morfosintaxei ad- 
jectivului, fără pagube în planul comunicării exacte, clare» limba literară nu o 
tolerează. În consecință, răspunsul la întrebarea din titlu este că numai prima 
formulare îndeplineşte condiţia corectitudinii gramaticale: 


Filmul îşi datorează succesul acțiunii sale pline de neprevăzut. 
2. Enunţul din titlu poate fi rescris, cu următoarea modificare a punctuației: 
Filmul îşi datorează succesul acţiunii sale, pline/plină de neprevăzut. 


De data aceasta,.adjectivul - atribut este, izolat de regentul său, lucra marcat 
prin pauză şi intonatie, iar în scris prin virgulă, ca în cazul de faţă. Prin această 
„dezlipire” de regent, atributul capătă o anumită autonomie, este simţit mai 
degrabă ca numele predicativ al unei foste atributive („care este plină de ne- 
prevăzut”). De aceea, forma neacordată (nominativ) este preferată de foarte 
mulţi vorbitori, mai ales când are şi compliniri care îi întăresc această inde- 
pendenţă („de neprevăzut”), conferindu-i prestigiu de regent,» de nucleu al 
unui nou grup sintactic. 

În situația specială analizată aici, cele două forme ale atributului (pli- 
ne/plină) sunt acceptate în variaţie liberă. Putem conchide, prin urmare, că 
atributele izolate se bucură de o reală toleranță normativă, în sensul că limba 
literară permite două variante: ' 


a) cea care se supune regulii generale, cu acordul cazual realizat (Filmul îşi 
datorează succesul acțiunii sale, pline de neprevăzut); 

b) cea cate marchează caracterul izolat al atributului prin absenţa acordului 
în caz (Filmul îşi datorează succesul acţiunii sale, plină de neprevăzut). 


Desigur, varianta acordată are, deocamdată, autoritatea, conferită de aparte- 
nenţa la o regulă generală („atributul adjectival se acordă în gen, număr şi caz 
cu regentul său”). Varianta neacordată, acceptată aici ca excepţie, tolerată, ex- 
primă o nuanţă suplimentară a raportului atribut-regent, marcând formal elasti- 
citatea acestei relaţii, variabilitatea sudurii sale interne. Uneori ea poate avea 
un rol dezambiguizant, ca în următorul enunț: 


In cazul cererii sindicatelor, susținută şi de unele partide politice, nu s-a pro- 
cedat corect. 


Forma acordată (susținute) ar fi creat confuzie, permiţând şi, interpretarea 
că sindicatele sunt susţinute (permanent) de unele partide politice. Formularea 
din text, dezacordată (susținută) admite o interpretare neechivocă: numai cere- 
rea respectivă a fost susținută de unele partide. 

Capitolul III 
PRONUMELE, NUMERALUL 


59. Ne întâlnim ţa sfârşitul anului acesta sau 
Ne întâlnim la sfârşitul anului acestuia? 


Sintagmele masculine şi cele neutre, formate din substantiv + adjectiv, sunt 
organizate pe principiul „declinării sintagmatice”: cazul este marcat o singură 
dată, la primul termen al sintagmei (omului bun/bunului om). În româna actua- 
lă, cazul substantivelor masculine şi neutre se exprimă mai ales prin articol, de 
aceea faptul discutat aici se leagă strâns de fenomenul articulării sintagmatice 
(vezi întrebarea nr. 52). 

Adjectivele pronominale demonstrative, în grupul substantiv + adjectiv 
demonstrativ, au un comportament aparte. 


a) În topica obiectivă (S + Adj. dem.), ele nu urmează modelul amintit: ca- 
zul este marcat la ambii constituenți ai sintagmei (omului acestuia). Abaterea 
de la normă (omului acesta) este foarte frecvent atestată, lucru firesc dacă 
avem în vedere slăbirea iteraţiei cazuale (vezi întrebarea 58) şi existenţa unui 
model productiv şi economicos care a devenit regulă la adjectivele propriu- 
zise. 


b) În topica inversată (Adj. dem. + S), principiul de flexiune este acela al 
mărcii cazuale unice, la primul termen al grupului (acestui om). 


Aşa stând lucrurile, am putea formula următoarea recomandare: cei care 
doresc să scape de capcana unui dezacord cazual pot să apeleze la varianta 
comodă şi modernă de la*b) (Ne întâlnim la sfârşitul acestui an). Pentru vorbi- 
torii care ţin totuşi la ordinea obiectivă a determinării adjectivale, precizăm că 
sunt obligaţi, prin normă, să marcheze categoria cazului la ambii termeni al 
sintagmei: 


Ne întâlnim la sfârşitul anului acestuia. 


Aplicarea, la topica S + Adj. dem., a regulii de la Adj. dem. + S reprezintă 
o greşeală care, aşa cum s-a văzut, poate fi explicată, dar nu este tolerată. 


Observaţii: 


1. Atât în titlu, cât şi în text, am utilizat exemple la singular. Constatările 
noastre sunt valabile şi pentru plural. Prin urmare, corecte sunt la sfârşitul 

acestor ani sau la sfârşitul anilor acestora (nu la sfârşitul anilor aceştia). De 
asemenea, cele afirmate nu se limitează la demonstrativul de apropiere, ci vi- 
zează, în egală măsură, adjectivul demonstrativ de depărtare: /a sfârşitul acelui 
an, la sfârşitul anului aceluia (nu anului acela), la sfârşitul acelor ani, la sfâr- 
şitul anilor acelora (nu anilor aceia). 


2. Abandonarea treptată a structurii S + Adj. dem., în favoarea variantei 
moderne Adj. dem. + S, este motivată, pe lângă cele arătate până aici, şi de 
ambiguitatea pe care o întreține la anumite cazuri. Este vorba de genitiv şi da- 
tiv în enunţuri ca: Dau mingea copilului acestuia sau l-am adus o carte copilu- 
lui acestuia. Numai contextul mai larg ne poate edifica în legătură cu natura 
pronominală sau adjectivală a demonstrativului, pentru decodificarea exactă a 
mesajului lingvistic. 


3. Sintagma feminină S + Adj. dem. se supune şi ea regulii dublei mărci ca- 
zuale: la sfârşitul lunii acesteia (nu lunii aceasta), la sfârşitul lunilor acesto- 
ra (nu lunilor acestea). Spre deosebire de. sintagmele masculine/neutre, cea 
feminină nu renunță la iterația cazuală nici în topica inversată, Adj. dem. + S: 
la sfârşitul acestei luni (vs această lună). Genitiv/dativul feminin a dezvoltat, 
în limba română, o desinență proprie, diferită de cea de nominativ/acuzativ. 
Această desinență specifică se păstrează şi în forma nearticulată, anulând astfel 
importanţa ordinii în sintagmă. Cu toate acestea, topica Adj. dem. + S este pre- 
ferată şi la grupul feminin (acestei luni vs lunii acesteia), reprezentând o vari- 
antă mai comodă, nesupusă unor tentaţii ale dezacordului. 


NOTA BENE! 


GALR are o atitudine mai tolerantă față de acordul cazual al adjectivului 
demonstrativ: „Cu adjectivul demonstrativ de apropiere dezacordul este tole- 
rat: apariția filmului ăsta/acesta, bagajul studentelor acestea, dar nu şi cu ad- 
jectivul demonstrativ de depărtare: apariția filmului ăla/acela, bagajele stu- 
dentelor acelea” (voi. II, pag. 617). 

Menţionăm că „tolerat” nu înseamnă „recomandat”, aşa că răspunsul la în- 
trebare rămâne acelaşi: Ne întâlnim la sfârşitul anului acestuia. Revenim însă 
cu sugestia de a recurge la formularea mai simplă şi mai modernă, fără risc, 
cea cu topică inversată: Ne întâlnim la sfârşitul acestui an. 


60. Am greşit însăşi prin atitudinea noastră sau 
Am greşit prin însăşi atitudinea noastră? 


Pronumele de întărire (însumi, însuţi, însuşi etc.) apare în limba română ac- 
tuală aproape în exclusivitate cu valoare adjectivală (însoţeşte obligatoriu un 

substantiv/pronume, cu care se acordă în gen, număr, caz şi persoană, îndepli- 
nind funcţia de atribut pe lângă acesta). Două sunt greşelile mari care se pro- 
duc în utilizarea acestui adjectiv pronominal: 


- I se acordă un statut adverbial, extinzându-se variaţia liberă cu adverbul 
chiar la toate contextele acestuia. 

- Se încalcă, cu mare frecvenţă, regulile de acord. Vom analiza pe rând ca- 
uzele erorilor menţionate şi soluţiile care se impun. 


Adjectivul pronominal de întărire (însuşi etc.) şi adverbul chiar sunt sino- 
nime parţiale, ceea ce înseamnă că ele se aseamănă semantic-funcţional, dar nu 
sunt identice. Raportul distribuțional dintre ele este unul defectiv de intersec- 
ție, care poate fi reprezentat astfel: 


însaşi 


A \ însuşi 
chiar | | i 
| Á etc. 


Rezultă că fiecare are şi contexte specifice, în care apariția celuilalt nu este 
admisă sau este considerată forțată, incorectă, atunci când ea se produce totuşi. 


a) Contexte care îl admit numai pe chiar: 

- chiar + adverb (A mers chiar acolo); m< >, 

- chiar + cuvinte relaţionale (prepoziţii, adverbe relative, pronume relative, 
conjuncţii): Vorbeau chiar despre mine. A vrut chiar să plece. A spus chiar 
ce trebuia. A venit chiar când plecam eu. 

- chiar + adjectiv sau numeral: Este chiar frumoasă. 4u venit chiar patru. 


b) Contexte specifice lui însuşi (însăşi etc): 
- pronume + însuşi (Elînsuşi aplecat). 
- substantiv + însuşi (Directorul însuşi a hotărât). 


Cele două cuvinte (chiar — însuşi) sunt substituibile numai când fac sin- 
tagmă cu un substantiv (sau pronume), în poziţie de prim constituent: 


A venit chiar preşedintele = A venit însuşi preşedintele. 

Însuşi el a respins proiectul = Chiar el a respins proiectul. 


Structurile de tipul celor menţionate la b) permit substituirea numai cu con- 
diția unei transformări, a unei repoziționări în cadrai grupului nominal: E/ în- 
suşi > Chiar el; directorul însuşi > chiar directorul. Orice substituire a lui 
chiar cu însuşi etc, în contexte de tipul a), este o eroare. În prima formulare 
din titlu avem un asemenea caz de utilizare incorectă a lui însuşi (însăşi), în fa- 
ţa unei prepoziţii. Acolo se impunea apariţia lui chiar: Am greşit chiar prin 
atitudinea noastră sau plasarea adjectivului de întărire lângă substantiv: 


Am greşit prin însăşi atitudinea noastră. 


Regula reclamă ferm utilizarea adjectivului de întărire numai în vecinătatea 
imediată a substantivului (pronumelui) determinat. Singura intercalare admisă 
este aceea a altor atribute adjectivale subordonate aceluiaşi regent, dar şi 
această excepţie este admisă numai în topica inversă: însuşi bunul meu prie- 
ten. 


Observaţii: 
1. Dintre formele adjectivului pronominal de întărire, mai ales însuși şi în- 


săşi sunt implicate în eroarea utilizării adverbiale (în locul lui chiar), din moti- 
ve care vor fi arătate la punctul următor. 


2. Similar raportului distribuţional chiar — însuşi este şi tocmai — însuşi 
(parţial şi exact, personal ş.a.). 


3. Adjectivul pronominal de întărire este un cuvânt compus. Primul element 
al compunerii (îns-) se acordă în gen, număr şi caz cu substantivul (pronumele) 
regent, înregistrând patra variante: însu-, însă-, înşi-, înse-. Al doilea compo- 
nent este forma neaccentuată de dativ a pronumelui reflexiv (-mi, fi, -şi, -ne, - 
vă, -şi), care, după cum se vede, variază şi ea în funcţie de persoana şi numărul 
substantivului (pronumelui) regent. Acest dublu acord (unul intern, de tip ad- 
jectival, altul terminal, de tip pronominal) generează un tablou complex de 
forme, care se înfăţişează astfel: 


na Masculin/Feminin Masculin/Feminin 


I (eu) însumi/însămi (noi) înşine/însene 
II (tu) însuţi/însăţi (voi) înşivă/însevă 
III (el/ea) însuşi/însăşi (e1/ ele) înşişi/înseşi 

La acestea se adaugă însele, la feminin, persoana a III-a plural, care poate fi 
utilizată în locul formei înseși. Nu-trebuie uitat nici faptul că, la genitiv-dativ 
singular feminin, desinenţa internă este diferită de cea de nominativ-acuzativ 
(e în loc de a): (mie) însemi, (ţie) înseți, (ei) înseşi. 

Acest tablou variat, în care fiecare formă reclamă un acord complicat, unul 
dintre cele mai complicate din limba română, presupune concentrare maximă 
şi efort. Vorbitorul are aici două soluţii: 


a) Să evite aceste forme complicate, apelând la sinonimele adverbiale men- 
ționate la punctul 1 (chiar, tocmai, personal), care prezintă avantajul că sunt 
invariabile: chiar eu, tocmai eu, eu personal etc. (în loc de eu însumi/însămi 
etc.) sau la adjectivul singur (fu singură ai spus = tu însăţi ai spus). 


b) Să-şi însuşească paradigma completă a acestui adjectiv pronominal, pre- 
cum şi regulile de utilizare (acord obligatoriu în gen, număr, caz, persoană; 
respectarea poziţiei faţă de regent şi a contextelor specifice). 


Observaţii: 


m Adjectivul pronominal de întărire aparţine vocabularului oamenilor in- 
struiţi, limbii culte; din această cauză, pentru mulți români, capacitatea de a 
utiliza cele 15/16 forme recomandate de normă este o probă de orgoliu cultu- 
ral, de cunoaştere şi stăpânire a limbii. Atitudinea în sine este lăudabilă, cu 
condiţia ca vorbitorii care o adoptă să ducă lucrurile până la capăt. Unii ope- 
rează doar cu însuşi sau cu însăşi, producând grave dezacorduri (eu însuşi, în- 
săşi părinţii copiilor, însăşi primarul etc). În acest caz, nu mai este vorba de 
competenţă, ci de veleitarism lingvistic, dăunător deopotrivă limbii naționale şi 
prestigiului cultural (şi nu numai) al individului. 


m Preferința (greşită, cum s-a văzut) pentru însuşi/insăşi se explică prin 
gradul mai pronunţat de „neutralitate” în raport cu celelalte forme. Pronumele 
-şi nu este caracteristic pentru o anumită persoană, în măsura în care sunt -mi, - 
fi, -ne, -vă, mai ales că şi apare în română cu mai multe valori (adverb, con- 
juncţie, element de compunere - iarăşi, totuşi etc). In ultimul timp, pentru cei 
care folosesc (în mod greşit, repetăm) o singură formă, invariabilă, se pare că 
însăşi începe să aibă câştig de cauză în concurenţă cu însuşi. Cauza este ace- 
eaşi: însăşi este mai „neutral”, deoarece -ă de la însă — este mai „nespecific” 
decât -u din însu-; care este, totuşi, caracteristic pentru singular (mascu- 
lin/neutru). Dincolo de toate aceste explicații, facem încă o dată precizarea că 

=» 


„forma unică” (invariabilă, adverbială) reprezintă o gravă abatere de la normă, 
o greşeală compromițătoare. 

61. Cartea care o citesc acum este excelentă sau 
Cartea pe care o citesc acum este excelentă? 


Complementul direct poate fi construit în română cu prepoziţia pe (O văd 
pe mama) sau fără această prepoziţie (îmi văd mama). Desigur, există reguli 
precise, care stabilesc condiţiile în care utilizarea lui pe este absolut obligatorie 
sau, dimpotrivă, este nerecomandabilă. Aceste reguli ţin seama de natura mor- 
fologică a complementului direct, de anumite trăsături semantice ale acestuia, 
de calitatea determinanților săi etc, de aceea sunt destul de complicate. Din fe- 
ricire, vorbitorii intuiesc destul de exact situaţiile care reclamă sau resping 
prepoziţia, iar abaterile nu apar într-o proporţie alarmantă. 

Cele mai frecvente semne de nesiguranță se constată în utilizarea unoi pro- 
nume, în special a celui subliniat în întrebarea din titlu. Regula este fermă, ca- 
tegorică: pronumele care, în poziţia sintactică de complement direct, apare, 
obligatoriu, precedat de prepoziţia pe. Această normă are în vedere atât valoa- 
rea relativă a pronumelui menționat, cât şi cea interogativă. Prin urmare, co- 
recte sunt formulările: 


Cartea pe care o citesc acum este excelentă. 
Ti-am dat două cărţi. Pe care o citeşti mai întâi? 


Regula cape trebuie avută în vedere şi la alte câteva pronume, chiar daca la 
acestea frecvenţa abaterilor este mai redusă. 


a) Pronume demonstrative: 


Pe celelalte /e citesc mâine. (Nu Celelalte le citesc mâine.) 
Pe asta am mai citit-o. (Nu Asta am mai citit-o?) 


b) Pronume posesive: 
Pe al meu /-am ascuțit înainte. (Nu Al meu l-am ascuțit înainte.) 
c) Pronume, nehotărâte oricare fiecare: 


Pe oricare o poți citi. (Nu Oricare o poți citi.) 
Pe flecare o numerotezi. (Nu Fiecare o numerotezi.) 


Când pronumele menţionate aici apar cu valoare adjectivală, ele îndepli- 
nesc funcţie atributivă. În aceste condiţii, apariţia lui pe este condiţionată de 
trăsăturile semantice ale substantivului-regent, întrucât el este acum comple- 
mentul direct: 

m Complementul direct, regent al adjectivelor pronominale amintite, este un 
substantiv care denumeşte inanimate - apariţia lui pe nu este permisă: 


Nu ştiu care carte am s-o citesc mai întăi. 
Care creion mi-l dai mie? 

Celelalte ziare le citesc mâine. 

Această revistă am mai citit-o. 

Poţi cumpăra oricare maşină. 
Numerotează fiecare pagină. 


m Complementul direct, regent al respectivelor adjective pronominale, este 
un substantiv nume de persoană - apariţia lui pe în faţa sintagmei este obligato- 
rie: 


Nu ştiu pe care elev să-l ascult. 

Pe care student 7] inviți? 

Pe ceilalţi profesori nu i-am văzuți” 
Nu-l cunosc pe acest artist. 

Îl anunţi pe oricare ministru. 

Pe fiecare vecin trebuie să-l saluți. 


62. I-am scris unei nepoate a mele sau 
l-am scris unei nepoate ale mele? 
I-am scris unei nepoate de-a mele sau 
l-am scris unei nepoate de-ale mele? 


1. Pronumele posesiv românesc are în structura sa, obligatoriu, un articol 
posesiv. Acest articol variază după genul şi numărul obiectului posedat, de 
aceea are patru forme: al, a, ai, ale. La plural a apărut şi o formă cazuală, care 
diferențiază nominativ-acuzativul (ai, ale) de genitiv-dativ (alor). 

Adjectivul posesiv (a cărui apariţie este dependentă de prezenţa unui sub- 
stantiv, cu care se acordă în gen, număr şi caz) se deosebeşte de pronume, în 
ceea ce priveşte articolul posesiv, prin următoarele particularităţi: 


a) Poate să apară cu sau fără articol, în funcţie de anumite condiţii contex- 
tuale (articularea substantivului regent, topică, prezența unor determinanţi, a 
unor intercalări etc): cartea mea, această carte a mea, ale tale doruri multe 
etc. 

b) Articolul care însoţeşte un adjectiv posesiv nu cunoaşte variabilitatea ca- 
zuală. Să se compare: 


Le-am scris alor mei (pronume posesiv). 
Le-am scris acestor prieteni ai mei (adjectiv posesiv). 


În prima pereche din titlu avem de-a face cu un adjectiv posesiv, acordat cu 
substantivul regent (unei nepoate) în gen, număr şi caz (mele - feminin, singu- 
lar, dativ). În această situaţie, articolul posesiv apare şi el sub forma de femi- 
nin singular (a), dar variabilitatea lui cazuală este exclusă. Prin urmare, răs- 
punsul la prima întrebare este că numai varianta de pe locul întâi este corectă: 


I-am Scris unei nepoate a mele. 


2. În enunţurile care constituie întrebarea a doua din titlu, lucrurile se pre- 
zintă cu totul diferit. Aici este vorba de un pronume posesiv. Sensul este „unei 
nepoate dintre ale mele” (= una dintre mai multe). Această construcţie partiti- 
vă, cu prepoziţiile de sau dintre, obligă la utilizarea pluralului. Construcția co- 
rectă este, de data aceasta, cea din varianta de pe locul doi: 


I-am scris unei nepoate de-ale mele. 


Reţinând cele arătate mai sus, se înțelege că nici sintagma masculină un 
prieten de-al meu nu întruneşte condiţiile gramaticalității. Dacă optează pen- 
tru exprimarea pronominală, cu prepoziţia de/dintre, vorbitorul trebuie să res- 
pecte regula construcțiilor partitive în care sunt implicate substantive care rea- 
lizează opoziţia de număr. Această regulă impune ca atributul partitiv să stea la 
plural: un prieten dintr-ai mei sau un prieten de-ai mei. Cum aceste formulări 
cu pluralul, singurele corecte, li se par multora stranii, soluţia salvatoare este, 
în acest caz, renunţarea la varianta pronominală (un prieten de-ai mei) şi ex- 
primarea aceluiaşi conținut prin varianta“ adjectivală (un prieten al meu/unui 
prieten al meu). 


Observaţie: 

O situaţie similară (construcţii partitive cu singularul) apare şi la pronumele 
demonstrative: un caiet din ăsta/dintr-ăsta; o carte din asta/dintr-asta. În ciu- 
da faptului că asemenea formulări sunt frecvent atestate în comunicarea cotidi- 
ană, ele caracterizează exprimarea neîngrijită. Formele recomandabile sunt, şi 
aici, cele cu pluralul: 

Daţi-mi, vă rog, o carte dintr-astea. 


NOTA BENE! 


m A doua întrebare din titlu (I-am scris unei nepoate de-a mele sau l-am 
scris unei nepoate de-ale mele?) primeşte acum un răspuns diferit, datorită no- 
ii interpretări a prepoziţiei de: „în construcţia cu de (care şi-a pierdut sensul 
partitiv, dobândind sensul de felul) + pronumele posesiv, norma actuală admite 
atât pluralul, cât şi singularul: un prieten de-ai mei/de-al meu, o prietenă de- 
ale mele/de-a mea” (DOOM-2, pag. XCIII). Prin urmare, ambele variante din 
titlu sunt corecte: /-am scris unei nepoate de-a mele/de-ale mele. 


m La prima întrebare (fără de), regula veche rămâne valabilă: I-am scris 
unei nepoate a mele (nu ale mele). 


63. Această melodie v-o dedic dumneavoastră sau 
Această melodie vi-o dedic dumneavoastră? 


Dintre cele două formulări, corectă este prima, care, din fericire, are şi cea 
mai largă circulaţie. A doua, atestată mai ales la vorbitorii din sudul ţării, re- 
prezintă o încălcare a unor reguli care privesc distribuţia formelor neaccentua- 
te ale pronumelui personal. În cazul de față este vorba de dativul persoanei a 
doua plural, mai exact, de cele două forme neaccentuate ale acestuia: 


a) vi (cu variantele poziţionale vi- şi -vi-: vi le dau, vi-l dau, dându-vi-le); 
b) vă (cu variantele vă-, -vă, v- şi -v-: vă dau, vi-ncredinţez ceva, dându-vi 
ceva, v-am dat, datu-v-a ceva?). 


Fiecare dintre cele două forme (vi şi vă) are contexte specifice, exclusive, 
riguros determinate sintactic, morfologic şi fonetic. Vi, de pildă, reclamă urmă- 
toarele condiții contextuale: 


1. Condiţia sintactică - asociere obligatorie cu un verb, căruia i se subordo- 
nează în calitate de complement indirect (vi-/ ofer). 


2. Condiţia morfologică - vecinătate obligatorie, în dreapta, a unui al doilea 
pronume, reflexiv sau personal (vi le ofer, vi s-a oferit, oferitu-vi-l-am); o 
structură ca vi-am oferit-o nu îndeplineşte această condiţie, fiind prin urmare 
incorectă. 


3. Condiţia fonetică - inițiala pronumelui din dreapta să nu fie vocalică; 
poate fi semivocalică (vi-i dau) sau consonantică (vi le dau). Structuri ca vi-o 

dau, dedicându-vi-o sau vi-o dedic, cum apare în varianta a doua din titlu, nu 
îndeplinesc această condiţie fonetică, fiind, aşa cum am precizat de la început, 
respinse de limba literară. 

În toate situaţiile în care este” reclamată prezenţa dativului plural, dar nu 
sunt întrunite condiţiile apariţiei lui vi, limba apelează la vă (şi variantele sale): 
v-o dedic, dedicându-v-o, v-am dedicat-o etc. 


Observaţie: 


Utilizarea greşită a dativului plural vi este atestată şi la pronumele reflexiv 
(vi-o închipuiți, vi-aţi amintit-o, amintiți-vi-o etc). Aici eroarea este şi mai pu- 
țin scuzabilă, întrucât pronumele reflexiv nu are în paradigma sa decât varianta 
vă (v-, -v-). Corecte sunt structurile: v-o închipuiți, amintiţi-v-o, v-aţi imagi- 
nat-o. 


64. Locuim la etajul trei sau 
Locuim la etajul al treilea? 


Răspunsul la această întrebare reclamă o discuţie mai amplă, în vederea de- 
limitării următoarelor tipuri de numeral: 


a) numeralul cardinal cantitativ (care exprimă numeric cantitatea obiecte- 
lor: La română am deja patru note); 

b) numeralul de identificare (utilizat, cum arată şi numele, pentru identifi- 
carea obiectelor pe baze numerice: La română am luat nota patru); 

c) numeralul ordinal (care indică ordinea obiectelor prin numărare: La ro- 
mână am luat a patra notă). 


Statutul numeralului de identificare nu este lămurit nicăieri în gramaticile 
noastre descriptive. Această specie este inclusă la numeralul cardinal propriu- 
zis (cu care se aseamănă formal) sau este tratată ca variantă discutabilă a nu- 
meralului ordinal (cu care se aseamănă semantic-funcţional). Exemplele de 
mai sus evidenţiază însă o diferenţă netă între numeralul de identificare patru 
şi variantele cantitative şi ordinale ale aceluiaşi numeral. O prezentare parale- 
lă, mai amănunțită, numeral de identificare - numeral cantitativ şi numeral de 
identificare — numeral ordinal, va fi în măsură, sperăm, să edifice cititorul 
asupra particularităţilor gramaticale şi funcțional-semantice ale numeralului de 
identificare, eliminând ezitările şi reţinerile nejustificate în utilizarea acestuia. 


1. Numeral de identificare - Numeral cantitativ 

Analiza comparativă a sintagmelor patru note şi nota patru arată că dife- 
renţa funcțional-semantică dintre cele două specii de numeral este categorică 
(cantitatea exactă a unor obiecte vs identificarea unui obiect dintr-o serie). La 
aceasta se adaugă şi câteva importante deosebiri morfologice şi distribuţionale, 
după cum se va vedea în continuare. 


1.1. Numeralul de identificare are numai valoare de singular, lucru firesc 
dacă avem în vedere rolul său de individualizare/identificare. Numeralul canti- 
tativ are valoare de plural (cu excepţia lui unu/una). Să se compare: 

Ei ocupă zece camere (cantitativ). 
Ei ocupă camera zece (identificare). 


Diferenţa de valoare (singular/plural) rezultă din diferenţa de număr grama- 
tical de la substantivele cu care cele două numerale fac grup nominal în varian- 
ta-tip. Numeralul de identificare este întotdeauna termenul adjunct al unui ape- 
lativ la singular (pagina şapte, programul doi). Numeralul cantitativ, cu ex- 
cepția capului de serie, formează grup nominal cu un substantiv la plural (şap- 
te pagini, două programe), în varianta eliptică a acestor grupuri nominale, 
numeralele preiau informaţia regentului, inclusiv pe cea de număr, de unde şi 
comportamentul diferit ca termen iradiant în relaţia de acord: 


Zece sunt ocupate („„camere”). 
Zece este ocupată („camera”). 


1.2. In ceea ce priveşte genul, numeralul de identificare nu cunoaşte flexiu- 
nea după această categorie gramaticală: nota doi, camera douăzeci şi unu. 
Numeralul cantitativ, în schimb, marchează formal opoziţia de gen la primele 
două unităţi şi la toate construcţiile care le încorporează pe acestea: două note, 
douăzeci şi una de camere. 


1.3. Deosebiri nete apar şi în felul în care numeralele în discuţie realizează 
categoria cazului. Să se compare: 


Echivalentul celor 1992 de lei/a 1992 de lei. 
La începutul anului 1992/lui 1992. 


1.4. După cum s-a putut constata deja, există şi o diferenţă de topică între 
numeralul de identificare şi cel cantitativ. Variantele-tip (cu substantiv) ale ce- 
lor două grupuri nominale au, din acest punct de vedere, structuri diametral 
opuse: 


A + B (substantiv + numeral de identificare): nota patru; 

B + A (numeral cantitativ + substantiv): patru note. 
2. Numeral de identificare — Numeral ordinal 


Funcţional-semantic, cele două numerale se apropie mai mult decât pere- 
chea examinată anterior. Faptul apare ca normal, dacă ţinem seama că numera- 
lul ordinal exprimă ordinea numerică a obiectelor, iar numeralul de identificare 
realizează o individualizare/identificare bazată tot pe ordinea matematică (a 
patra notă — nota patru). Putem afirma chiar că aceste două componente se- 
mantice (ordinea numerică şi identificarea numerică) sunt implicate concomi- 
tent în sensul fiecăruia dintre numeralele menţionate. Încadrarea formală la un 
tip sau altul este decisă de trăsătura dominantă. De pildă, în nota patru, nume- 
ralul este un fel de nume propriu, deoarece patru este numele unei note din sis- 
temul nostru de apreciere a performanţei şcolare. Pe de altă parte însă, nu pu- 
tem neglija faptul că funcţia de identificare a acestui „nume propriu” se bazea- 
ză pe ordinea matematică (ascendentă/descendentă), foarte riguros determina- 
tă, în nota a patra (respectiv, a patra notă), accentul cade pe ordine, după cri- 
teriul succesiunii în timp, iar identificarea, secundară aici, se limitează la locul 
ocupat de această notă, după criteriul amintit. În general, primul tip de numeral 
este utilizat astăzi cu prioritate pentru a identifica unitățile unor sisteme cunos- 
cute, acceptate, cu repere sigure, permanente. Câteva exemple: 


e Sistemul numerelor abstracte: numărul şapte; 

e Sistemul unităților temporale: minutul opt, anul 1948; secolul XX; 

e Sistemul codurilor poştale, al telefoanelor: codul poştal 3432, telefonul 
334316; 

e Legi, decrete, articole de lege, paragrafe, alineate: legea 18, decretul 616; 

e Organizarea internă a unor volume: capitolul trei, subcapitolul doispre- 
zece, pagina 325; 

e Mijloace de transport în comun: froleibuzul 26, trenul 405, autobuzul 17; 

e Instituţii de învăţământ: Școala Generală 14, Liceul (nr.) 10; 

e  Etaje, camere, sectoare, străzi (în unele ţări): sectorul HI, camera 405, 
etajul VII etc. 


Numeralul ordinal apare, de obicei, acolo unde prioritară este ordinea sau 
poziţia fixată pe baza unor repere spaţiale sau temporale conjuncturale, stabili- 
te ad-hoc: 


El a ieşit al doilea din sală, 
Ea era a treia din dreapta. 
Al patrulea secol de dominație otomană începea atunci. 

A pierdut al treilea autobuz. 
S-a întâmplat într-al cincilea an al şederii sale acolo. 


3. Mobilitatea accentului semantic-funcţional (ordine-identificare) sau per- 
cepţia nediferențiată, aproximativă a semanticii numeralului pot duce la concu- 
renţa celor două specii discutate la 2: 


Am citit pagina şapte/Am citit pagina a şaptea. 


Desigur, în general, ambele formulări vizează aceeaşi pagină, dar nu este 
exclusă nici diversitatea referenţială. Pagina șapte este una singură în orice 
carte. Chiar dacă, din greşeală, a fost plasată la mijlocul volumului, contează 
ordinea absolută de pe axa numerelor, în baza căreia a fost numerotată şi cu 
ajutorul căreia o identificăm. Pagina a şaptea reflectă locul unei pagini în vo- 
lum, raportat la diferite repere convenţionale (exemplu: pagina a şaptea din ul- 
timul capitol). Pagina şapte asigură o interpretare univocă, exactă, identifi- 
când pagina respectivă pe baza unui criteriu absolut. Cam în acelaşi fel se pune 
problema conținută în titlu: etajul trei sau etajul al treilea? Etajul trei este 
unul singur: cel ce reprezintă, potrivit accepției comune, al patrulea nivel al 
unei construcţii. Etajul al treilea se referă la acelaşi etaj, dar poate indica, în 
anumite situații, specificate în context, şi un alt nivel al edificiului. De exem- 
plu: etajul al treilea de sus în jos; al doilea etaj de deasupra mea etc. Ordinea 
spaţială, cea temporală pot fischimbate. Ordinea numerică absolută nu se 
schimbă, de aceea, pentru identificare, este mai potrivită aceasta. În concluzie, 
etajul trei este o formă exactă, corectă, neinterpretabilă. Are şi avantajul sim- 
plității morfologice, spre deosebire de numeralul ordinal, care trebuie marcat 
printr-un complex de morfeme specifice: al... lea, a... a (al treilea, a treia). 


Observaţii: 

m Nu trebuie să se înţeleagă din cele spuse mai sus că etajul al treilea ar fi 
o formulare greşită. Este doar mai puţin economicoasă, uşor desuetă şi, într-o 
oarecare măsură, uneori, ambiguă, imprecisă. Pe de altă parte, considerăm că 
nu e bine nici să întreținem în continuare ideea că etajul trei este o variantă 
„tolerată”, un numeral cardinal folosit impropriu în locul unui numeral ordinal. 
Etajul III (trei) este un numeral de” identificare, folosit exact cum şi unde tre- 
buie, având legitimitatea şi prestigiul normei literare. 


m Faptul că, în asemenea situații, numeralul de identificare este tot mai 
mult preferat celui ordinal nu înseamnă că acesta din urmă este în pericol, pe 
cale de dispariţie. El are rolul său bine precizat,în limbă, este necesar şi bine 
consolidat morfologic, sintactic, semantic. Îşi restrânge doar sfera de utilizare, 

renunţându-se la el acolo unde ordinea se subordonează scopului de identifica- 
re. Fenomenul este un reflex lingvistic al modernizării societății. Aşa cum s-a 
văzut, astăzi identificăm rapid, pe baze numerice: autoturisme, autobuze, 
tramvaie, troleibuze, trenuri, telefoane, camere de hotel, apartamente, sectoare, 
zone poştale, legi, articole, paragrafe etc. Într-o asemenea situaţie, este firesc 
ca în conştiinţa lingvistică a vorbitorilor să se impună tot mai pregnant nume- 
ralul de identificare, cu avantajele amintite (precizie, economicitate). 


m Acest proces al deplasării dinspre, ordinal spre numeralul de identificare 
este în plină desfăşurare, de aceea uzul are numeroase puncte de ezitare. Se 
constată stadii diferite de evoluţie, în funcţie de genul substantivului determi- 
nat, de domeniul la care se referă acesta etc. De pildă, sintagmele masculine şi 
neutre sunt mai avansate pe calea abandonării ordinalului. Se spune astfel, în 
mod curent: 


e anul unu (doi, trei, patru) de studii; 
e regimentul unu (doi, trei,patru etc); 
e batalionul trei (unu, doi). 


La feminin, în schimb, lucrurile se mişcă mai încet. Se spune şi compania 
unu, dar mai des se folosesc ordinalele: compania întăi, compania a doua etc. 
Este adevărat că au apărut: casa de filme unu (doi, trei), linia unu (la CFR), 
dar în Sistemul şcolar se utilizează c/asa întâi, clasa a doua etc, în exclusivita- 
te. Repetăm, variantele ordinale nu sunt greşite, dar nici nu trebuie absolutizate 
ca singurele corecte. 


65. Ne întâlnim la ora 77 sau 
Ne întâlnim la orele 17? 


În propoziţiile din titlu avem de-a face cu un numeral de identificare (vezi 
întrebarea nr. 64). Această specie de numeral îndeplineşte în limbă rolul unui 
nume propriu: individualizează şi identifică un „obiect” dintr-o pluralitate de 
obiecte identice. În cazul de faţă, 17 este „numele” unei ore dintre cele 24 care 
alcătuiesc durata unei zile. 

Între particularităţile flexionare şi combinatorii ale numeralului de identifi- 
care, amintim: 


a) Este indiferent la genul substantivului regent (nota doi, pagina douăzeci 
şi unu). 

b) Ocupă poziţia a doua în grupul nominal substantiv + numeral (sala unu, 
legea optsprezece). 


c) Formează sintagmă numai cu substantive la singular (sectorul patru, 
camera nouăsprezece). 


Raportând întrebarea din titlu la caracteristicile menționate aici, rezultă că 
recomandabilă este prima variantă: 


Ne întâlnim la ora 17. 

Formularea cu substantivul la plural (orele 17) este, din păcate, destul de 
răspândită. Ea trebuie respinsă nu numai din raţiuni strict gramaticale, cum s-a 
arătat, ci şi pentru că intră în contradicţie cu realitatea evocată: nu sunt mai 
multe „ore IT într-o zi. De altfel, când sintagma respectivă apare în poziţia sin- 
tactică de subiect, varianta cu pluralul devine imposibilă: nu se spune Sunt ore- 
le 17, ci Este ora 17. Sublinierea ideii de plural, prin acordul predicatului, 
scoate şi mai mult în evidenţă contradicţia dintre realitate (= singularitate) şi 
expresia ei lingvistică (= plural). Pluralul substantivului regent se justifică nu- 
mai atunci când apar mai multe numerale de identificare coordonate: Magazi- 
nul este deschis între orele 9 şi 17. 


Observaţii: 


1. Potrivit regulii că numeralul de identificare nu cunoaşte flexiunea după 
gen (are formă unică, de masculin), se spune: ora unu (nu ora una) şi ora do- 
uăzeci şi unu (nu douăzeci şi una). Consecvenţi în respectarea acestei reguli, ar 
trebui să zicem ora doi. După cum se ştie însă, se întrebuinţează forma de fe- 
minin: ora două, ora douăsprezece, ora douăzeci şi două. Această abatere de 
la sistem este atât de bine consolidată în limba română, încât a devenit normă. 
Desigur, se aud şi formulări ca ora doi şi mai ales ora doisprezece, dar acestea 
reprezintă apariţii izolate, regionale, opuse uzului general. 

În impunerea excepţiei amintite (numeral de identificare feminin, pentru 
doi şi compusele sale, la indicarea orei), un rol hotărâtor a avut tradiţia ordina- 
lului (ora a doua - ora doua - ora două). Exprimarea orei prin numeral de 
identificare este de dată relativ recentă. Însuşi substantivul oră este un neolo- 
gism. Limba veche utiliza numeralul cantitativ, ataşat altui substantiv (ceas), la 
plural (zece ceasuri din ziuă), sau pe cel ordinal, acordat (al zecelea ceas al zi- 


lei). 
2. O oscilație similară (masculin - feminin) prezintă şi numeralul care indi- 
că zilele de început ale fiecărei luni. Prima zi este indicată prin masculin: unu 


martie (alternativ cu exprimarea prin ordinal: întâi martie). Pentru ziua a doua 

a lunii, apar deja două variante de gen, iar formularea cu ordinalul este exclu- 
să. În sudul țării predomină femininul: două martie, douăsprezece martie, do- 
uăzeci şi două martie. In restul ţării, cu precădere în Transilvania, se foloseşte 
mai ales varianta masculină: doi martie, doisprezece martie, douăzeci şi doi 
martie. 

Având în vedere încadrarea în sistem, considerăm că masculinul trebuie să 
aibă aici câştig de cauză, ca formă invariabilă a numeralului de identificare. 


NOTA BENE! 


m DOOM-2 aduce următoarea modificare: pentru indicarea primei zile a fi- 
ecărei luni, trebuie folosit numeralul ordinal şi nu cel cardinal: întâi Decem- 
brie, întâi Mai, nu Unu Decembrie, Unu Mai. 


m În ceea ce priveşte ziua indicată prin numărul doi sau alt numeral, com- 
pus cu doi, DOOM-2 admite folosirea paralelă a formelor de masculin (doi) şi 
feminin (două): doi/două mai, doisprezece/douăsprezece august, douăzeci şi 
doi/douăzeci şi două decembrie. 


66. Cele patru milioane de lei nu ajung sau 
Cei patru milioane de lei nu ajung? 


1. Enunţurile de mai sus actualizează următoarea structură: 
articol demonstrativ + numeral + substantiv. 


Regula reclamă acordarea articolului demonstrativ, în gen, număr şi caz, 
cu substantivul regent: 


Cei patru elevi au plecat. 
Cele patru eleve au plecat. 
Celor patru eleve le-am dat nota zece. 


Acordul se realizează indiferent de locul numeralului în sistem şi de felul în 
care este legat de substantivul regent: 


Cei douăzeci de elevi au plecat. 
Cele douăzeci de eleve au plecat. 


Numeralul îndeplineşte constant aceeaşi funcţie: atribut al substantivului 
din dreapta sa. Gramaticile susțin că această subordonare este valabilă numai 
până la 19 (nouăsprezece — eleve), iar de la 20 în sus raporturile se inversează 

(douăzeci «— de eleve), în sensul că substantivul se subordonează de data 
aceasta numeralului, ca atribut Argumentul-cheie îl constituie prezenţa lui de 
în ceea ce ne priveşte, considerăm că substantivul îşi menţine calitatea de re- 
gent şi de la 19 în sus, pentru că de nu mai este o prepoziție, ci „o fostă prepo- 
ziție”, mai exact o postpoziție. Aici s-a produs o inversiune sintactică în dia- 
cronie, exact ca la astfel de. De la ăst + fel + de + oameni, în care oameni era 
atributul substantivului fel, s-a ajuns la astfel de oameni, în care oameni este 
regent, iar astfel de o locuţiune adjectivală cu funcție atributivă Prepoziţia de 
îşi modifică şi ea statutul, devine un simplu element constitutiv al locuţiunii 
sau un fel de postpoziție în acest rol nou, regimul său acuzativul este anulat, 
după cum se vede din următorul enunţ: Unei astfel de eleve îi dau nota zece. 

O inversiune similară s-a înregistrat şi la numeralul ordinal de la 19 în sus, 
în relaţia cu substantivul din dreapta lui Româna, spre deosebire de celelalte 
limbi romanice, a acordat numeralului care încheie clasa unităţilor (zece) şi o 
valoare substantivală, creând pluralul zeci Multă vreme sintagmele două + 
zeci, trei + zeci etc vor fi fost simţite ca îmbinări libere, în care substantivul 
zeci îşi păstra identitatea lexico-gramaticală în această calitate, putea fi şi re- 
gentul unui atribut substantival prepozițional, plasat în dreapta lui două — zeci 
<— de oameni Treptat, sistemul numeralului s-a consolidat, iar zeci a devenit 
un simplu element constitutiv în structura fixă douăzeci, conservând şi fosta 
prepoziţie (de) în fata substantivului din dreapta, dar cu regimul cazual atrofiat 
(ca la astfel de, altfel de, ce fel de etc) Raporturile sintactice s-au inversat, 
exact ca în cazul locuţiunilor de mai sus fostul atribut prepoziţional a devenit 
regent, iar construcția numerală nou formată este atributul acesteia: 


douăzeci de — oameni 


Am înserat această discuţie pentru a arăta că este perfect justificată o in- 
terpretare uniformă a relaţiei numeral + substantiv, indiferent de mărimea şi 
structura numeralului Aşa stând lucrurile, acordul lui cei/cele cu substantivul 
din dreapta lui de nu trebuie privit ca o anomalie sintactică, ci ca un fapt obiş- 
nuit, dat fiind noul statut al lui de Prin urmare, singura variantă corectă, dintre 
cele prezentate în titlu, este a doua: 


Cei patru milioane de lei nu ajung 


Observaţie: 


Într-un enunţ ca Cei patru sute de elevi au fost cazaţi, cei se acordă cu 
elevi (nu cu sute, care este feminin) Tot aşa, în Celor patru sute de elevi le-am 
asigurat cazarea, celor se acordă cu elevi, substantiv care este în cazul dativ, 
nu în acuzativ, cum ar sugera prezenţa lui de. 

2. Structura cei/cele + numeral (cu absenţa substantivului regent) merită 
o prezentare separată, deoarece acordul lui cei/ce/e cunoaşte aici unele nuan- 
țări. 


a) Până la 799, regula amintită la punctul 1 se aplică fără editări, în sensul 
că, fund o sintagmă implicită, acordul se face cu substantivul subînţeles: 


Cei 48 au fost trecuți pe altă listă („elevi”) 
Cele 799 au fost cazate în altă parte („eleve”) 


b) De la 200 în sus se ivesc complicaţii, mai ales la numeralele rotunde 
(200, 300, 2 000, 3 000, 2 000 000 etc): 


Cei două sute au fost cheltuiţi („ei”) 
Cele două sute nujost cheltuite 


Oscilaţia articolului demonstrativ (cei/cele) se datorează statutului ambiguu 
al cuvintelor sută, mie, milion, miliard Ele pot avea în limba română două va- 
lori: 


e Substantiv, cu opoziții de număr (sută - sute), de articulare şi caz (sute - 
sute/e - sute/or), cu determinări adjectivale (aceste sute, sutele încasate) 

e Parte componentă în structura unui numeral compus (două sute treizeci şi 
cinci) în a doua ipostază, ele îşi pierd autonomia gramaticală, întegrân-du- 
se în ansamblu, în construcția numeralului respectiv Acest numeral, aşa 
cum s-a văzut, face sintagmă explicită cu substantivul din dreapta, căruia 
î se subordonează sintactic: 


Cei două sute treizeci şi cinci de bolnavi au fost externați 
Cei două sute treizeci şi cinci au fost externați (bolnavi) 


In sintagmele implicite, când substantivul regent are o prezenţă doar subîn- 
țeleasă, poate să apară următoarea situaţie sută, mie, milion, miliard îşi actuali- 
zează valența substantivală şi formează un fel de sintagmă liberă cu numeralul- 
unitate din faţa lor Ele eclipsează astfel fostul regent şi îşi subordonează for- 
mal şi pe cei/cele Să se compare: 


Cei două sute au fost deja cheltuiţi („lei””) 
Cele două sute au fost deja cheltuite 

Repetăm, această alternativă este posibilă numai la numeralele „rotunde”, 
căci îndată ce sute, mu, milioane, miliarde sunt încadrate în construcții mai 
ample, caracterul lor substantival este tot mai estompat şi acordul de mai sus, 
cu femininul, nu mai este posibil Deci: 


Cele două sute au fost cheltuite. Cei două sute au fost cheltuiţi dar 
Cei două sute nouăzeci şi opt au fost cheltuiţi 


Să mai notăm, de asemenea, că aceste „sintagme libere” care impun femi- 
ninul cele apar în câteva ocazii speciale, mai ales cu referire la bani, unde iută, 
mie etc echivalează uneori cu bancnotele care au aceste valon 


Observaţie: 


Zece, la singular-feminin, nu poate să apară astăzi cu valoare substantivală 
In schimb, la plural, acest lucru este posibil zeci/e de participanți Cum am ară- 
tat deja, sută, mie, milion, miliard apar frecvent în limbă ca substantive, şi la 
singular, şi la plural Este important ca valoarea lor morfologică să fie identifi- 
cată cu exactitate Pentru a fi numerale (constituenți ai unor construcții numera- 
le) ele trebuie să fie precedate de un numeral-unitate sau de un numeral mai 
complex, care să permită o cuantificare exactă, o identificare precisă pe axa 
numerelor De exemplu, în sintagma câteva sute, nu avem de-a face cu un nu- 
meral, în schimb, în trei sute, treisprezece mii, avem numerale compuse Ţi- 
nând cont de această precizare, următorul acord al articolului demonstrativ tre- 
buie considerat corect: 


Cele câteva milioane de lei au fost deja cheltuite 


Milioane este aici substantiv veritabil, are funcția sintactică de subiect şi îşi 
subordonează formal toate cuvintele cu care intră în relație de acord (inclusiv 
predicatul) 


NOTA BENE! 


m GALR (voi I, pag 296-297) acceptă gruparea lui de cu numeralul în sin- 
tagmele substantivale de la 19 în sus şi interpretarea uniformă a relației sintac- 
tice (= numeralul este subordonat substantivului) Argumentul invocat este 
tocmai acordul în gen al numeralului „Sub aspect strict formal, prezenta pre- 
poziţiei de înaintea substantivului poate fi interpretată ca situând substantivul 
în raport de subordonare faţă de numeral Dar ținând seama de faptul că forma 
de gen a numeralelor (care cunosc flexiunea) este rezultatul acordului cu sub- 
stantivul asociat (douăzeci si unu (doi) de elevi/douăzeci şi una (două) de ele- 
ve), gruparea [numeral + dej] poate fi interpretată ca o unitate funcţională, şi 

anume ca determinant al substantivului Această interpretare este susținută şi de 
acordul în gen al unor determinanți adjectivali cu substantivul (şi nu cu nume- 
ralul), ceea ce conferă statut de centru substantivului cei (acei/celalți/alți) trei 
sute douăzeci de elevi, cele (acele/celelalte/alte) trei sute douăzeci de eleve”. 


m GALR (voi Il, pag 597), în acord cu interpretarea din volumul I, include 
numeralele cu de, de la 19 în sus, la atributul adjectival „Tot la clasa atributu- 
lui adjectival, alături de cinci elevi, se încadrează şi numeralele cardinale de la 
douăzeci în sus, construite cu de, în sintagme de tipul douăzeci de lei, conside- 
rate în unele lucrări ca fiind formate dintr-un centru numeral însoţit de atribut 
substantival prepozițional Prepoziţia de aparţine aici numeralului, nefiind ge- 
neratoare de grup sintactic şi neimpunând restricţie de caz substantivului ur- 
mător, la tel ca în astfel de, destul de, extrem de etc , unde prepoziţia se gru- 
pează la stânga şi nu la dreapta centrului”. 


67. Călătorim în vagoane de clasa întâi sau 
Călătorim în vagoane de clasa întâia? 


1. Numeralul întâi reprezintă o excepţie în sistemul numeralului ordinal 
românesc, din mai multe puncte de vedere: 


a) Sub aspect etimologic, este moştenit direct din latină (antaneus > întâi) 
Celelalte sunt formate de la numeralul cardinal, cu ajutorul unui flectiv discon- 
tinuu (al... lea, a... a): al treilea, a treia. 


b) Flexionar-combinatoriu, întâi se comportă ca un adjectiv veritabil In 
sintagmele substantivale se articulează sau nu, în funcție de poziția ocupată fa- 
tă de substantiv /ocul întâi — întâiul /oc, banca întâi — întâia bancă Ordina- 
lele de la doi în sus au aceeaşi formă, indiferent de topică locul al doilea -al 
doilea /oc, banca a doua - a doua bancă. 


De remarcat, de asemenea, omonimia masculin feminin la întâi, varianta 
nearticulată, în timp ce la toate celelalte ordinale diferenţa de gen este puternic 
marcată (al doilea/a doua) Analizele comparative de mai sus impun următoa- 
rele concluzii în legătură cu întâi: 


- Functional-semantic face parte dintr-un sistem foarte riguros, matematic 
determinat, acela al numeralului ordinal, fiind chiar cap de sene 

- Flexionar-combinatoriu urmează alt model, comportându-se ca un adjec- 
tiv respectă regula articulării sintagmatice şi, în varianta articulată, are patru 
forme (întâiul - întâia întâii — întăile) 

2. Singularul feminin al lui întâi tinde să se alinieze la modelul comporta- 
mental al numeralului, adoptând aceeaşi formă şi în topica A - B, şi în topica B 
— A: 


Clasa întâia - întâia clasă 


În felul acesta se completează un sistem, dar, din păcate, se dereglează altul 
întâia, cu articolul, face parte dintr-o paradigmă cu mai mulți termeni (întâia - 
întâiul întâile - întâii), care vor avea, în continuare, şi variante nearticulate, în 
funcție de locul ocupat în sintagmă (întâiul premiu - premiul întâi) Reticenta 
lucrărilor normative în omologarea inovației este, prin urmare, justificată 
Acestea recomandă păstrarea modelului flexionar iniţial clasa întâi - întâia 
clasă Aşadar, Călătorim în vagoane de clasa întâi (nu clasa întâia şi, în niciun 
caz, clasa a întâia sau clasa a-ntâia) Desigur, nu este exclus ca presiunea sis- 
temului amintit să impună tot mai mult forma întâia, în ambele topici, încât 
aceasta să devină cândva normă sau măcar să fie acceptată în variaţie liberă cu 
cealaltă variantă Deocamdată exigentele normative ale limbii literare sunt cele 
arătate şi considerăm că într-o exprimare îngrijită ele trebuie respectate 


Observaţii: 

a) Numeralul întâi apare şi sub forma dintâi Această variantă nu este supu- 
să presiunilor amintite mai sus, păstrându-şi forma unică, invariabilă Pap-tul se 
explică, probabil, prin aceea că ea apare mai ales în poziția a doua, după sub- 
stantiv (nevasta dintâi) Când este distribuită în prima poziţie, este precedată de 
cel/cea, cei/cele, articolul demonstrativ fund cel care marchează genul, numă- 
rul şi cazul (cei dintâi ghiocei, cele dintâi flori, celor dintâi fluturi/rândunele) 


b) Sinonimul neologic prim se foloseşte mai ales în poziția inițială a grupu- 
lui nominal primul om, prima femeie Ca parte constitutivă a unui cuvânt com- 
pus (prim-ministru, prim-plan, prim-ajutor, prim-vicepreşedinte, prim-pretor, 
prim-procuror etc ), se comportă oscilant în articulare, cel puţin în următoarele 
cazuri: 


primul-ministru, dar şi prim-ministrul 
primul-procuror, dar şi prim-procurorul 


Ambele articulări sunt corecte Altele, în schimb, au numai articulare ter- 


minală prim-planul, prim-pretorul, sintagma primul plan este o îmbinare libe- 
ră, nu un cuvânt compus. 

NOTA BENE! 


m DOOM-2 validează variaţia liberă întâi/întâia la femininul nearticulat al 
numeralului întâi, postpus substantivului In consecință, răspunsul pentru între- 
barea din titlu este următorul ambele formulări sunt corecte (Călătorim în va- 
goane de clasa întâi/întâia) 


m Este admisă acum doar articularea definită terminală a compuselor cu 
prim: prim-ministrul, prim-procurorul (la fel ca prim-planul, prim-solistul 
etc), renunțându-se la primul-ministru, primul-procuror (îmbinări libere în ex- 
primări ca: Primul ministru care a declarat aceasta a fost cel al agriculturii). 


68. Mai sunt paisprezece zile până la vacanţă sau 
Mai sunt patrusprezece zile până la vacanţă? 


1. Numeralele cuprinse între zece şi douăzeci se formează, în limba româ- 
nă, după următorul model: unitate + spre + zece (exemplu: trei + spre + zece 
= treisprezece). Din cauza lungimii şi a structurii lor fonetice, cuvintele com- 
puse rezultate au fost supuse unor modificări continue, unele cu reflex în limba 
literară. 

a) Modificări care afectează partea terminală a numeralelor amintite. Este 
vorba de segmentele II şi III (spre + zece) în forme ca unșpe/unspce/unspece, 
doişpe/doispce/doispece etc. Evident, limba literară nu şi-a însuşit aceste for- 
me, deşi ele circulă intens în exprimarea neîngrijită. 


b) Modificări în partea iniţială a compuselor. Avem în vedere segmentul I, 
numeralul-unitate, scurtat uneori cu o silabă, în locul căreia apare un i semivo- 
calic. Vizate, de data aceasta, sunt doar numeralele patrusprezece şi 
şasesprezece, devenite paisprezece şi şaisprezece. Aceste modificări s-au ge- 
neralizat, reprezentând astăzi variantele literare. Corectă este, prin urmare, 
prima formulare din titlu: 


Mai sunt paisprezece zile până la vacanţă. 


Cei care apelează, totuşi, la formele „nealterate” (patrusprezece, 
şasesprezece) comit o greşeală numită hiperurbanism (hipercorectitudine). 
Denumirea erorii, dincolo de faptul că sugerează o bună intenţie din partea ce- 
lui care o comite, nu-l absolvă pe acesta de vina necunoaşterii normei şi nici 
de riscul unui pedantism gratuit. Au scuze, cel mult, lucrătorii din telecomuni- 
caţii, care, în condiţii speciale, recurg la patrusprezece, şasesprezece (ca şi la 
şepte, şeptesprezece) pentru evitarea unor confuzii în transmiterea informații- 
lor numerice. 

c) Prezența prepoziției spre, cu cele trei consoane ale sale (spr), produce di- 
ficultăţi în pronunțare atunci când numeralul-unitate din stânga are un final 
consonantic. Este cazul lui cincisprezece (ncspr) şi optsprezece (ptspr). Aici 
trebuie să facem deosebire între norma ortografică, care reclamă o structură 
nealterată în scris (cincisprezece, optsprezece) şi norma ortoepică, care tole- 
rează şi forme cu o pronunțare mai comoda (cinsprezece, opsprezece), mai ales 
când se vorbeşte în tempo rapid. Alte soluţii, cum ar fi dislocarea blocului con- 
sonantic-prin introducerea unei vocale  (optusprezece,  optâsprezece, 
optisprezece), nu sunt acceptate. 


2. Clasa zecilor, care reprezintă un alt model structural, cunoaşte şi ea fe- 
nomenele fonetice amintite, mai ales cele semnalate la b) şi c). Într-adevăr, 
şasezeci a devenit şaizeci, singura formă literară. Paralelismul se opreşte aici, 
căci patruzeci, spre deosebire de patrusprezece, şi-a păstrat forma nemodifica- 
tă. 

Dificultăţile de articulare se rezolvă şi la această clasă prin tolerarea şi a 
unor variante mai comode (cinzeci, obzeci). În scris însă, cincizeci şi optzeci 
rămân singurele forme corecte. 


Observaţii: 

m Structurile complexe care au în componenţa lor pe unu/una şi substanti- 
vele mie, milion, miliard realizează un acord interior, în general, al numeralu- 
lui-unitate, cu substantivele amintite (exemplu treizeci şi una de mii). Greşeli 
de acord se produc numai când apar milion şi miliard. Fiind neutre, acestea au 
la plural forme identice cu femininul (milioane, miliarde). Din neglijenţă, for- 
ma feminină este impusă uneori şi lui unu, deşi el reprezintă singularul neutru- 
lui, asemănător cu masculinul. Exemple: treizeci şi una de milioane; patruzeci 
şi una de miliarde. Corecte sunt formele: 


treizeci şi unu de milioane 
patruzeci şi unu de miliarde. 


Din păcate, eroarea amintită se întâlneşte şi la îmbinările libere dintre nu- 
meralele compuse cu unu şi unele substantive neutre (exemplu: treizeci şi una 
de minute, în loc de treizeci şi unu de minute). 


m O ezitare a limbii se constată şi în utilizarea lui de pentru legarea numera- 
lelor compuse de substantivele din dreapta lor. Este vorba de numeralele de la 
nouăsprezece în sus (douăzeci de elevi). Aşa cum am arătat (vezi întrebarea nr. 
66), de este aici o postpoziţie, o fostă prepoziţie (ca în unei astfel de fete), din 

faza în care zece încă mai era simţit ca substantiv (două + zeci + de case). Dar, 
indiferent de interpretarea dată lui de, el intră în structura numeralului de la 
nouăsprezece în sus, atunci când acesta este urmat de un substantiv. 

Regula ortografică permite omiterea lui de numai când substantivul din 
dreapta este prescurtat: 20 m, 25 kg, 83 p. Norma ortoepică nu admite excepţii 
nici în asemenea cazuri, ceea ce înseamnă că la citire este obligatorie apariţia 
lui de („douăzeci de metri”, „douăzeci şi cinci de kilograme”, „optzeci şi trei 
de pagini”). Limbajul comercial şi cel matematic uniformizează adeseori cele 
două norme (ortografică - ortoepică). „Inovaţia” s-a extins şi la limbajul co- 
mun şi tinde să depăşească zona substantivelor prescurtate. În exprimarea 
normată, literară, acest lucru reprezintă o greşeală. 


Capitolul IV 
ADVERBUL, PREPOZIȚIA, CONJUNCŢIA 


69. Intrarea nu este permisă decât cu invitaţie specială sau 
Intrarea nu este permisă decât numai cu invitaţie specială? 


Adverbele restrictive numai şi decât se află în raport de complementaritate: 
contextele pozitive îl admit, în exclusivitate, pe numai, iar cele negative, tot în 
exclusivitate, pe decât. Grafic, putem reprezenta acest raport prin două cercuri 
care nu au niciun punct comun: 


Mulțimea contextelor pozitive Mulțimea contextelor negative 


numai decat 


Vorbitorul are libertatea de a alege, în exprimarea intenţiei restrictive, fie 
modelul sintactic afirmativ, fie cel negativ, cu condiţia de a folosi, de fiecare 
dată, adverbul corespunzător: 


Casa de bilete este deschisă numai dimineaţa. 
Casa de bilete nu este deschisă decât dimineața. 


Această repartizare specifică a celor două adverbe reprezintă o regulă obli- 
gatorie în limba literară. Din păcate, autoritatea normei amintite este submina- 

tă de situaţia diferită existentă în unele graiuri locale. În sud, s-a generalizat 
decât, indiferent de aspectul negativ sau afirmativ al contextului. În Transilva- 
nia, dimpotrivă, există practica utilizării exclusive a lui numai. Aşa se face că 
întâlnim la unii vorbitori, proveniţi mai ales din zonele menţionate, regiona- 
lisme sintactice de tipul: Am decât 70 lei (muntenism) sau N-am numai 70 lei 
(ardelenism), formulări, fireşte, respinse de limba literară. Este de presupus că 
asemenea vorbitori au creat şi asocierea pleonastică decât numai pentru a întări 
ideea de restricție negativă, neavând încredere în specializarea sintactico- 
semantică a celor două adverbe. Indiferent de cauza acestui paradoxal pleo- 
nasm adverbial, el trebuie, în mod categoric, evitat de către cei care ţin la co- 
rectitudinea exprimării lor. Am dat în felul acesta răspuns la întrebarea din ti- 
tlu, considerând corectă numai prima variantă: 


Intrarea nu este permisă decât cu invitaţie specială. 


Observaţie: 


Greşeala semnalată aici apare frecvent Ia circumstanţialul de excepție şi 
subordonata corespunzătoare, care cunosc, pe lângă decât numai, şi alte câteva 
asocieri pleonastice cu iz regional-arhaic: afară numai de, în afară numai de, 
afară decât, în afară decât. Desigur, enunţurile construite cu asemenea formu- 
le relaţionale sunt, raportate la exigenţele limbii literare, incorecte (exemple: 
N-a intrat nimeni, afară numai de cine a fost invitat; N-a luat nimic, afară 
decât o valiză de haine). 


NOTA BENE! 


Noul Dicţionar ortografic, ortoepic şi morfologic al limbii române întăreşte 
regula discutată în acest capitol, menționând-o şi în secțiunea introductivă: 
„Adverbul decât «doar, numai» se foloseşte numai în construcții negative (N- 
am decât o soră), în timp ce sinonimele sale se întrebuinţează în construcţii 
pozitive (Am doar/numai o soră) ” (pag. XCI). 


70. Acum suntem mai tari ca niciodată sau 
Acum suntem mai tari ca oricând? 


1. Cuvântul niciodată face parte din sfera mai largă a totalitarelor negative, 
care cuprinde pronume (niciunul, niciuna, nimeni, nimic) şi adverbe (nicăieri, 
nicicând, niciunde, nicicât, nicicum etc.) Acestora le corespunde seria totalita- 
relor pozitive: oricine, orice, oricare, oricât, oricum, oriunde, oricând etc. Ce- 
le două serii de antonime au în comun ideea de totalitate, dar sunt puternic di- 
ferenţiate prin opoziția negativ/afirmativ. Această opoziţie are consecinţe im- 

portante în plan distribuţional. Totalitarele negative, de pildă, se asociază cu 
verbe care au aceeaşi trăsătură, realizând ceea ce se cheamă dublă negaţie: 


Nu vine nimeni (niciunul, niciodată, nicăieri, nicicum etc). 
Cele pozitive, în schimb, sunt admise de contextele afirmative: 
Vine oricine (oricare, oricând, oriunde, oricum etc ) 


Acest algoritm distribuţional se aplică unitar, in sensul că este valabil pen- 
tru fiecare constituent al celor două categorii de cuvinte totalitare, în orice po- 
ziție sintactică. 


2. Regula mai sus enunțată, a tratamentului uniform, se aplică şi la structu- 
rile comparative cum sunt cele din titlu Cuvintele totalitare apar aici în poziția 
sintactică de circumstanțial modal comparativ (de inegalitate), reprezentând 
termenul cu care se face comparația în această calitate, pronumele şi adverbele 
respective trebuie să ofere un reper pozitiv, condiţie obligatorie pentru realiza- 
rea aprecierii comparative. Este o restricție semantic-combinatorie care se res- 
pectă cu stricteţe: 


El este mai bun ca/decât oricine 
Aici este mai bine ca/decât oriunde 


Singura oscilație este cea semnalată în titlu Dintre cele două formulări, nu- 
mai a doua respectă regula, întrunind condiţiile unei exprimări corecte: 


Acum suntem mai tari ca oricând 


Construcţia cu niciodată (Acum suntem mai tari ca niciodată) o concurează 
însă foarte serios pe cea corectă (cu oricând), de aceea o semnalăm aici, cu re- 
comandarea de a fi evitată Cine tine cu tot dinadinsul să utilizeze adverbul ne- 
gativ (niciodată), pentru aceeaşi idee, poate să se exprime astfel: 


Niciodată n-am fost mai tairi ca acum 


Formularea este sinonimă cu Acum suntem mai tari ca oricând, dar tiparul 
sintactic este altul Adverbul acum şi-a schimbat locul şi rolul sintactic cu nici- 
odată, realizându-se, prin acesta, cele două condiţii ale unei exprimări corecte 
adverbul niciodată apare în context negativ (niciodată nu am fost), iar terme- 
nul de comparaţie are o realizare pozitivă (acum). 

Observaţii: 

m N-ar fi exclus ca varianta hibridă (Acum suntem mai tari ca niciodată) să 
fie rezultatul unei contaminări între cele două structuri corecte, realizată în 
condiţiile sinonimiei sintactice amintite Eroarea a putut fi favorizată şi de exis- 
tența unui circumstanţial de mod ca niciodată, utilizat corect, dar în alt context 
şi cu alt sens: 


Ca niciodată, astăzi a venit la timp. 


Aici avem de-a face cu o contragere a unei subordonate negative („Cum nu 
s-a întâmplat niciodată'*) şi, în această ipostază, ca niciodată nu poate fi con- 
testat. Plasarea lui în poziţia rezervată unui reper pozitiv, ca în enunţul din ti- 
tlu, nu se justifică însă. 


m In expresia Mai bine mai târziu decăt niciodată avem un alt model sin- 
tactic, fiind vorba de un raport opozițional („în loc de”), compatibil şi cu cele- 
lalte totalitare negative: 


Mai bine mai puţin decât nimic. 

Mai bine el decât nimeni. 

Mai bine aici decât nicăieri. 

Natura opozițională (= complement opozițional) a acestui raport este mai 


evidentă dacă inversăm topica: 


Decât nimic, mai bine (iau) mai puţin. (= „în loc de nimic”) 
Decât nimeni, mai bine (să vină) el. 
Decât niciodată, mai bine mai târziu. 


71. Nu mă mai doare capul sau 
Nu mai mă doare capul? 


Adverbul mai, asociat unui verb, se supune următoarelor rigori de topică: 


a) Este întotdeauna proclitic (stă numai în faţa verbului: mai vorbeşte). 
b) Stă în vecinătatea imediată a radicalului verbal. 


Regula de la b) se aplică şi la formele analitice (compuse) ale verbului, în 


sensul că afixul mobil (auxiliarul) nu poate disloca grupul mai + radical. 
Exemple: 

- Perfectul compus: Am mai vorbit. L-am mai văzut. 
- Viitor: Vom mai vedea. O să-l mai vedem. 

- Conjunctiv: l-am spus să nu mai vină. 

- Condiţional-optativ: L-aş mai vedea o dată. 

- Infinitiv: E greu a mai obţine ceva. 


Blocul mai + radicalul verbal este atât de sudat, încât a făcut posibilă apa- 
riția unor derivate negative (cu prefixul ne) care încorporează şi adverbul mai 
în structura lor. Este vorba de gerunzii şi participii: nemaivăzând, nemaivăzut, 
nemaiauzind, nemaiauzit etc. 

Construcţiile care nu respectă normele de plasament ale lui mai sunt respin- 
se de limba literară. Formularea ardelenească El nu-i mai director de anul tre- 
cut încalcă regula de la a), adverbul mai fiind plasat după verbul a fi (nu-i + 
mai; corect: £/ nu mai e/este director de anul trecut). În graiul muntenesc 
apar frecvente abateri de la regula b): 


Nu mai mă ajută puterile (cu pronumele personal intercalat). 
Nu mai se vede nimic (cu pronumele reflexiv intercalat). 
Mai a venit o dată (cu auxiliar interpus). 


Acestea sunt exprimări regionale, de aceea, în comunicarea literară, norma- 
tă, trebuie evitate. Aşa trebuie să apreciem şi variantele din titlu, dintre care 
numai prima are o topică corectă: 


Nu mă mai doare capul. 


Singura excepţie de la b) o reprezintă a fi, care, ca auxiliar morfologic, poa- 
te disloca blocul mai + radicalul verbului de bază: să mai fi vorbit, ar mai fi 
vorbit, a mai fost discutat. 


Observaţie: 


Regulile de la a) şi b) sunt valabile şi pentru adverbele tot şi cam/prea. Ul- 
timele două au aceeaşi valoare semantică (aproximaţia), dar funcţionează 
complementar: cam - pentru construcţii pozitive, prea — pentru construcții ne- 
gative (Se cam ceartă/Nu se prea ceartă). Nerespectarea acestei reguli duce la 
enunţuri incorecte (exemplu: Nu se cam înțeleg bine, în loc de Nu se prea înţe- 
leg bine, forma corectă). 

72. Bem un pahar de lapte sau 
Bem un pahar cu lapte? 


Prepoziţia de, ca element joncţional atributiv, are o semantică variabilă. 
Acest lucru nu impietează asupra clarității comunicării, deoarece contextul 
precizează de fiecare dată, până la nuanță, semnificaţia prepoziţiei. Avem în 
vedere, în primul rând, contextul lingvistic cel mai restrâns: regent + prepoziţie 
+ substantiv (substantiv + de + substantiv). 

Să analizăm câteva situaţii care, teoretic cel puţin, ar putea prezenta anumi- 
te ambiguități: 


a) Regent identic - atribute diferite: 
de sticlă 
pahar < 
de lapte 
În acest caz, atributul, prin conținutul său, determină semantica prepoziţiei 


sticlă exprimă „materia”, iar de are sensul „făcut din”, „din”, lapte exprimă 
„conţinutul”, iar de semnifică „plin cu”, „cu”. 


b) Regente diferite - atribut identic: 
fabrică 


de sticlă 
mai 


Opoziția „destinaţie”/,„matene”, prezentă la cele două sintagme, determi- 
nă interpretarea diferită a celor doi de („„pentru”/„din”). 


c) Regent identic - atribut identic: 


destinaţie („pentru”) 
ceaşcă — de ceai N 
conținut (,,cu”) 


În sintagma aceasta avem de-a face cu o omonimie sintactică (formă identi- 
că - conținut diferit), singura care prezintă o ambiguitate reală, dar şi această 
neclaritate dispare prin lărgirea contextului lingvistic Când spunem Bem o 
ceaşcă de ceai, verbul utilizat (a bea) exclude sensul prim al sintagmei (,,des- 
tinația”) şi oricine înțelege că ne referim la „conţinutul” ceştii 

Presupunând că nici contextul lingvistic mai larg nu dezambiguizează sin- 
tagma de la c), putem conta pe un element suplimentar foarte important con- 
textul situațional, extralingvistic De exemplu, propoziţia Vreau o ceaşcă de 

ceai, spusă într-un magazin specializat în articole de menaj, exprimă o cerință 
foarte clară, deloc ambiguă. Aceeaşi propoziție, rostită într-o cofetărie, este in- 
terpretată corect, cu sensul al doilea 

Ceea ce vrem să demonstrăm este că sunt extrem de rare ocaziile în care 
contextul lingvistic, coroborat cu cel situaţional, să nu poată preciza sensul 
unor sintagme omonime de tipul celor de la c) Numai în asemenea cazuri s-ar 
justifica utilizarea unui sinonim specializat în locul lui de (ceașcă pentru ceai 
sau ceaşcă cu ceai) O situaţie specială ar fi şi cea în care conţinutul reprezintă 
doar o parte din capacitatea recipientului, utilizarea lui cu este, în acest caz, 
obligatorie Adu-mi o ceaşcă cu (puţin) ceai. 


Lăsând la o parte aceste excepţii, putem afirma că înlocuirea lui de, în sin- 
tagme atributive, cu prepoziţii specializate semantic (cu, din, pentru) este un 
moft lingvistic, o renunțare nejustificată la nişte sintagme naturale, tradiționa- 
le, specifice. De pildă, în Bem un pahar de lapte, prepoziţia din titlu nu este 
deloc ambiguă, nici la nivelul sintagmei şi cu atât mai puţin la nivelul ansam- 
blului (prin apariţia lui bem). Sunt motive suficiente, prin urmare, ca să nu în- 
curajăm nici construcţii de tipul: haină din piele, maşină pentru cusut (spălat, 
tocat, călcat etc), halbă cu bere, ceaşcă cu cafea etc. Mergând pe această li- 
nie, a „reinterpretării” semantice a prepoziţiilor, vom ajunge să spunem Porțile 
din Fier, Baia pentru/cu Aramă, Cerbul din Aur, Iancu de la Hunedoara, Ar- 
cul pentru Triumf, Uzinele pentru tractoare, casă pentru odihnă, sală pen- 
tru așteptare etc. 


Observaţii: 
1. Celebra piesă a lui Cehov, Livada de vişini, a fost cunoscută mult timp 


sub titlul Livada cu vişini. Doar în ultimul timp a fost adoptată formularea na- 
turală, cu de. 


2. Aceste substituiri artificiale ale prepoziţiei de apar, mai nou, şi în relată- 
rile unor crainici sportivi, care spun, de pildă, lovitură de la colț (nu lovitură 
de colţ, cum este firesc, sau corner, cu neologismul care s-a impus în termino- 
logia fotbalistică). 


3. Prepoziţia de este supusă unui tratament ingrat şi în unele sintagme ver- 
bale, în care mijloceşte o relație completivă. Este cazul verbelor care „cer” 
prepoziţia de: a se interesa, a se convinge, a-şi aminti, a-şi aduce aminte etc. 
Înlocuirea lui de cu despre este o eroare (exemplu: M-am interesat despre si- 
tuaţia lui), care pleacă probabil de la situaţii în care de şi despre sunt substitui- 
bile (a vorbi de/despre ceva). 

73. L-am apărat ca coleg sau 
L-am apărat ca şi coleg? 


1. Cuvântul ca are în limba română două valori de bază: 
a) Ca(1) - echivalent cu în calitate de, drept: 


L-am invitat ca preşedinte = L-am invitat în calitate de preşedinte. 
Ca pedeapsă, vei reface lucrarea = Drept pedeapsă, vei reface lucrarea. 
L-am considerat ca prieten - L-am considerat drept prieten. 


b) Ca(2) - cu sens comparativ, echivalent cu locuţiunea ca şi: 
Se comportă ca maică-sa = Se comportă ca şi maică-sa 


2. O greşeală extrem de frecventă în româna actuală este utilizarea locuțiu- 
nii comparative ca şi în locul lui ca(1), care, după cum s-a văzut, nu are sens 
comparativ Este cazul variantei a doua din titlu (L-am apărat ca şi coleg), gre- 
şit construită, pe baza unei false sinonimii Din păcate, această echivalare forța- 
tă (cai ~ ca şi), foarte răspândită în anumite zone ale ţării (mai ales în Transil- 
vania), câştigă teren, fund semnalată şi în exprimarea unor oameni instruiți, 
indiferent de proveniența lor geografică Construcţii greşite, ca următoarele, se 
pot întâlni astăzi în presa scrisă, la radio, la televiziune, în parlament etc: 


Vorbesc ca şi reprezentant al maior de alegători 
Ca şi remediu, propun modificarea acestei legi 
Nu pot fi de acord, ca şi deputat, cu o asemenea soluţie 


3. Dintre cele două formulări prezentate în titlu, corectă este, potrivit celor 
arătate mai sus, prima variantă: 


L-am apă/ at ca coleg 


Am ales intenţionat această asociere (ca + coleg), pentru că prezintă interes 
şi sub aspectul eufoniei Românii sunt destul de sensibili la asemenea vecinătăți 
cacofonice, de aceea încearcă să le evite. Înlocuirea improprie a lui ca prin ca 
şi se explică de multe ori şi prin dorinţa de a evita un efect sonor neplăcut In- 
tenția nu este rea, dar, cum se vede şi în enunţul din titlu (varianta a doua), 
„costul” este prea mare Se evită o cacofonie cu preţul unei grave erori grama- 
ticale în asemenea situaţii, există soluții care pot împăca şi fonetica, şi grama- 
tica substituirea lui ca prin sinonimele sale veritabile (în calitate de, drept), 
schimbări de topică, intercalări etc. De exemplu: 

în calitate de coleg 
p ca prieten şi coleg 
ba ca fost coleg 
ca bun coleg şi prieten etc. 


In orice caz, trebuie evitată soluția virgulei dintre ca şi termenul din dreapta 
(ca, coleg), mai ales că unu vorbitori, frizând comicul, înserează acest semn de 
punctuație, prin denumire, şi în exprimarea orală (ca virgulă coleg). 


L-am aparat 


NOTA BENE! 


Referindu-se la ca şi în construcții nepotrivite, Dicţionarul apelează la un 
termen de respingere foarte sever, condamnă * De obicei recurge la formulări 
mai blânde („nu acceptă”, „nu recomandă”) Folosirea abuzivă a lui ca şi, du- 
blată de prostul obicei al „virgulei orale, anticacofonice”, a exasperat însă pe 
toată lumea, inclusiv pe autoarele actualului DOOM „Norma literară condam- 
nă folosirea lui ca şi (sau a lui ca, virgulă) în loc de ca pentru evitarea cacofo- 
niilor (şi cu atât mai mult când acest pericol nu există) în construcții de tipul ca 
şi consilier, care pot fi înlocuite prin construcţii precum a fost numit consilia 
sau l-a luat drept consilier, in calitate de consilier “ (pag XCTI). 


ti sau 


s 


w 


74. Lucrurile se vor aranja în funcție de posibilită 
Lucrurile se vor aranja funcție de posibilități? 


Locuţiunea prepozițională în funcție de este o achiziție mai nouă a limbii 
române (vezi fr. „en fonction de”) Ea aparține limbajului cult şi se foloseşte cu 
sensul ilustrat de prima propoziție din titlu („după”, „în acord cu”). 

Unu vorbitori, aparținând mai ales intelectualității tehnice, apelează mai 
nou la o variantă fără în, ca în propoziţia a doua (funcție de) Inovația reprezin- 
tă un transfer al unei expresii din limbajul matematic, în cel general. Utilizarea 
în variaţie liberă a celor două construcţii trebuie însă respinsă. Ele nu se în- 
cadrează în seni paralele echivalente (cu in/fără în) de tipul în curând - curând, 
în paralel - paralel, întotdeauna — totdeauna, încontinuu — continuu, întoc- 
mai - tocmai, deoarece le lipseşte identitatea semantică 

Îmbinarea funcție de este corectă numai în „citirea” unor simboluri mate- 
matice y =f(x) „y este o funcţie de x” sau, în exprimarea eliptică, „y funcție de 
x” Substantivul funcție denumeşte aici o noţiune matematică („mărime varia- 
bilă care depinde de una sau de mai multe mărimi variabile”), se poate articula 
şi se asociază liber cu prepoziţia de Cu alte cuvinte, îşi păstrează identitatea 
semantică şi gramaticală 

Locuţiunea prepoziţională în funcție de anulează autonomia funcțional- 
semantică a substantivului funcție, acesta fund un simplu element constitutiv al 
unei construcții fixe Altfel spus, în funcție de formează un bloc bine sudat, cu 
rol conectiv, care nu poate fi pus în relație sinonimică cu expresia matematică 
amintită 

În concluzie, întrebarea din titlu are un răspuns ferm, în sensul că este co- 
rectă numai prima formulare: 


75. A reuşit datorită talentului excepţional şi a muncii sale perseve- 
rente sau A reuşit datorită talentului excepţional şi muncii sale 
perseverente? 


1. Prepoziţiile româneşti sunt cuvinte cu regim cazual (impun un anumit 
caz substantivelor/pronumelor pe care le precedă). Din acest punct de vedere, 
se disting trei categorii de prepoziții: 


a) Prepoziţii care cer acuzativul (cele mai multe): de, la, spre, între, cu, 
din, pentru, pe etc. (la gară, la mine). 

b) Prepoziţii care impun genitivul: contra, împotriva, asupra, înaintea, îm- 
prejurul etc. (împotriva corupției, împotriva lui). 


c) Prepoziţii care reclamă cazul dativ: datorită, grație, mulțumită, contrar, 
conform, potrivit (datorită părinţilor, datorită ţie). 


Ín situaţia unor structuri prepoziţionale coordonate, regimul cazual trebuie 
respectat la fiecare membru al coordonării, chiar dacă prepoziţia nu se repetă: 


S-a pronunțat împotriva demagogiei şi a corupției (împotriva + genitiv + ge- 
nitiv). 


2. Examinând enunţul din titlu, după criteriul respectării regimului cazual al 
prepoziţiei datorită, constatăm că numai varianta a doua este corect construită 
(datorită + dativ + dativ): 


A reuşit datorită talentului excepțional şi muncii sale perseverente. 


Prima variantă respectă regimul datival al lui datorită doar la întâiul termen 
coordonat (talentului); la al doilea (a muncii), apare articolul a, marcă a geni- 
tivului. Formal, structura coordonată arată astfel: datorită + dativ + genitiv, 
ceea ce, fireşte, reprezintă o greşeală. 

3. Prepoziţiile care cer dativul sunt foarte puţine; mai importante sunt cele 6 
menţionate mai sus, la 1 .c), în comparaţie cu cele care reclamă un genitiv, în 
consecință, şi structurile coordonate genitivale reprezintă un model mult mai 
productiv, eclipsând construcțiile similare cu dativul. Faptul este favorizat şi 
de identitatea formală a celor două cazuri (genitiv-dativ), singura marcă dis- 
tinctivă constituind-o articolul genitival (al, a, ai, ale). Apariţia unor determi- 
nanti atributivi după primul termen al coordonării măreşte distanţa dintre pre- 
poziţie şi al doilea termen, contribuind, de asemenea, la „uitarea” regimului 
datival al conectivului utilizat. Desigur, toate acestea explică, dar nu justifică 
eroarea semnalată. 


Observaţie: 


O greşeală inversă apare la coordonarea genitivelor prepoziţionale (omite- 
rea articolului genitival): împotriva părinților, fraților, surorilor şi a bunici- 
lor lui s-a dezlănţuit o adevărată campanie. Regula reclamă ca, în afara pri- 
mului termen, toți ceilalți să poarte marca suplimentară a genitivului (nu nu- 
mai ultimul substantiv). Aşadar: împotriva părinților, a fraților, a surorilor şi 
a bunicilor lui s-a dezlănțuit o adevărată campanie. 


76. Am fost acuzat de extremism; or, mie îmi repugnă orice exces sau 
Am fost acuzat de extremism, ori mie îmi repugnă orice exces? 


Conjuncţiile ori şi or sunt confundate de către mulţi vorbitori, întrucât ele 
se aseamănă şi formal (sunt paronime, diferenţiate doar de prezenţa/absenţa lui 
i şoptit), dar şi funcţional-semantic (amândouă sunt conjuncţii coordonatoare). 
Pentru a fi identificate corect, insistăm aici asupra deosebirilor dintre cele două 
cuvinte. 


1. Diferențe semantic-funcţionale: 
a) Ori exprimă un raport disjunctiv (alternativ): 


Pleci ori rămâi? 
Cine vine, lon ori Gheorghe? 


Este sinonimul lui sau, cu care poate fi substituit în orice context. 
b) Or realizează un raport adversativ, de tipul însă, dar cu un grad diminuat 


al ideii de opoziţie. Are un rol argumentativ, menit să justifice sau să corecteze 
ceva: 

M-a invitat la film; or, la ora aceea, eu aveam o migrenă insuportabilă. 
2. Diferențe distribuționale: 


Conjuncţia ori poate fi distribuită atât la nivelul propoziției (Vine azi ori 
mâine?), cât şi la cel al frazei (Va ninge mâine ori va fi vreme frumoasă?). 

Conjuncţia or nu apare la nivel intrapropozițional. Ea leagă două propoziții 
(vezi exemplul de la 1.b), dar poate conecta şi la nivel interenunţial (două fra- 
ze, două texte mai ample): 


A venit cu prietenii, au mâncat, au băut, au făcut deranj şi au plecat. 
Or, în situația in care mă aflu, mie nu-mi convine acest lucru. 


3. Diferențe etimologice: 


Ori este un cuvânt moştenit din latină, în vreme ce or este un neologism de 
origine franceză. 

Considerăm că precizările făcute până aici sunt suficiente pentru a conchide 
că, dintre cele două formulări apărute în titlu, numai prima este corectă: 


Am fost acuzat de extremism; or, mie îmi repugnă orice exces. 


Notăm şi un amănunt de punctuație: după acest or argumentativ, urmează o 
pauză, marcată în scris prin virgulă. Este încă un element diferenţiativ faţă de 
ori, care nu este urmat de acest semn de punctuație. 


77. Nu e bine ca să ascundem adevărul sau 
Nu e bine să ascundem adevărul? 


O normă foarte des încălcată astăzi este cea care priveşte corecta utilizare a 
conjuncţiei ca să. Eroarea la care ne referim porneşte de la convingerea multor 
vorbitori că această conjuncţie compusă (ca să) şi conjuncţia simplă să cunosc 
o sinonimie totală, putându-se substitui reciproc, în orice context, în realitate, 
între cele două conective există alte raporturi distribuţionale, după cum vom 
arăta în continuare. 


1. Ca să funcţionează numai în zona relațională a subordonatelor circum- 
stanțiale. Chiar şi aici, sfera de utilizare se mărgineşte, în principal, la urmă- 
toarele specii de subordonate: 

- Subordonata de scop (finală): Merge la şcoală ca să învețe. 

- Subordonata consecutivă: Era prea bine pregătit ca să nu reuşească. 


- 165 - 


- Subordonata opoziţională (falsă finală): A răspuns foarte bine la întrebă- 
rile grele, ca să se împotmolească apoi la cele uşoare. 


Sinonimia să - ca să este valabilă numai pentru aceste contexte De fapt, şi 
aici, de o reala sinonimie, care să permită o substituire reciprocă, poate fi vor- 
ba doar la circumstanţiala de scop: 


Merge la şcoală ca să învețe/Merge la şcoală să învețe 


La subordonata consecutiva, varianta cu să creează ambiguităţi, de aceea 
este evitată, cam acelaşi este motivul preferinţei pentru ca să şi la subordonata 
opoziţională, care, în plus, are un caracter livresc, fiind puţin utilizată de marea 
masă a vorbitorilor. 


2. Să are o distribuţie mult mai largă, în perimetrul subordonatelor circum- 
stanţiale în afară de cele comune cu ca să, poate introduce şi concesive (Să-i 
dai oricât, tot nu se duce), condiţionale (Să-l/ văd plecat aş răsufla uşurată) şi, 
în mai mică măsură, alte propoziții secundare. 

Conjuncția să acoperă apoi întreaga rețea a  subordonatelor 
necircumstantiale: 


- Subiective: Trebuie să reuşim 

- Predicative: Țelul nostru este să reuşim cu orice preț 
- Atributive: Şi-a exprimat dorința să nu fie reales 

- Completive directe: Ti-am spus să nu mai vu 

- Completive indirecte: Mă gândesc să nu mai plec 


Greşeala amintită la început se produce aici, la subordonatele necir- 
cumstanţiale, zonă interzisă pentru ca să Din păcate, aşa cum arătam, mulți 
vorbitori extind sinonimia reală să = ca să, de la subordonatele menționate la 
1, şi asupra subordonatelor necircumstanțiale Această falsă sinonimie generea- 
ză construcții greşite, ca următoarele: 


Trebuie ca să reuşim 

Telul nostru este ca să reuşim cu orice preț 
Și-a expi imat dorința ca să nu fie reales 
Ti-am spus ca să nu mai vu 

Mă gândesc ca să nu mai plec etc. 


Simplificând puţin lucrurile, pentru cei care se descurcă ceva mai greu în 
hăţişul subordonatelor de tot felul, regula pe care o discutăm ar putea fi formu- 

lată astfel înlocuirea lui să cu ca să (şi invers) este recomandabilă numai când 
cele două conjuncţii exprimă ideea de scop (Muncim să/ca să câştigăm) 


Pentru întrebarea din titlu, unde avem o subordonată subiectivă, răspunsul 
este de respingere categorică a primei formulări şi de acceptare a variantei cu 
să: 


Nu e bine să ascundem adevărul. 


3. Ca... să. Cele arătate mai sus sunt valabile pentru ca să, nu şi pentru va- 
rianta dislocată a acesteia (ca ... să), care are un statut distribuţional cu totul 
diferit. Ea poate să introducă şi subordonate necircumstanţiale, interzise lui ca 
să. Exemple: 


Trebuie ca imediat să plecăm (Subiectivă). 

Intenţia lui era ca după aceea să revină (Predicativă). 

Şi-a exprimat dorința ca de data aceasta să plece el (Atributivă). 
l-am spus ca de mâine să nu mai vină (Completivă directă). 

Mă gândesc ca el să nu mai ia cuvântul (Completivă indirectă). 


Frecventa utilizare a lui ca ... să în zona necircumstanţialelor nu este străi- 
nă, desigur, de extinderea abuzivă (şi eronată), în perimetrul respectiv, a lui ca 


Sa. 


Observaţii: 


m Raportul distribuțional dintre să, ca să şi ca ... să rămâne acelaşi şi când 
este vorba de locuţiunile conjuncționale subordonatoare în structura cărora in- 
tră să (fără să, în loc să, înainte să etc.). De pildă, sunt corecte construcțiile: 


Merge fără să vrea. 
Merge fără ca el să vrea 


dar este neliterară formularea cu ca să: 
Merge fără ca să vrea. 


m Conjuncţia că să este neliterară (Mi-a spus că să stau acasă). Că este su- 
perfluu şi în îmbinări ca M-a întrebat că unde mă duc. 

